Moartea civilă a lui Eminescu — arestarea şi eliminarea 
din 28 iunie 1883. Eminescu, sacrificat pentru 
Transilvania. — Profesorul Nae Georgescu, arhivistul 
Dragoş Olaru şi jurnalistul Victor Roncea în România 
liberă, de 15 ianuarie 

Moartea civilă a lui Eminescu — arestarea și eliminarea din 28 iunie 1883 


În discuţia legată de arestarea lui Eminescu și eliminarea lui de la ziarul „Timpul“ şi din spațiul civil şi politic intră şi 


evenimentele acestui torid 28 iunie 1883. 


Lucrurile sunt foarte complicate şi necesită explicaţii de amănunt — pe care le-am oferit în cărțile mele. Geopolitic, în 
această zi Regatul României schimbă orientarea politică, economică etc. tradițională — dinspre Franţa şi Anglia către Puterile 


Centrale. Este vorba de intrarea noastră în alianţa secretă cu Germania, Austro-Ungaria şi Italia. 


După primele mele cărți, prin anii '90 ai secolului trecut, Alexandru Paleologu a vorbit în mod special despre ziua de 28 


iunie 1883, numind-o momentul schimbării axei de interes geopolitic al României. 


După aceea, Alexandru George acordă, de asemenea, o importanță deosebită acestei zile din istoria noastră modernă. 
Desigur, niciunul nu face legătura cu Eminescu... Chiar şi săraca noastră istoriografie dedicată momentului, după 1994, 
aminteşte această zi ca pe una extrem de importantă — fără a face, desigur, nici ea — ea, mai ales! — racordarea la biografia 


unui... biet ziarist, în fond... 


Practic, acest tratat de alianţă, foarte necesar pentru ţară, salvator la momentul respectiv, a însemnat reorientarea economiei 
noastre către Germania şi Austro-Ungaria — o schimbare de axă, aşadar — şi, în consecință, schimbarea spiritului public, 
devierea dinspre francofonia noastră funciară către germanofilie. De acum înainte se poate vorbi de „influenţele catalitice“ 
(Lucian Blaga) ale spiritului german asupra românismului şi românității (folosesc termenii cu sufixe categoriale obişnuite, 
fără conotaţii de alt fel). Asemenea lucruri se fac cu maximă atenție şi concentrare — iar ceea ce numim astăzi „victime 
colaterale“ se trece sub tăcere în dobânda câştigului. Apropierea noastră de industria germană a însemnat progres, 


europenizare în galop. Când priveşti, însă, momentul impactului nu se poate să nu vezi rănile... responsabilităţi. 


xec xee 


Ca evenimente între care se înseriază „boala gravă“ a lui Eminescu, sau „căderea lui bruscă“ după I. Creţu, trebuie să 
amintim mai ales expulzarea din ţară a lui Emile Galli, directorul ziarului francez din Bucureşti „L' Independence roumaine“. 


Era tot la 28 iunie 1883. 


În aceeaşi zi s-a devastat sediul Societăţii „Carpaţii“ — al cărei membru marcant era şi Eminescu. Recent s-a descoperit că 
unul dintre directorii acestei societăți, Gheorghe Ocăşanu, nimeni altul decât acela care a ajutat la arestarea lui Eminescu, era 
agent al poliției Austro-Ungariei. Această societate care lupta clandestin pentru unirea Ardealului cu ţara începuse a fi 
penetrată de agenţi străini — şi, practic, activitatea ei se poate reface astăzi după rapoartele secrete trimise la Viena şi găsite, 
în zilele noastre, în binevoitoarele arhive de acolo. Eminescu este foarte des citat în aceste rapoarte. Era, deci, tot 28 iunie 
1883. Raporturile diplomatice ale Regatului României cu Puterile Centrale s-au înrăutățit brusc după sărbătorile de la Iaşi 
din 6 iunie, când la dezvelirea statuii lui Ştefan cel Mare, în prezenţa lui Carol I, s-au rostit discursuri iredentiste (mai ales 


de către Petre Grădişteanu). 


Spre 25-26 iunie 1883 vestea se lățeşte bine de tot în Europa, graţie mai ales ziarului românesc de limbă franceză 
„L Independence roumaine“, care era foarte răspândit pe continent, iar Austro-Ungaria va rupe relațiile diplomatice cu 
România pentru 48 de ore, în timp ce Bismarck va telegrafia (în secret, desigur) că declară război Regatului României dacă 


nu se aduc reparaţii. Regele însuşi scrie scrisori teribil de adevărate către rude și prieteni, despre presa maghiară, mai ales 


cea din Budapesta, care cere imperativ ca România să fie cucerită urgent cu armele şi anexată la Austro-Ungaria. A fost un 


adevărat război de presă... dar şi de jurnalişti. 


Iată, în acest sens, mărturii recente foarte importante ce vin să încoroneze relieful atât de accidentat al informaţiei. Este 
vorba chiar despre corespondența privată a Regelui Carol I, descifrată şi editată de dl Sorin Cristescu („Carol I — 
Corespondenţa privată 1878-1912“, Editura Tritonic, București). Avem, aşadar, scrisorile regelui din preajma lui 28 iunie 
1883, către ilustrul său tată sau către alte persoane din familie, din care extragem câteva pasaje privitoare la presă: 
„Semnificaţia infamă care s-a dat cuvântărilor ţinute la festivitățile de la Iaşi şi comentariile despre prezenţa lui Brialmont 
arată cât de departe poate duce libertatea presei, fiind în stare să implice țara într-un conflict primejdios cu vecinii. În ziarele 
româneşti şi austro-ungare domneşte la ora actuală o aşa de uriaşă iritare că ne-am putea teme de o explozie“; „Dacă tonul 
presei româneşti este extrem de regretabil, cel al ungurilor a ajuns la limita neruşinării, aceştia cer cu o nemaiauzită 
neruşinare pur şi simplu anexiunea /noastră/. În Germania, din nefericire, nu intră ziare scrise în limba maghiară, care aici 
sunt foarte răspândite, altminteri românii ar fi trataţi cu mai multă indulgență. Germanii iubesc banii româneşti, dar se 
năpustesc cu lovituri de bâtă asupra țării“, afirmă Regele în scrisoarea din 28 iunie/10 iulie 1883 către Karl Anton de 


Hohenzollern, tatăl său. 


Scrisoarea este trimisă de la Sinaia, unde regele se afla de două zile: suntem exact pe 28 iunie 1883, când Grigore Ventura 
vrea să-l ducă pe Mihai Eminescu la Palatul Cotroceni ca să-l... împuşte pe rege. Deplasările suveranului erau, desigur, 
publice; toată lumea, şi mai ales presa, ştia că el este în drum spre Germania. Ventura nu prea are cui spune că Eminescu îl 
căuta pe rege în Capitală. Se exclude așadar această falsă istorie. Acest izvor atât de limpede, regal cu adevărat, nu fusese 


scos la iveală. Iar acum, când îl avem, trebuie să facem racordarea acestor informaţii la domeniul eminescologiei. 


Emile Galli trebuia expulzat, aşadar, pentru că el relatase pe larg serbările de la Iaşi, iar ziarul său franțuzesc 
internaționalizase brusc chestiunea. Atâţia alți ziarişti trebuiau neutralizaţi într-un fel sau altul. Chiar ziarul „Timpul“ din 29 
iunie (numărul care conţine editorialul eminescian despre Libertatea presei) dă o ştire pe pagina întâi de acest fel: „Ni se 
spune că guvernul român ar avea de gând să mai expulzeze încă şi alți străini, în urma cererilor unor puteri străine. — Dăm 


ştirea sub rezervă“. 


Într-o zi atât de bulversată politic, Ioan Slavici pleacă din ţară, Maiorescu de asemenea (după-amiază, imediat ce a rezolvat 


cu internarea lui Eminescu la doctorul Şuţu) — şi, cum spune primul dintre ei: „Eminescu era vorba să plece la Botoşani“. 


Acest „era vorba“ din amintirile atât de încâlcite ale lui Slavici înseamnă o vorbă vorbită anterior, o hotărâre sau decizie 
luată. Eminescu nu mai pleacă, însă, şi este prins sau se lasă prins în vârtejul evenimentelor din Bucureşti. Arestarea lui de 
către comisarul de poliţie Câţă Niculescu a însemnat eveniment public în toată regula, cu scandal şi tam-tam, iar înserierea 
între celelalte percheziţii, spargeri de sedii, expulzări etc. pune cel puţin sub semnul întrebării intenția autorităţilor. În fond, 
care era problema de tulburare a ordinii publice, adică motivul arestării? — Că într-o baie poetul şedea închis de câteva ore. 
Cum poate fi tulburată ordinea publică într-o baie — şi încă în aşa fel încât să fie nevoie de furgonul poliţiei, al spitalului, de 
martori, prieteni etc.? Iar această arestare a fost premeditată — sub forma prezervării, desigur, a unei protecţii — de către 


prietenii lui Eminescu, aceia care de dimineaţă îi făcuseră rost de bilet de internare prin Titu Maiorescu. 


Ştim, iată, ce cascadă de evenimente măreţe s-a dezlănţuit în ziua aceea, mai ştim că de acum înainte Eminescu — cu toate că 
se va însănătoşi după câteva luni — nu va mai fi persoană publică şi nimic din ce va face sau scrie nu va mai fi credibil 


public. Urmează pentru el moartea de dinainte de moarte — 6 ani de zile de moarte civilă. 
N. Georgescu 
BIBLIOGRAFIE 


Profesorul univ. dr. Nae Georgescu este autorul unei serii importante de lucrări despre 
viața, moartea și opera literară şi politică a lui Mihai Eminescu — „Românul Absolut“. 
Cea mai recentă apariție publicistică a sa este „CUVINTE ŞI SEMNE. Hermeneutica 
punctuaţiei în poezia antumă eminesciană“, Editura Academiei Române, 2019 (foto). 
Pentru importanta sa activitate ştiinţifică reputatul eminescolog merită cu prisosință un 


loc în Academia Română. 


România liberă, 15 ianuarie 2019 


Eminescu, sacrificat pentru Transilvania 


Eminescu, sacrificat pentru Transilvania Aomânialiberä 


negre” de la Cernăuţi cu Eminescu şi Creangă printre luptătorii pentru Unire 


Ziua Culturii Naţionale, care nu-şi poartă încă numele complet, pentru că în lege cineva a uitat să adauge și „Mihai 


Eminescu”, este, categoric, şi un prilej de aducere aminte asupra idealurilor pe care le împărtășea Românul Absolut. 


Între acestea, poate în primul rând, a stat idealul Unirii, Eminescu fiind fără îndoială unul dintre precursorii Marii Uniri de la 
1918. În urmă cu 137 de ani, pe 24 ianuarie 1882, Mihai Eminescu fonda, împreună cu alți militanți pentru “Dacia Mare”, 
Societatea “CARPAŢII”, o organizaţie naționalistă cu caracter clandestin, semi-secret, ce-şi propunea — conform Statutului 
scos la lumină de Augustin Z.N. Pop — “sprijinirea după puteri a oricărui scop şi a oricărei întreprinderi românesci” şi „să 
producă o schimbare radicală în politica României faţă de românii din teritoriile aflate sub administraţie străină”. Societatea 
avea şedinţe deschise, dar hotărârile tactice şi strategice erau luate în secret de membrii fondatori şi asociați. Intrarea în 
organizaţie nu era aşa uşoară; loan Slavici — cetățean austriac — s-a străduit mai bine de un an să primească statutul de 
membru, în ciuda faptului că era prieten cu Eminescu. E drept, colaborarea sa cu serviciile de informaţii austro-ungare era 


un fapt cunoscut pentru apropiați. 

În mai puțin de un an, societatea era pregătită inclusiv pentru operațiuni armate, după cum relevă eminescologul Theodor 
Codreanu, şi număra mii de membri din Transilvania, Banat, Bucovina, Maramureş şi Crişana, teritorii româneşti aflate sub 
ocupaţie străină, cât şi, evident, din ceea ce Societatea “Carpaţii” numea “România liberă”. 24 ianuarie, aniversarea Micii 


Unirii, prefigura, conform dezideratelor Societăţii, unirea tuturor românilor în “Dacia Mare”. Aşadar, Eminescu şi colegii săi 


sunt, cu adevărat, aşa cum el însuşi scria, “agenţii unei lumi viitoare”, “agenţi ai istoriei” (un concept întâlnit şi la Eliade), 


agenţi ai Marii Uniri realizate la 1 Decembrie 1918. An în care, dacă nu era asasinat în 1889, Eminescu ar fi împlinit doar 68 


de ani (respectiv 69, dacă luăm în considerare data reală a naşterii sale, 20 decembrie 1849) şi ar mai fi creat şi militat pentru 
ţară încă (cel puţin) două decenii. Să ne gândim la faptul că Slavici, născut înaintea lui Eminescu, respectiv în 1848, a trăit 
până în 1925. 


Eminescu a fost urmărit toată viața sa de jurnalist de către serviciile speciale ale imperiilor din jurul României, a afirmat şi 
atestat eminescologul Nae Georgescu în lucrările sale. Profesorul Georgescu afirmă că Eminescu a intrat în atenţia organelor 
cezaro-crăieşti încă de la primele sale trei articole, publicate la 20 de ani în revista “Federaţiunea” din Pesta — Să facem un 


Congres, În Unire e tăria şi Echilibrul — pentru cel din urmă deschizându-i-se proces de presă. 

Ulterior este remarcat de serviciile speciale austro-ungare ca unul dintre organizatorii Serbării de la Putna, din 1871, plănuită 
din 1870, la 400 de ani de la sfințirea mănăstirii lui Ştefan cel Mare şi Sfânt, sărbătoare urmată de un congres al studenților 
români din toate provinciile românești. 


Documentele găsite până acum în Arhivele de Stat ale Austriei arată că Eminescu se regăseşte în rapoartele Biroului de 
Informații din Viena în numeroase rânduri. „Există circa 80 de astfel de rapoarte asupra Societății lui Eminescu, dar cu 


siguranță sunt mult mai multe şi prin alte arhive decât cele de la Viena”, afirmă Nae Georgescu. 


Ceea ce pare ciudat pentru unii cercetători ai vieţii ascunse a lui Eminescu este de ce editorialistul conservator de la 
„Timpul“ nu a fost cooptat în conspirația pentru aprobarea şi semnarea acordului secret cu Germania, Austro-Ungaria şi 
Italia şi s-a recurs la eliminarea lui din 28 iunie 1883, deşi acesta împărtăşea cam aceleași valori germanofile cu colegii săi 
de partid. Răspunsul este simplu: Eminescu era germanofil până la patrie, până la Transilvania, Basarabia şi Bucovina, pe 
care şi le dorea cu ardoare acasă. Filosoful și eminescologul Constantin Barbu arată că în cadrul întâlnirii secrete de la 
Viena, pentru perfectarea alianţei, la care au participat Regele, P.P. Carp, D. A. Sturza şi Brătianu, s-a condiționat părții 


române semnarea acordului de păstrarea actualului status-quo al Transilvaniei. 

Or, din sânul conservatorilor, Eminescu era cel care agita cel mai tare steagul unirii Transilvaniei cu patria-mamă. Profesorul 
Barbu afirmă că revolta armată contra Austro-Ungariei, la care lucra Eminescu împreună cu Societatea Carpaţii, se pregătea 
pentru anul următor arestării jurnalistului, 1884, când se aniversau 100 de ani de la Răscoala lui Horea, Cloșca și Crişan. 
Viena lua foarte în serios toate semnalele din România Mică, până la a mobiliza trupe la graniţă, în timp ce Budapesta cerea 
prin presa şi propaganda ei oficială chiar alipirea României la Austro-Ungaria, fapt consemnat cu revoltă de Regele Carol în 
corespondenţa sa recent publicată de cercetătorul Sorin Cristescu. Să reamintim: Societatea Carpaţii strângea arme pentru 


Transilvania; sediile Societăţii Carpaţii sunt devastate şi organizaţia este interzisă chiar pe 28 iunie 1883, ziua arestării şi 
internării forțate a lui Eminescu. 


Documentele pe care le publicăm astăzi, descoperite şi comentate de arhivistul de la Cernăuţi Dragoş Olaru, întregesc 
Dosarul Eminescu, relevând că Viena transmitea “liste negre” ale membrilor Societăţii „Carpaţii“ — unde Eminescu apare pe 


locul patru — atât în Transilvania, cât şi la Cernăuţi, locul descoperirii lor în Arhiva de Stat a regiunii Cernăuţi, F-3, inv. |, 
dosar 4007. 

Dacă Eminescu, pe 25 iunie, se bucura încă de viață prinzând un rămăşag cu amicul său Constantin Simţion, în miez de 
noapte, iar Slavici, în aceeaşi zi, înainte de a se fi făcut dispărut din oraş, îi trimitea lui Maiorescu o relatare confidențială 
privind activitatea sa la “Carpaţii” (Augustin Z.N. Pop, op. cit, p. 133), preşedintele Bucovinei, von Alesani, primea de la 
Viena “lista neagră” cu indezirabilii de la Societatea “Carpaţii”. Peste numai trei zile, Societatea înființată la aniversarea 
Micii Uniri avea să fie pulverizată, iar Eminescu să devină primul jurnalist român deţinut politic anihilat prin cămaşa de 
forţă şi internat abuziv într-un sanatoriu, al doctorului Şuţu, unde, peste alți şase ani, avea să fie ucis. 

„Dar credem că nu este nevoie a argumenta mult, spre a convinge despre urâta pornire a guvernului asupra presei. Trebuie 
să-l aşteptăm de acum la alte măsuri şi mai odioase, pentru că panta este alunecoasă şi nu are piedică până-n prăpastie“, scria 
Eminescu în ultimul său articol de la „Timpul“, pe care în zadar i l-a lăsat în acea dimineaţă de 28 iunie 1883 lui Titu 
Maiorescu, protectorul său de la „Junimea“, societate catalogată de Matilda Poni drept o „francmasonerie literară“ (A.Z.N. 


Pop — op. cit.). 


„Ideia naţională la dânsul era imaginea cea mai sfântă a cugetării”, avea să spună, la înmormântarea lui Eminescu, Dimitrie 
Laurian, colegul său de presă de la “România liberă” şi totodată tovarăşul de conspirație pentru “Dacia Mare” de la 


Societatea “Carpaţii”. 


Victor Roncea 


„Listele negre” de la Cernăuţi cu Eminescu și Creangă printre luptătorii 
pentru Unire 


La 16 mai, Ministerul de Interne austriac trimitea la Cernăuţi spre cunoştinţă copia următorului document primit din 


Bucureşti: 
„Notă, dată în Bucureşti, 16 mai 1883. 


Ieri Societatea «Carpaţilor» a sărbătorit în sala Orfeu cea de-a 35-a aniversare a revoluţiei din Transilvania, la care au 
participat 77 de persoane... Sala era împodobită, ca şi la ultimul bal al Societăţii, cu stemele tuturor provinciilor româneşti, 


numai că de astă dată în locul tricolorului flutura drapelul roşu al revoluţiei. 


Pe pereţi se puteau vedea transparante cu numele conducătorilor revoluţiei şi cu apeluri care cereau unirea provinciilor 
ungureşti cu patria-mamă. La banchet nu a participat nimeni din activiştii importanţi, afară de Laurean, proprietarul 
«României libere», mulţi redactori, secretarul Academiei Bariț, 4 ofiţeri în termen şi o grupă de români din Transilvania care 


erau ca oaspeți. 


Laurean a ţinut un toast despre unirea românilor din Transilvania cu românii din regat. Bariț a vorbit despre regimentele 


militare române, despre dorobanţi şi despre muzica de regiment. 
Până aproape de ora două s-au interpretat cântece naţionale ca «Deşteaptă-te, române», «La arme» ş. a. 


Azi „România liberă” a publicat un articol consacrat special acestei comemorări care s-a terminat cu următoarea frază: 


«Înainte! Victoria definitivă şi viitorul aparține cauzei naționale». 


Într-o scrisoare din 25 iunie 1883 — cu trei zile înainte de arestarea lui Eminescu! -, adresată de către Ministerul de Interne 
din Viena preşedintelui Bucovinei Alesani, este vorba din nou despre Societatea „Carpaţi” din Ploieşti cu referire directă la 


Mihai Eminescu. lată care este conţinutul acestei scrisori: 


„Din izvoare confidenţiale aflăm că în Bucureşti, Ploieşti, precum şi în alte oraşe mai mari ce sunt mai aproape de granițele 


noastre se constituie filiale ale Societăţii «Carpaţilor». 


Membrii titulari în mare majoritate sunt foştii cetăţeni din teritoriile răsăritene ungare din Transilvania, din Banat şi din 


Bucovina. 


Cât priveşte societatea din Ploieşti, ea are peste tot în oraşele de lângă frontieră Câmpina, Urlaţi, Mizil, Vălenii de Munte 


oamenii lor, care contribuie la dezvoltarea societății. 


Aceşti agenţi vin de peste tot la Ploieşti, unde asistă la adunări, fac rapoarte, sacrificându-se orbește ideilor naționale. Aceste 


întruniri se ţin în mare taină şi despre cele văzute acolo nu se vorbeşte nimic. 


Societatea dispune de bani, care se acumulează din teritoriile noastre, precum şi de la membrii societăţii care plătesc 


cotizații. 
Toată corespondenţa, exceptând poşta, se poartă numai la cererea membrilor de încredere ai societăţii. 


Referindu-ne la ordonanța din 26 mai a.c. nr. 2753/M. I., avem onoarea să Vă trimitem lista celor mai activi membri ai 


societăţii, care trăiesc în principalul oraş al României, precum şi în oraşele din provincie. 
Viena, în 25 iunie 1883“. 


Al patrulea în lista anexată scrisorii este arătat „M. Eminescu, redactor la „Timpul”, alături de care îi întâlnim şi pe 
Dimitrie Laurean („redactor la „România liberă”), Al. Ciurea ( „jurnalist”), B.P. Haşdeu ( „director al Arhivelor 
Statului”), A. Chibici („funcţionar la Căile Ferate Române”), I. Slavici („profesor”), V. Micle („scriitoare”), V. Maniu 


(„deputat”), T. Maiorescu („avocat”), I. Creangă („profesor”)... Frumoasă şi simbolică această alăturare de nume! 
Dragoş Olaru 


România liberă, 15 ianuarie 2019 


Mihai-Eminescu.Ro 


Documentele, inclusiv scrisoarea, pot fi găsite şi la 


Eminescu urmărit de agenţii austro-ungari pentru “Dacia Mare” şi Societatea 
“Carpaţii”. DOCUMENTE de la Cernăuţi şi Viena 


“A rosti numele Basarabia e totuna cu a protesta 
contra  dominaţiunii ruseşti.” BASARABIA în 
publicistica eminesciană — Un STUDIU de Prof. 
Theodor Codreanu 

Basarabia în publicistica eminesciană 


de Theodor CODREANU 


Moto: A rosti numele Basarabia e totuna cu a protesta contra dominaţiunii ruseşti. Numele Basarab şi Basarabeni exista cu mult 
înaintea vremii în care acest pământ devenise românesc; acest nume singur este o istorie întreagă. 

Basarabia 
eminesciană 


Această nouă carte despre Eminescu s-a născut dintr-un studiu de mai mici dimensiuni, 


publicat în 2012 în revista Limba română de la Chişinău, fiind prilejuit de împlinirea a 
două veacuri de la raptul Basarabiei petrecut în anul 1812. — Ed. Junimea 


1. Un număr nefast 


Se pare că numărul 28 a fost nefast Basarabiei şi lui Eminescu, deopotrivă. Cu siguranță, între toţi 
marii intelectuali români Eminescu a fost acela care a iubit şi a înţeles cel mai profund Basarabia, 
pentru că poetul a iubit deopotrivă toate provinciile locuite de români, pe care le-a cunoscut nu numai 
la nivel livresc, ci şi străbătându-le cu piciorul şi cu alte mijloace, cum n-a mai făcut-o altcineva. Într- 
un concept de articol (mss. 2264, p. 282r), poetul vorbeşte de „pierderea iubitei Besarabia”, în 
împrejurările negocierilor de la Berlin din vara lui 1878. Pe bună dreptate, în 1932, D. Murăraşu, care 
a realizat prima sinteză de sine stătătoare privitor la naționalismul lui Eminescu, putea conchide că 


autorul Luceafărului a fost „cel mai îndrăgostit scriitor al nostru de tot ce-i românesc”! 


. Nimic fals, 
nimic demagogic în cuvintele de pe fila 65r a mss. 2257: „Ce să vă spun? Iubesc acest popor bun, 


blând, omenos, pe spatele căruia diplomații croiesc carte şi rezbele, zugrăvesc împărății despre cari 


lui neci prin gând nu-i trece, iubesc acest popor care nu serveşte decât de catalici tuturor acelora ce 
se-nalță la putere, popor nenorocit care geme sub măreţia tuturor palatelor de gheaţă ce i le aşezăm pe 
Theodor Codreanu umeri.”. Firesc, de vreme ce Eminescu a întrupat arheul românității în toată plenitudinea lui, dându-i 
contur conceptual ontologic, pornind, deopotrivă, din filozofia greacă a lui Platon şi Aristotel, din 
Johann Baptista van Helmont şi Dimitrie Cantemir, dar şi din imaginarul poporului român aşa cum s-a cristalizat el în cel mai enigmatic 
basm popular, Tinerețe fără bătrâneţe şi viaţă fără de moarte, basm pe care l-a comentat în două articole, conchizând că în protagonistul 
Făt-Frumos s-a întrupat arheul / memoria românităţii, eroul-arhetip fiind singurul care-şi aminteşte, în ultima sa călătorie spre casă şi 
părinţi, de tot ce-a fost, timp de secole, pe meleagurile străbătute. Or, la nivel cărturăresc, e chiar rostul istoricului şi al istoriei. De 
aceea, Nicolae Iorga, în 1934, era uimit de profunzimea cu care Eminescu a recitit istoria românilor şi istoria europeană, în genere, 
depăşindu-i pe contemporani: „Eminescu stăpânea cu desăvârşire cunoştinţa trecutului românesc şi era perfect iniţiat în istoria 
universală; nimeni din generaţia lui n-a avut în acest grad instinctul adevăratului înţeles al istoriei, la nimeni el nu s-a prefăcut ca la 
dânsul într-un element permanent şi determinant al întregii lui judecăţi. E uimit cineva astăzi, după adăugirea unui imens material de 
informaţie şi atâtor sforțări ale criticii, când constată cât ştia, cât înțelegea acest om, şi gânditorul politic trebuie să admire ce mare era 
puterea lui de a integra faptele mărunte şi trecătoare ale vieţii publice contemporane în maiestuoasa curgere a dezvoltărilor istorice. Nu e 
de mirare că un asemenea limbagiu care ar fi onorat orice ţară de veche cultură n-a fost priceput de contemporani cu o pregătire aşa de 
slabă, a căror minte nu se ridică la recunoaşterea aceloraşi adevăruri eterne”. Şi nu e de mirare, deoarece Eminescu îmbina maiestuos 


faptul istoric cu intuiţia ontologică întru Archaeus. 


Iar acum se cuvine să mă întorc la nefastul număr 28 care-l leagă, indescifrabil „cabalistic”, de destinul Basarabiei. Joseph de Maistre 


- „una dintre mințile strălucite ale Franței antimoderne“, se afla, în , la Petersburg. Cu intuiţia lui politică, iată ce nota: 
1753-1821 di ințil ălucite ale Franţei imod 2 fla, în 1810, la P burg. Cu intuiţia lui politică, iată 


„Je suis tente de croire que tout finira par un morcellement de la Moldavie, pour satisfaire l'honneur ou ruiner une province.”5. Aşadar, 
cu doi ani înainte de a doua sfârtecare a Moldovei (prima se produsese în 1775, prin raptul Bucovinei de către Imperiul Habsburgic), 
ţarul Alexandru I pregătea intens terenul pentru o nouă rupere din trupul Moldovei lui Ştefan cel Mare, jinduind a pune graniţa pe Siret, 
dacă nu să cucerească toate „proprietăţile” din zonă ale Imperiului Otoman, spre a reface, chipurile, vechiul Bizanţ sub sceptrul 
ortodoxiei pravoslavnice. Joseph de Maistre pricepuse limpede că, sub pretextul „onoarei” (ce fel de onoare?), Rusia ruina o provincie a 
Moldovei. Iar începutul ruinei s-a declanşat, după câţiva ani de „diplomaţie”, la 28 mai 1812, ţarul renunțând la graniţa pe Siret, dar, 
prin trădare şi corupție (cu ajutorul Dragomanului Porții Otomane), şi-a extins conceptul geografic de Basarabia (partea sudică a 
Moldovei dintre Gurile Dunării şi ţărmul Mării Negre) până în nord, la Hotin şi marginea estică a Bucovinei căzute sub habsburgi. Şi, ca 
un făcut, tot într-o zi de 28, dar în iunie 1940, Basarabia va fi din nou invadată de către moștenitoarea Rusiei ţariste, Uniunea Sovietică. 
Iar între aceste date nefaste, tot pe un 28 iunie, dar 1883, s-a produs începutul ruinei/ruinării geniului eminescian la „Caritatea” lui Al. 
Şuţu. Paradoxal, era totuşi prea târziu, fiindcă ziaristul de la „Timpul” spusese ce era de spus: adevărul despre Basarabia şi despre 
ruinătorii ei interni şi externi. El, acest adevăr, arde astăzi mai mult decât vreodată, chiar în pofida indiferenţei multor politicieni şi 
intelectuali de pe ambele maluri ale Prutului. 

2. Cinismul imperial 

Napoleon îşi afirma astfel cinismul politic al cuceririlor: „Voi cuceri pământuri, că istorici care să dovedească ale cui sunt avem.” Dar 
dacă în cazul său istoricii măsluitori n-au prea avut de lucru, din pricina efemerităţii imperiului napoleonian, principiul, chiar neformulat 
ca atare, a funcționat perfect în cazul cuceririlor ruseşti, fiind preluat, cu succes, de către Ucraina de după destrămarea Uniunii 


Sovietice. Ceea ce s-a produs printr-un act fraudulos a devenit garanţie a apartenenţei „dintotdeauna” a Basarabiei la imperiul rusesc, 


apoi sovietic. Poate că nu este lipsit de interes să evocăm, pe scurt, povestea răpirii Basarabiei€, în contextul războiului ruso-turc dintre 
1806-1812. Sankt Petersburgul a ocupat vremelnic Principatele Moldova şi Valahia, având „acoperire” în Congresul de la Tilsit, 1807, 
când Alexandru I se înţelesese cu Napoleon I pentru o împărțire a Imperiului Otoman, Rusiei revenindu-i Moldova şi Țara Românească. 


(Nu era o prefigurare a Pactului Ribbentrop-Molotov?) Dar Moscova a renunțat, momentan, la a-şi statornici puterea în Principate din 


pricina pregătirilor lui Napoleon de a ataca Rusia. Într-o carte a lui Leon Casso5, tradusă în româneşte abia în 1940 de Şt. Gr. Berechet şi 
folosită de Gh. I. Brătianu în invocata lucrare despre Basarabia, se preciza în legătură cu planurile țarului: „În 1806, am crezut că vom 


cuceri cele două Principate fără lupte şi că vom organiza din ele patru guvernăminte ruse. Împrejurările ne-au silit, până la sfârşit, să ne 


mulţumim cu un câştig mai modest. Din ceea ce am dobândit, am alcătuit provincia (oblasti) Rusiei.”6. Într-adevăr, la 15 aprilie 1810, 
Rusia anunţa că vrea ambele Principate, Projuranschi detaliind un proiect administrativ în patru gubernii: Basarabia, Moldova, Oltenia şi 
Muntenia. Când Kutuzov ieşea victorios la Slobozia, 2 octombrie 1811, el iniţia tratative cu Poarta la Giurgiu, restrângând dorita graniță 
de vest a Rusiei pe Siret, apoi, în anul următor, tratativele s-au mutat la Bucureşti, având loc în Hanul lui Manuc, unde Kutuzov a 
micşorat pretenţiile doar la Basarabia. Amiralul Pavel Vasilievici Cicagov, trimis de ţar să încheie pacea cu orice preț, chiar renunțând la 
orice pretenții teritoriale, a ajuns, se spune, prea târziu, preluând ceea ce realizaseră ceilalți delegați. „Constrângerile” veneau, în speță, 
de la amenințările invaziei napoleoniene. Rusia, deşi gata să renunţe la orice pretenţii, s-a folosit totuşi de presiunile Angliei, care 
postase în Bosfor o flotă, Poarta fiind silită de a încheia pacea cu Petersburgul. Or, tocmai această ciudată Pace de la Bucureşti va fi 
folosită de Rusia pentru a recurge la coruperea diplomaților care negociau: între alții, dragomanul Dimitrie Moruzi, Panaiot, fratele său, 
Manuc-bei (proprietarul celebrului Han), toţi în cârdăşie cu Capudan paşa Ramiz. Panaiot Moruzi nu a dat Porții o scrisoare de la 
Napoleon prin care acesta cerea imperativ „să nu facă pace cu nici un preț” (Alexandru Boldur). Între timp, Kutuzov a pus pe masa 
tratativelor nişte hărți măsluite care ar fi venit, chipurile, de la Napoleon. Delegaţia rusă cumpărase mai demult pe dragomanul Porții, 
Dimitrie Moruzi. Preţul trădării marelui dragoman, în context, a fost promisiunea unei moşii în Basarabia, în valoare de 100.000 de lei 


aur şi a unui inel de aur încrustat cu briliante, foarte valoros, de 15.000 de piaştri. Delegaţia, cu toate că avea şi din partea sultanului 


Mahomed II sarcina „să nu accepte cedări teritoriale”7, tocmai vânzare a făcut. Rareori s-a întâmplat ca o delegaţie oficială, în tratative 
de anvergură, să fie cumpărată de adversari „la grămadă”. Diplomaţia rusă a reuşit, fiindcă atât Mustafa IV, cât şi succesorul său 
Mahmud / Mahomed II au avut încredere în armeni şi greci. Amiralul Cicagov, devenit conducătorul delegaţiei ruseşti, a confirmat, 
ulterior, coruperea lui Dimitrie Moruzi. Manuc-bei (şi el armean) era atât de abil, încât, numit de sultan domn al Moldovei, a refuzat în 
favoarea antecesorului Scarlat Callimachi. Şi asta fiindcă juca, simultan, şi în favoarea Rusiei în timp ce negocia cu partea rusească, din 
însărcinarea lui Mustafa Paşa. Nu e de mirare că Alexandru I îl decorase, în 1810, cu ordinul „Sfântul Vladimir”, gradul IM. 

Cât priveşte viclenia asimilării părţii de sud a celor trei judeţe, cunoscute ca Basarabia, cu întreaga jumătate estică a Moldovei, aceasta a 
fost ideea lui Gaspard Loius Andrault, conte de Langeron, pus şi el în slujba țarului Alexandru I. Dragomanul Moruzi a „confirmat” şi 
validat, contra cost, în documente, minciuna lui Andrault. Încât Poarta s-a văzut de două ori înşelată, iar Moldova grav păgubită. 
Sultanul s-a indignat, fireşte, împotriva trădătorilor, atitudinea lui fiind susţinută şi de diplomaţii francezi la Istanbul, dar faptele erau 
consumate. 

Prin Tratatul de la Bucureşti, semnat la 28 mai 1812, se „consfinţea” ocuparea Basarabiei, în noua ei înfăţişare extinsă abuziv, de către 
ruşi. Dimitrie Moruzi va fi decapitat, pentru înaltă trădare, lângă Şumula, pe 26 octombrie 1812, iar şase zile mai târziu — Panaiot, 
fratele său, la Istanbul, urmându-le Capudan paşa Ramiz, la 25 noiembrie 1813, lângă Bucureşti, la Colentina. În schimb, Manuc-bei, 
mai prevăzător, a avut noroc, fugind în Transilvania, iar de acolo la Viena, unde a stat până la încheierea Congresului (1814-1815), după 
care s-a retras la moşia de la Hânceştii căzuţi sub ruşi, bucurându-se de privilegii şi onoruri, primind vizite de la înalți demnitari, precum 
contele Benijsen şi prietenii săi Rusievici şi Bahmutov. Alexandru Moraru citează din scrisoarea arhiepiscopului armean Grigor 
Zacarean, din 23 iunie / 5 iulie 1817, în care se evocă moartea lui Manuc-bei, provocată de un infarct, tocmai în timpul vizitei celor 
amintiţi mai sus (20 iunie 1817). Manuc-bei a fost înmormântat la Hânceşti. Infarctul se produsese după ce a vrut să arate musafirilor 
cum se călăresc armăsarii arăbeşti pe care îi avea, mândrindu-se nevoie-mare cu ei. 

Astfel s-a pecetluit vânzarea Basarabiei. Zadarnic au protestat boierii moldoveni (reuniți în Adunarea de pe 26 octombrie 1812) pe lângă 
domnitorul fanariot Scarlat Callimachi, despre care se spunea că ar fi fost filofrancez. Ruşii deja tratau provincia ca pe o gubernie care li 
se cuvenea. Se pregătiseră şi „spiritualiceşte”, prin biserică. Încă din 1808 restauraseră dioceza de la Cetatea Albă, impunând la 
conducere pe viitorul mitropolit Gavril Bănulescu-Bodoni, originar din Transilvania (Bistriţa), dar şcolit la Kiev. Deşi intrat în proiectul 
rusesc, Gavril Bănulescu-Bodoni va încerca să conserve, o perioadă, spiritualitatea creştină românească a Basarabiei până în 1821, când 
a murit. 

3. Răul dinlăuntru 

Eminescu nu se mulţumeşte doar cu explicaţia unor asemenea acte de trădare, care au pricinuit nenorociri peste nenorociri teritoriilor 
româneşti de-a lungul secolelor. El încearcă să facă lumină de ce o etnie atât de numeroasă, comparabilă, după Herodot, cu „inzii”, 
traco-dacii, din care se trag românii, au stat în istorie sub Zodia Racului (vezi Doină) şi n-au preluat de la romani spiritul imperial, 
precum au făcut alte naţii din Europa şi Asia, deşi înzestrarea nativă a indivizilor compunători o recomanda cu asupra de măsură la un 
alt destin istoric. În fața realității, Eminescu a comparat latinitatea orientală cu o insulă mereu roasă pe margini de slavi şi de alte etnii. 
De ce a nimerit românitatea într-un veritabil „triunghi imperial al Bermudelor”, „în calea tuturor răutăților”, după spusa cronicarului? 
Fiindcă, într-un fel, moştenirea tracică a fost mai puternică decât cea romană. Herodot a subliniat principala meteahnă a tracilor: 


dezbinarea. El profetiza că nu vor fi niciodată puternici, fiindcă nu sunt uniţi. Pe acest fond arhemioritic s-au născut şi structurile statale 


româneşti, încât, de la bun început, triunghiul imperial extern s-a „interiorizat”, iar lipsa de unitate a dus la crearea a trei state româneşti. 
Spre deosebire de statele puternice din Europa şi Asia, românii şi-au croit organizarea statală după un soi de „democraţie” medievală 


concretizată în monarhiile elective. Monarhia electivă seamănă izbitor cu matricea dezbinării mioritice a fraţilor care se ridică împotriva 


fratelui, moştenind păcatul fratricidului biblic al lui Cain şi Abel. Balada Miorița încifrează rezolvarea crizei sacrificiales, mitul 


devenind de o rară complexitate prin soluţia creştină a nunţii cosmice, specifică spiritului creştinismului cosmic răsăritean, despre care a 


scris pagini esenţiale Mircea Eliade (Mioara năzdrăvană)?. Numai că elitele politice şi culturale n-au avut, decât arareori, apetența 
înţelegerii mitului naţional. Deşi nu s-a ocupat special de Mioriţa, Eminescu a pus în concept ceea ce balada punea în imagine artistică. 
Gândirea lui politică pleacă chiar de la realitatea dezbinării mioritice translatată în domniile elective. Textul fundamental este 


excepţionala conferință din 1876, Influența austriacă asupra românilor din Principate. Acolo şi în alte texte, poetul elaborează teoria 


golului etnic (prefigurată încă de Dimitrie Bolintineanu), despre care am scris şi în Modelul ontologic eminescian (1988-1992)10. 
Celor care au văzut sau mai văd în Eminescu un „naţionalist fanatic”, trebuie să li se răspundă că poetul a fost atât de profund în 


problemele naţionale fiindcă a judecat deopotrivă cu inima şi cu mintea, normă pe care el o formulează în varii contexte, după 


principiul, devenit şi maiorescian, al naționalității în marginile adevărului”! . Iată ce spune chiar în amintita conferință din 1876: „Dar 
tocmai fiindcă influenţa austriacă se prezintă ca o țesătură foarte complicată de cauze şi efecte, încât fiecare individ din țara noastră 
trăieşte sub presiunea ei, de aceea cu cât ne iubim mai mult patria şi poporul, cu atâta vom trebui să ne înarmăm mintea cu o rece 
nepărtinire şi să surescităm cugetarea, căci uşor s-ar putea să falsificăm vederea acestei călăuze destul de credincioase şi să [ne] agităm 
cu vehemență prin întuneric, în luptă cu fantasme. Inimă foarte caldă şi minte foarte rece (s. — Th.C.) se cer de la un patriot chemat să 
îndrepteze poporul său, şi fanatismul iubirei patriei, cel mai aprig fanatism, nu opreşte defel ca creierul să rămâie rece şi să-şi îndrepteze 


activitatea cu siguranță, să nimicească adevărata cauză a răului şi să o stârpească cu statornicie de fier.”17. 


Înarmat cu asemenea concepție, Eminescu procedează ca un chirurg dăruit integral sănătății pacientului. Şi el porneşte de la răul 
dinăuntru, văzând că acela din afară este nutrit şi augmentat de primul. Iar acest rău, ecou ontologic al antitezelor monstruoase (sau 


dublul monstruos, cum îl va numi Girard), a fost, de la întemeierea statelor românești, domnia electivă, lăudată de publiciştii 


superficiali, observă poetul, ca pe un fel de „democraţie” a boierilor. Țările în care a dominat monarhia electivă au fost mereu în 
primejdie de a fi înghiţite de monarhiile ereditare din vecinătate, cum s-a întâmplat cu Polonia şi cu Ţările Române. Ele au fost 
condamnate la mediocritate şi la subistorie. Perioadele de stabilitate şi de înflorire ale Principatelor s-au produs când modul electiv al 
domnilor a fost înlocuit, pasager sau bune perioade de timp, cu principiul eredității, cum s-a petrecut sub Basarabi şi Muşatini. 
Miracolul domniei lui Ştefan cel Mare (echivalentul domniei lui Mircea cel Bătrân, în Ţara Românească) pe acest fond s-a produs: „De 
la 1459-1504 se văd din nou efectele stabilităţii. A fost domnia cea mai glorioasă a Moldovei. El nimiceşte influinţele străine de 
dinafară cu sabia şi cu isteţia. Şi cu toate aceste se ştie din relaţiile medicului venețian că, cu toată gloria şi lunga sa domnie, Ştefan a 


trebuit să asigure prin călău urmarea fiului său pe tron. Cu venirea lui Ştefan cel Tânăr pare a fi prins oarecare slabe rădăcini 


legitimismul luminatei roade de Muşatin. Însă acesta moare otrăvit de chiar Doamna sa, înțeleasă cu boierii.”14. Discordia dintre boieri a 
produs necurmate lupte pentru tron, meteahnă care va fi moştenită în pseudodemocraţia din secolul al XIX-lea şi din cele următoare. 
Lipsind legitimismul domnesc în stare să menţină echilibrul între antitezele din sânul aristocrației, discordia a produs un gol etnic pe 
care s-au grăbit totdeauna să-l umple străinii. Boieri ambiţioşi veneau să cucerească tronul cu ajutor străin, meteahnă exploatată 
magistral de Imperiul Otoman sute de ani. Când Dimitrie Cantemir a crezut că se poate îndrepta către alt stăpân, în 1711, iluzionându-se 


că ţarismul este un imperiu civilizator (ca ortodox ce era), el a produs schimbarea domniilor pământene cu cele fanariote: „Discordia 


dinlăuntru, lipsa unor dinastii constante au transformat țara aproape în paşalâc.”15. Cantemir a căzut în capcana propriei teorii a celor 
două tipuri de imperii, teorie definitivată în studiul Monarchiarum physica examinatio (1714). Cărturarul împărțea imperiile în 
civilizatoare şi în imperii-avorton. Din prima categorie — Imperiul Roman, din a doua — Imperiul Otoman. Monarhiile civilizatoare 
compensează opresiunea prin beneficii ale civilizaţiei şi culturii. În schimb, monarhiile-avorton sunt parazitare, fără să producă niciun 
beneficiu pentru cuceriți. Teoria lui Cantemir nu era lipsită de adevăr, numai că el a considerat că imperiul țarist, aflat în expansiune sub 
stindard creştin, este un imperiu la antipodul celui turcesc, adică unul civilizator. Mai mult de-atât, trăind mulţi ani la Istanbul, a priceput 
că imperiul este în decădere, imagine pe care o va contura şi în capodopera lui Incrementa atque decrementa aulae othomanicae. 
Acestea au fost şi pricinile pentru care el s-a grăbit, în 1711, să facă nechibzuita alianță cu Petru cel Mare. N-a avut răbdare să-şi 
întărească economic, politic şi militar ţara şi s-a bazat pe ajutor străin. Armata cu care s-a prezentat în bătălia de la Stănileşti, lângă 
Huşi, a fost una improvizată, neinstruită, alcătuită din lefegii adunaţi de pe toate drumurile, căci Rusia promisese suportarea cheltuielilor 
militare. Iar tratatul încheiat cu ţarul avea capcane, deşi, textual, părea să-i garanteze graniţele şi independenţa. Eminescu a fost uimit că 
o minte atât de strălucită ca a lui Dimitrie Cantemir a putut fi atât de mioapă în plan politic, încălcând până şi ultima poruncă a lui 
Ştefan cel Mare că, în caz de nenorocire, e de preferat ca ţara să fie închinată turcilor, mai cinstiți decât ruşii, polonezii, austriecii sau 
ungurii. Şi iată consecinţele, culminânde cu cele două rapturi din trupul Moldovei: „Sub domnii fanarioți, care erau trimişi pe un timp 
anumit şi care aveau numai titlul de domn şi pomenirea în biserici, nicidecum însă consistenţa monarhică, puterea centrală a statului e 
curat nominală. Chiar dacă unul dintre ei cerca a fi altceva decât ceea ce era în împrejurările date, viața şi averea îi erau în pericol. 
Dările grele, pentru care nu se da naţiunii nici o compensare, erau dări pentru îmbogățirea personală şi armata nu mai exista de fel. 
Moldova pierde două provincii. Pierde vatra aşezării ei, stupul de unde au pornit roiurile care au împoporat Ţara de Jos, mormintele 
domnilor, vechea sa capitală, Mitropolia sa veche. Moldovenii au avut nenorocirea de a vedea înstrăinat pământul lor cel mai scump, şi 
nu prin război — prin vânzare. Într-adevăr, se împărțise Polonia, şi o ţară care trăise în atâtea asemănări cu ea trebuia să aibă şi soarta ei. 


Totuşi trebuie să constatăm că nici un moldovan n-a putut fi mituit de influența morală a Austriei şi că domnul a plătit cu capul 


protestatarea sa.”1€. Eminescu se referă la răpirea Bucovinei şi la protestul lui Grigorie Ghica al III-lea, care a fost decapitat. 

Tot prin vânzare va fi pierdută, cum am văzut, şi Basarabia, rolul jucându-l şi de astă dată străinii de neam, în frunte cu dragomanul 
Moruzi. Numai că acum au protestat doar boierii, domnul fanariot Scarlat Callimachi neavând niciun motiv de rezistenţă, deci neriscând 
a-şi pierde capul precum domnitorul Grigorie Ghica al III-lea la 1775. „Cu căderea Poloniei şi luarea Bucovinei — continuă Eminescu — 
se începe o nouă epocă a influenței austriace: cea care atingea politica esterioară a statelor româneşti se schimbase întru atât, întrucât 
aceste țări nu mai însemnau nimic politiceşte şi erau susținute de Rusia şi Turcia. Ca să revenim la vorba pronunțată de mai multe ori în 
acest studiu: statele demprejurul nostru care aveau monarhie stabilă s-au cristalizat împrejurul acesteia şi au devenit uriaşe; țările 
române, în care acest punct central lipseşte, se închircesc, pierd puterea lor fizică, armata, pierd guvernul lor naţional. Cum se schimbase 
faţa lucrurilor împrejurul României! Polonia căzuse, în locul ei venise Rusia; Transilvania, cu domnia electivă, căzuse în mâinile 
Austriei, ungurii erau supuşi, Turcia începuse a slăbi, România, care moştenise de la poloni nestabilitatea, nu mai avea nimic de pierdut 
decât doar ficţiunea unei espresii geografice, o schemă pentru însemnarea unei adunături de oameni fără legi şi fără cultură. În Moldova 
[în] special boierimea nu mai semăna de fel cu Nistor şi Grigore Urechi, cu Miron Costin, limba naţională e într-o vădită decadență 


alăturată cu frumoasa şi spornica limbă a cronicarilor.”17. 


Iar toate acestea au fost urmările dezbinării dinăuntru, starea reţinută de popor în zicala: Vodă da şi Hâncu ba. De la 1812, Rusia va 
simula (ca „protectoare” a creştinătăţii) că îi apără pe patrioţii moldo-valahi persecutați de Poartă, dar preţul era obţinerea hegemoniei în 


treburile interne în contra intereselor autohtone şi otomane în Principate. „Mijloacele de dominație ale Rusiei — scrie Catherine 


Durandin, comentând evenimentele de la 1812 — sunt multiple, în măsura în care aceasta reprezintă un refugiu pentru patrioții Moldo- 
Valahiei apropiaţi ai grecilor şi ai sârbilor, iar pentru conservatori — fidelitatea faţă de ordine şi tradiţie, flacăra luptei împotriva 
revoluțiilor. Însă practica politică, abandonarea patrioţilor de către ruşi clarifică situaţiile confuze și prea marile speranţe ale epocii 


napoleoniene şi post-napoleoniene. Patrioţii îşi descoperă fragilitatea în faţa unei politici ruse care foloseşte neînțelegerile pentru a-şi 


stabili hegemonia.”18 Desigur, neînțelegerile intraetnice româneşti. 

4. „„ Cestiunea Orientului” 

Vremelnic, între 1856-1877, în urma Tratatului de la Paris din 18 martie 1856, decidenţii europeni au făcut o mică reparaţie Moldovei, 
judeţele sudice ale Basarabiei retrecând sub jurisdicţia patriei de drept. E o ironie a istoriei că tocmai partea sudică, numită Basarabia, a 
fost retrocedată. Dar numai şi pentru atât Moscova a pretins că i s-a rănit grav „onoarea”, care va fi invocată ca un laitmotiv şi despre 
care am luat cunoştinţă prin Joseph de Maistre încă de la 1810. Vorba prozatorului basarabean Ion Iachim: „Rusia se simţea jignită că 


pământurile româneşti aparțin românilor!”19, 


Din păcate, răul din afară va continua să se solidarizeze cu cel din interior. După Unirea de la 1859, metehnele boieriei degradate au 
supravieţuit în sânul partidelor politice, în ceea ce Eminescu va numi „pătură superpusă”. O analiză a acestei degradări a instituţiei 
boieriei a făcut Ion Heliade Rădulescu în Echilibrul între antiteze (1869). Eminescu o va adânci, observând că partidele politice din 
România nu reuşesc să devină partide în sensul european al cuvântului, rămânând fracțiuni care-şi urmăresc interesele personale şi de 
grup („partide personale şi nu de principii”): „Toate puterile sufleteşti ale generaţiunii sunt absorbite de lupte de partide şi la rândul lor 
toate partidele nu sunt decât amploiaţi, pe de o parte cei activi, pe de altă parte cei destituiți. Aceştia se ceartă pe ţara cea de jaf. Modul 


3» 


cum se ceartă îl numesc cu toţii presă.” (Meteahnă conservată şi renăscută, cu o nouă vigoare, după ieşirea din comunism!). 

Antiteza monstruoasă dintre partide — spune Eminescu — măreşte golul etnic pe care se grăbesc să-l umple străinii, spre propriile lor 
foloase. În democraţiile autentice, partidele lasă disputele ideologice deoparte atunci când se iveşte o amenințare din afară. La noi, un 
partid îşi ia ca aliat o putere străină pentru a birui împotriva adversarilor interni, aşa cum domnii ambiţioşi de altădată se plângeau la 
Înalta Poartă şi veneau cu trupe turceşti ca să-şi înlăture contracandidaţii la tron. Costache Negruzzi a surprins această boală în 
capodopera Alexandru Lăpuşneanul. Dar exemplele sunt numeroase. Nu altfel au început să procedeze partidele politice din epoca 
modernă. Ceea ce e şi mai îngrijorător e că primii care au sesizat această carenţă etnică au fost străinii. Dimitrie Bolintineanu, în 1858, îl 
cita pe Saint-Marc Girardin (1801-1873), care, într-un articol din Les Débats, observa: „Toate acele certe şi divizii între români servă să 
compromită viitorul acestei naționalități înaintea Europei.” Faptul, zice eminescian avant la lettre Bolintineanu, vine din domniile 
elective: „Modul electif a fost în toate epocele fatal acestor ţări, încă de la începutul epocelor de decădere, căci ambiţioşii ce visau la 
tron, uniţi cu cei nemulțumiți după timpuri, au avut recurs la streini. Istoria ne arată un tablou destul de trist. Armiile de invazie streine, 
în principate, erau mai totdeauna călăuzite de români ambiţioşi. Unii alergau la poloni, alţii la unguri, alţii la turci, alţii la hanul de tătari, 


cărora le promitea felurite avantage, toate cu perderea dreptului de autonomie al țărei."20 


Bolintineanu făcea aceste observaţii tocmai în momentul când intelighenţia din Principate se străduia să realizeze o minimă coeziune 
între combatanții pentru Unire, ceea ce Eminescu va numi împăcarea antitezelor. Semnalul de alarmă suna astfel la paşoptist: „La toate 
naţiile există partide de principii sau de dinastii; sunt certe, divizii, pe cât timp aceste certe nu au a da nici o socoteală altei puteri străine; 
dar din momentul când neamicul strein caută să profite din aceste discordii sau să se apropie de hotarul unei asemenea ţări, urile se uită, 
pentru un timp, certele amuţesc şi toate partidele, ca un singur corp, se rădică, merge a-şi face datoria; la noi însă, părţile certânde, în 
asemenea cazuri, rămân divizate, devin instrumentul celor ce lovesc în drepturile țărei, numai ca să poată lovi partea ce urăşte şi dă 
astfel lumei cel mai trist exemplu ce ne atrage ura şi disprețul popolilor. Aceste divizii răvarsă veninul lor în toate faptele noastre 


politice.”?!, 


Unirea s-a făcut, în cele din urmă, în pofida restricțiilor impuse, prin Tratatul de la Paris, de către puterile europene, caz fericit de 
depăşire a discordiei tradiționale. Situație tonică, în care forțele politice n-au mai făcut jocul intereselor străine, ci au urmat „instinctul 
național”, dovadă că discordia nu este o maladie incurabilă la români. Dar aceasta va reveni curând între partide şi a fost rândul lui 
Eminescu s-o fulgere chirurgical. Iar următoarea încercare a fost prilejuită de Războiul de Independență, soldat cu pierderea celor trei 


județe sudice ale Basarabiei. Politica externă se contura sub problema general-europeană a chestiunii Orientului. Se profilau trei soluții: 


austriacă, rusească şi grecească??. Pe toate Eminescu le scrutează. Un articol din „Curierul de Iaşi”, din 15 iulie 1876, se intitula chiar 
Cestiunea Orientului. Imperiul Austro-Ungar preconiza „o confederație dunăreană, sub protecţia Austriei”, după cum suna propunerea 
oficiosului „Post” din Viena, sperând că Rusia va renunța la supremație în această zonă geopolitică. Eminescu reacţionează imediat, 
argumentând că hegemonia Austriei într-o asemenea confederație ar fi ruinătoare pentru ţările balcanice: „Robia economică a noastră şi 
a Orientului întreg, supremaţia culturii extrafine din Budapesta şi Viena, poate fi visul diplomaților de la «Post», dar exemplul României 
ar trebui întipărit în mintea popoarelor de peste Dunăre, ar trebui să li se spună că protectoratul Austriei este echivalent cu sărăcia, cu 
stoarcerea populaţiunilor prin agenţi economici fără patrie şi că acelea n-ar forma decât terenul de nutriţiune al dezvoltatelor sisteme 
intestinale de la bursa din Viena.” (Planul unei confederaţiuni balcanice). Eminescu nu neagă beneficiile unei confederaţiuni balcanice, 
dar aceasta să nu atârne de nicio putere imperială. 

Soluţia grecească era ideea amiralului francez Jurien de la Gravière, care credea că elenismul se poate opune în zonă expansiunii ruseşti. 
Eminescu respinge şi această utopie, în articolul E/enismul, cunoscând bine ce pot grecii care au dominat în Principate în secolul 
fanariot: „În faptă, predominarea intrigantului şi răutăciosului element grecesc în Orient ar fi o nenorocire şi mai mare decât supremația 
turcească. Demosul grecesc din Antichitate şi până astăzi s-a arătat incapabil de-a construi un stat ca oamenii. În lumea antică, caractere 
nobile şi mari erau răsplătite de acest demos desculț şi palavragiu cu ostracismul; imperiul bizantin, venit în urmă, e cuibul vicleniei, 
deşertăciunii şi corupţiei în toate; noul regat grecesc e o jertfă a celei mai obraznice şi mai ignorante demagogii...”. Că Eminescu avea 
dreptate în privinţa incapacității elenismului modern de a se mai ridica la înălțimea grecităţii antice stă dovadă şi mediocritatea statului 
de astăzi, ajuns în pragul falimentului financiar. 

Panslavismul venea, la rându-i, cu geopoliticienii lui, între care N. I. Danilevski, autorul unei cărți de răsunet Rusia şi Europa, tipărită la 
Petersburg, în 1871. Danilevski se dovedea un filozof al geopoliticii pătrunzător, având o teorie proprie despre mesianismul rusesc în 
contrapondere cu lumea germană. Îi vedea pe germani moştenitorii Romei, iar pe slavi — moştenitorii Bizanțului, aflați în rivalitate 
seculară decisivă pentru destinul Europei. În faţa expansiunii noului imperiu romano-german, Rusia n-ar fi putut rezista „dacă 
providenţa însăşi n-ar fi pus o stavilă puternică şi neînlăturabilă agresiunei germanismului spre Orient”. Această stavilă a fost Islamul, 
„chemat să puie un veto curentului germanic spre Răsărit, spre a scăpa pe celelalte rase slavice de soarta Poloniei catolizate şi atrase în 


sistemul Europei apusene cu pierderea puterei dinlăuntru a vieţei sale”25. 


Aşadar, Danilevski vedea slăbiciunea Poloniei în faptul că s-a lăsat catolicizată, iar nu în sistemul monarhiei elective, cum considera 
Eminescu. Explicaţia poetului nostru este însă cu mult mai validabilă. Danilevski considera că există trei variante de rezolvare a 
chestiunii orientale: fie împărţirea Imperiului Otoman între Rusia şi Austria, fie anexarea integrală a Turciei la Rusia, fie refacerea 
imperiului greco-bizantin sub hegemonie rusească. Altfel spus, cam toate soluţiile trăgeau spuza pe turta imperiului țarist. Opţiunea lui 
Danilevski era pentru ultima variantă, prin care Rusia ar fi trebuit să conducă, din Constantinopol, Cehia, Sârbo-Croaţia, Albania, 
Banatul, Bulgaria, România (inclusiv cu Bucovina şi Transilvania, plus Basarabia, în locul lor Rusia oferindu-şi Delta Dunării şi 


Dobrogea), Grecia, cu insulele aferente, Ungaria, Țarigradul, cu Rumelia, țărmurile asiatice ale Bosforului, ale Mării Marmara şi 


Dardanelelor, peninsula Galipoli, insula Tenedos. „Constatat este — zice poetul — că această carte a d-lui Danilevski este o copie îndestul 


de credincioasă a opiniunii publice din Rusia şi că ideile dezvoltate în ea nu sunt visurile unui filozof, ci idealul istoric al uriaşei puteri 


de la nord.”?4 

Eminescu atrage atenţia românilor şi Occidentului, în 1876, că năzuinţele expansioniste ruseşti nu sunt simple visuri, ci voinţa de a face 
istorie, voinţă pe care Occidentul începe s-o piardă, dând dovadă de oboseală, cufundat în dulceaţa civilizaţiei, bunăstării şi culturii. 
Întrevedea el ceea ce, la începutul secolului al XX-lea, un Spengler va numi „declinul Occidentului”? „Teoriile aceste — continuă 
Eminescu — nu sunt lipsite de oarecare măreție şi de o manieră de a privi istoria universală într-un mod specific slav. În orice caz ni se 
pare ciudat cum noi, românii, care trăim lângă Dunăre, suntem cu totul cufundaţi în ideile Occidentului, pe când din toate părțile 
împrejuru-ne pulsează o viaţă istorică care în dispoziţia ei generală se deosebeşte atât de mult de istoria Occidentului. Câteodată ar 
trebui cel puţin să ni se pară că suntem o muchie de despărţire între două lumi cu totul deosebite şi că este în interesul nostru de a 
cunoaşte amândouă lumile acestea. Occidentul îl cunoaştem îndestul. Misiunea sa în Orient este cucerirea economică, proletarizarea 
raselor orientale prin industria străină, prin robirea sub capitalul străin. Cealaltă parte a lumii o vedem din contra mişcată nu de un 
curent economic, ci de unul istoric şi religios, care nu poate lipsi de a exercita de o mare atragere asupra popoarelor economiceşte puţin 
dezvoltate din Peninsula Balcanică, pentru cari credinţele bisericeşti şi idealele istorice sunt încă sfinte, nefiind pătate de materialismul 


modern.”25 


Jurnalistul de la „Timpul” regreta că teoreticienii occidentali nu răspund pe măsură provocării panslaviste. Marile popoare ale Europei 


au început să slăbească din pricina luptelor interne stimulate de democraţia modernă: „Oricât de însemnate ar fi succesele lor în afară, 


înlăuntru reapare după încheierea oricărei păci sămânţa vecinic vie a dezbinării”26. Mai mult de atât, după fiecare înfrângere, statele 
occidentale îşi schimbă „curentul lor istoric” şi modul de a vedea lucrurile, spre deosebire de consecvenţa politicii ruseşti: „C-un cuvânt 
statele Europei lucrează în mod cazuistic, se schimbă în afară cu orice schimbare dinlăuntru, nu au acea fixitate energică pe care-o 
manifestează Rusia. Această din urmă putere este poate unica care, bătând, s-au lăţit, bătută, n-au pierdut nimic, sau aproape nimic, căci 
înlăuntrul ei toate s-au făcut pe încetul, fără nici un fel de săritură; nici o bătălie pierdută n-a făcut-o să piardă ţinta fixată înainte de-o 
mie de ani încă, ea nu vede cu alţi ochi decât cu aceiaşi pe care-i avea la întemeierea uriaşei sale puteri."27 O vreme, Austria a ţinut 
piept înaintării spre Orient, contracarând panslavismul: „Austria câştigase pe acest teren mult. Cu toate acestea videm şi aici că influența 
austriacă în Orient cedează încet-încet celei ruseşti, cum Rusia câştigă provinţie după provinţie, cum le liberează cel puţin de sub 


domnia turcească, cum în această liberare e secundată de puterile Europei, de engleji, de franțuji ş.a»28. 

5. Către a treia pradă imperială 


Reamintesc: prima, răpirea Bucovinei de către Austria, a doua, raptul rusesc de la 1812. Acum 
urma ca Rusia să mai „libereze” o dată Basarabia de la gurile Dunării şi de la Marea Neagră, 
precum şi țările din Balcani. Alexandru al II-lea făcea pregătiri intense pentru atacarea Turciei. 
În 1876, Eminescu oferă dese relatări despre semnele pregătirii războiului. Ziarele ruseşti se 
întreceau în a sublinia „jertfele” pe care le face Rusia pentru a-i „apăra pe creştini”. Un jurnal 
chiar amenința că dacă ţarul nu va asculta „cea mai populară din mişcările câte s-au întâmplat 
vrodată în Rusia”, atunci se va striga: „Jos ţarul!”. Şi asta o scria, subliniază Eminescu, un 
conservativ, adică un „moderat” şi un „politicos”. Problema orientală devenea din ce în ce mai 
acută şi mai complicată. În Balcani, se produceau rebeliuni împotriva asupririi turceşti, susținute 
de Rusia din solidaritate slavă. Carol I se menţine în rezervă faţă de mişcările din Sudul Dunării 
şi guvernul ia măsuri de a stopa traficul de arme în Balcani. Cuvântul de ordine este 
neutralitatea, deocamdată. În context, puterile europene fac presiuni asupra Turciei pentru a 


declanşa reforme care să stopeze nemulțumirile. O intensă activitate diplomatică tatonează 


terenul situării între Turcia şi Rusia. În România, chestiunea Basarabiei este nod gordian între cei Eminescu — Gravura a pictorului 
care îndemnau orientarea către Poarta Otomană sau Rusia. În 1928, Nicolae Iorga va aprecia basarabean Th Kiriacoff- 


astfel poziţionarea noastră față de beligeranţi, comparativ cu a slavilor sud-dunăreni: „Pentru Suruceanu, Editia de Poezii din 
români, turcii nu sunt de văzut. Există o mare diferenţă între atitudinea românilor şi atitudinea 1943 aparuta la Cartea Moldovei 
slavilor din Peninsula Balcanilor. Pentru slavii din Peninsula Balcanilor, turcul era stăpânul, sau 

cel puţin vecinul, în vreme ce în România turcul era invizibil.” Altfel spus, România nu avea 

niciun interes de a se poziţiona alături de Rusia împotriva Turciei. Era, în principiu, şi poziţia lui Eminescu, adept al neutralității în 


conflictul care se profila. 


Cum va reacționa România în această ecuaţie a războiului?, se întreabă Eminescu, la 12 noiembrie 1876: „Unul din pericolele războiului 
eventual este însă neclaritatea ţinutei României. Guvernul rusesc nu se simte deloc sigur față cu românii, a căror afaceri esterne se 
clatină aproape ca vibraţiunea, aşa încât, dacă România n-ar renunţa singură la neutralitatea ei, pericolul cel mare al războiului ar 


rămânea înfrângerea acestei neutralităţi. Cu drept cuvânt se-ntreabă deci un ziar dacă această evazivitate a diplomaţiei române e născută 


din nesiguranța întâmplărilor sau dacă în ea este un mod cert, care ţine în eşec tendințele puternicului vecin.”!. Spre a testa terenul 
românesc şi a face presiuni, Rusia trimite trupe în Basarabia: „În mare apropiere de noi românii se petrec însă înglotirea a şase corpuri 
de armată. Aceste şase corpuri, compuse din 214.000 oameni, cărora se vor mai adauge 90.000, îşi au ştabul lor general la Chişinău. 
Vechea cetate moldovenească, Hotinul, împrejurul căruia au avut loc nenumărate bătălii şi care ne aminteşte atât trecutul de glorie cât de 


cădere a Moldovei, Hotinul va căpăta un pare de artilerie de 92 tunuri.”?. 


Devenea clar că România era, pentru Rusia, cheia războiului din Balcani, teritoriul acesteia fiind calea de acces spre Dunăre. În 
octombrie 1876, Rusia iniţiază primele contacte de la Livadia (în Crimeea), din delegaţie făcând parte I.C. Brătianu, ministrul de război 
Gheorghe Slăniceanu, mareşalul Curţii şi un aghiotant al regelui Carol I. Ruşii s-au prezentat în frunte cu ţarul, cu Marele Duce Nicolae, 
cu ministrul de război şi cu generalul Nikolai Ignatiev. O soluţie finală însă nu se materializează. În decembrie 1876, eşuează conferința 
de la Constantinopol, pierzându-se ultima şansă a păcii. România rămânea, în continuare, parte a Imperiului Otoman, ceea ce l-a 
bulversat de Carol I şi dădea apă la moară Rusiei de a pune condiţia „retrocedării” celor trei judeţe din Sudul Basarabiei. Catherine 
Durandin consemnează că, la reluarea tratativelor, la Bucureşti, după mărturia lui Nelidov, Brătianu ar fi declarat: „Văd bine că într-o zi 
veţi sfârşi prin a ne lua înapoi partea din Basarabia care v-a fost luată prin tratatul de la Paris. Înţeleg, am simtit-o la Livadia, este o 


chestiune de onoare pentru împărat. Dar în acest caz, preveniţi-ne. Spuneţi-mi deschis. Vom căuta compensaţii iar eu aş putea să 


pregătesc în acest scop opinia noastră publică."3. 

Uimitor cum revine moftul „onoarei” ţarului în privința Basarabiei şi cum politicieni de primă mână precum Brătianu sunt gata să 
cedeze din nou în faţa „motivaţiei”. Cu fațada „onoarei”, Rusia intenţiona să strivească militar, mai întâi, Principatele Unite, ca parte a 
imperiului turcesc. A fost cauza pentru care Carol I va juca pe cartea Convenţiei încheiate la 16 aprilie 1877. La 22 ianuarie 1877, 
principele îi scria tatălui său, Carol-Anton: „Oamenii politici de aici sunt mai neliniştiţi decât mine în ceea ce priveşte urmările unui 
conflict ruso-turc şi asupra subiectului constituit de viitorul României. Eu însă mi-am trasat calea încă de la început: să închei o 
convenţie militară cu Rusia şi, dacă este necesar, să mă bat împreună cu ruşii împotriva turcilor. Convenţia este gata să fie semnată.”. 
Prin această hotărâre, Carol 1 spera că România va fi primită ca beligerant la tratativele de pace. Dar oare nu se repeta situația alianţei lui 
Dimitrie Cantemir cu Petru cel Mare, iar, cu bătaie lungă, în viitor, cu pseudoarmistiţiul de la 23 august 1944? Cu o diferență: acum 
Imperiul Otoman îşi dădea suflarea, pe când Moldova a avut norocul să ia bătaie cu tot cu marele aliat, în 1711. La 1877, asemenea 
portiță de scăpare nu mai era. Geniul lui Eminescu a intuit situaţia şi ziaristul va scrie, în contra euforiei şi a curentului general, că acest 
război a fost inutil, deci potrivnic ţării, că n-a slujit decât expansiunii ruseşti care şi-a „recuperat” partea sudică a Basarabiei. Iluzia că 
am obţinut independenţa prin arme este spulberată de poet, care arăta că această desprindere de Poarta Otomană era inevitabilă în 
condiţiile în care imperiul turc îşi trăia ultimele ceasuri. De facto, influenţa Porții în România devenise cu totul invizibilă, fiind doar 
formală, cum s-a exprimat Iorga în 1928. Dar parlamentul şi guvernul au ţinut la ipoteza vizibilității puterii otomane şi la 9 mai 1877 s-a 
proclamat solemn „independenţa absolută a României”, declarându-se război Porții prin asedierea fortăreței de la Plevna. Aceasta a fost 
decizia supremă a grupului liberalilor radicali, în numele statului-naţiune. Armata, reînființată de Cuza şi înzestrată de Carol I (în jur de 
o sută de mii de ostaşi) a dat iluzia redeşteptării eroismului din timpul marilor voievozi. Contribuţia a fost decisivă pentru înfrângerea 
forţelor otomane, nevoite curând să ceară negocieri de pace. Altfel spus, sosea momentul adevărului alianței româno-ruse. „Semnarea de 
către ruşi — sintetizează situaţia Catherine Durandin — a unui armistițiu şi a preliminariilor de pace cu Constantinopolul în ianuarie 1878 
deschide o perioadă dificilă. Români, sârbi şi greci descoperă că Sankt Petersburgul girează, fără a ţine seamă de ei, obiectivele de 
război prezentate în afara concluziei preliminariilor Păcii de la San Stefano din 3 martie 1878. Proiectul creării unei Bulgarii mari, după 
care trupele ruseşti ar staționa timp de doi ani la sud de Dunăre este o sfidare adresată Marilor Puteri, care supraveghează drumul 
Constantinopolului. Bucureştii nu sunt trataţi ca aliaţi, iar cabinetul de la Sankt Petersburg suspendă corespondenţa diplomatică cu 
românii.”? 

Celelalte urmări se cunosc. Parlamentul României protestează zadarnic împotriva luării Basarabiei. Conservatorii l-au acuzat pe I. C. 
Brătianu de comportament dictatorial, dar tot ei l-au îndepărtat, cu diplomaţie, pe Eminescu din Bucureşti, singura voce care nu se sfia 
să spună adevărul, în editorialele de la „Timpul”, privitor la culisele evenimentelor. Atunci, sub pretextul căldurii din Bucureşti, l-au 
trimis într-o vacanță la moşia lui Nicolae Mandrea de la Floreştii Gorjului, dându-i-se sarcina să traducă din tratatul de istorie al lui 
Eudoxiu Hurmuzaki. 

Politicienii români se trezesc că Tratatul de la San Stefano este potrivnic ţării, că ruşii îşi rezervau dreptul să ia Basarabia sub falsul 
pretext că se face schimb cu Dobrogea, deşi se stipula, în art. 19, că Turcia trebuie să cedeze Dobrogea, o veche provincie romanizată, 
dar eterogenă etnic. Imaginea României era dezastruoasă în faţa Marilor Puteri. Împăratul Germaniei şi cancelarul Bismarck îl 


considerau pe Carol I un simplu aventurier, oblăduind un guvern de „revoluţionari”, în vreme ce conservatorii moldoveni i-ar fi oprimat 
> f 


pe evrei, refuzându-le cetăţenia în masă. România, între altele, este ameninţată că nu i se va recunoaşte independența fără rezolvarea 
chestiunii evreieşti. Dar e vremea să ne întoarcem la atitudinea ziaristului Eminescu. 

Un studiu amplu publică poetul în cinci numere din „Curierul de Iaşi”, în noiembrie 1876, care începe cu o consemnare a hotărârii 
Consiliului de Miniştri al României „de a face întrebare tuturor puterilor garante, afară de Rusia, ce purtare să păzească România în caz 


de i se cere din partea guvernului rusesc permisiunea de a trece c-o armată prin ţară. S-a hotărât totodată de a nu răspunde Rusiei la o 


asemenea cerere decât atunci când vor fi răspuns definitiv puterile la întrebarea României.”5 Eminescu e de părere că o asemenea 
hotărâre e o tatonare a celor două tendinţe europene: cea de Nord-Est, panslavă, care tindea „a schimba fața Europei”, şi cea vestică, 
menţinătoare a statu quo-ului. Răspunsul la întrebarea României va clarifica opțiunea europeană. În cazul dorinței de menţinere a 
stabilităţii, puterile occidentale se vor vedea în postura de a-şi apăra cu armele strategia, „fără chiar ca Rusia să poată fi supărată pe noi”. 
În situaţia unui răspuns evaziv, România şi-ar lua libertatea să hotărască precum e mai bine pentru ea, alegerea cea mai bună fiind, 
finalmente, crearea acelei confederaţii dunărene pe baza egalităţii dintre naţiuni. Patronatul Rusiei ar însemna câştigul de cauză al 
soluţiei orientale, pe când al Austriei — al celei occidentale. Eminescu e pentru a treia cale. În studiul amintit, el analizează soluţia 
occidentală a patronatului Austriei. Şi întrucât contextul geopolitic nu permitea încă refacerea unităţii politice a vechii Dacii, poetul 
optează pentru menţinerea unității de limbă, credinţă şi cultură, singura care garantează, pentru viitor, împlinirea idealului Daciei Mari: 


„Aşadar idealul românilor din toate părțile Daciei lui Traian este mănţinerea unităţii reale a limbei strămoşeşti şi a bisericei naţionale. 


Este o Dacie ideală aceasta, dar ea se realizează pe zi ce merge, şi cine ştie dacă nu-i de preferat celei politice.”. Geniul lui Eminescu 
înțelege că fondul ontologic al unui popor vine din limbă şi spiritualitate, că atâta vreme cât acestea sunt vii, la oricâte divizări 
geopolitice ar fi supus teritoriul României, viitorul unităţii politice este asigurat: „Dar ceea ce voiesc românii să aibă e libertatea 
spiritului şi conştiinţei lor în deplinul sens al cuvântului. Şi fiindcă spirit şi limbă sunt aproape identice, iar limba şi naționalitatea 
asemenea, se vede uşor că românul se vrea pe sine, îşi vrea naționalitatea, dar aceasta o vrea pe deplin.”. 

În cei 200 de ani de dominație rusească (exceptând scurtele perioade), acesta a fost argumentul-cheie al rezistenței Basarabiei: „În limba 
sa numai i se lipesc de suflet preceptele bătrâneşti, istoria părinţilor săi, bucuriile şi durerile semenilor săi.” Cine a spus aceste cuvinte? 
Eminescu, desigur, dar nu seamănă ele izbitor cu ale lui Grigore Vieru din celebra lui poezie În limba ta? Şi chiar în studiul din care 
citez emite Eminescu celebrele consideraţii, ieşite din text şi devenite „folclor”: „Daci sau romani, romani sau daci: e indiferent, suntem 


români şi punctum. Nimeni n-are să ne înveţe ce-am fost sau ce-am trebui să fim; voim să fim ceea ce suntem — români.” 


Între timp, diplomaţia europeană era în fierbere. Anglia ar fi vrut ca problema orientală să nu ducă la război împotriva Porții. Lordul 
Salisbury a fost bine primit la Paris, consemnează Eminescu (la 17 noiembrie 1876), dar nu şi la Berlin, unde el a convenit că Rusia 


poate ocupa teritoriile „turceşti”, dar temporar, în condiţii stricte, însă Bismarck nu voia să deranjeze „vechile legături ale curții sale cu 
Rusia”. Ceea ce putea oferi Germania era neutralitatea, în caz de război. Nouă zile mai târziu, Bismarck trebuie să constate că 


„războiul ruso-turc este inevitabil 9 dar nu va renunța la neutralitate. Totuşi emite opinia că războiul trebuie „localizat”, mai ales pentru 
a nu afecta Austria. 

În şedinţa Camerei din 27 noiembrie, deputatul Nicolae Blaremberg cerea, într-o interpelare, ca guvernul să aducă limpeziri în privința 
păstrării neutralității României în raport cu conflictul ruso-turc. „Turcia — adaugă şi Eminescu, aprobându-l — nu mai este primejdioasă 
pentru noi, dar o alianță cu Rusia însemnează primejdia absorbirei şi a absolutismului. Toate naţiile Europei, nu numai Rusia, doresc 
îndreptarea soartei popoarelor din Orient, dar nici o gazetă cuminte n-a susţinut că Orientul trebuie dat pe mâna ruşilor. La ordinea zilei 
se află două politici, una onestă şi conformă tractatelor, alta aventurieră şi setoasă de cuceriri. Tot ce ni s-ar oferi pentru a renunța la 
binefacerile tractatului de la Paris ar fi mic lucru. Nu suntem deloc în poziţia de a opta pentru una din cele două părţi, ţinta noastră e 
prescrisă de tractatul din Pariz. Când naţia au încuviinţat mijloacele pentru armată, au făcut-o pentru ca soldaţii noştri să apere vatra 
strămoşească, nu ca să prezenteze arma cuiva, deci tractatul de la Pariz ne impune de a apăra teritoriul nostru contra oricui ar voi să ne 


calce.”10 


Se clarifică din nou poziţia realistă a lui Eminescu. El ştie că această opţiune e în concordanţă cu orientarea paşnică a Europei, nu cu 
tendința aventurieră de cuceriri. La interpelarea lui Nicolae Blaremberg, ministrul de externe a răspuns diplomatic: „Neutralitatea 


noastră coincide cu dorinţele Europei, dar dacă am fi siliţi a ieşi din ea atunci o vom face-o; în orice caz însă nu vom urmări o nouă 


direcţie politică fără învoirea reprezentaţiunei ţării.”!|. Şi guvernul turcesc declarase că va respecta neutralitatea României şi că linia de 
apărare va fi malul Dunării. Ministrul credea că puterile europene vor dezbate la conferință problema neutralității României, oferind 
garanţii speciale. În context, Eminescu admite că România trebuie să urmeze cea mai bună cale pentru apărarea propriilor interese. Dar 
ce te faci cu mărturia ciudată a regelui Carol I că el a hotărât, de la bun început, să intre în război alături de Rusia? Nu cumva Bismarck 
nu greşea considerându-l pe Carol I un aventurier? Dar dacă simpatiile proruse ale Germaniei au înclinat balanţa spre apropierea de 
Rusia a guvernului României? 

În orice caz, la 5 ianuarie 1877, lucrurile păreau să se mai calmeze. Guvernul României protestase pe lângă Poartă împotriva articolelor 
1, 7 şi 8 din constituţia turcească, având susţinere şi din partea Austriei şi Germaniei. Savfet Paşa a răspuns conciliant, dând asigurări că 


„Poarta n-a avut niciodată intenţia de a modifica poziţia escepţională de care se bucură România în puterea tractatelor sale şi că 


constituţia otomană nu atinge nici într-un fel drepturile recunoscute ale României”!2. În plus, Poarta recunoscuse cinci din cele şapte 
puncte din protestul Principatelor. Mai mult, Eminescu reţine, ca noutate a zilei, o apropiere „foarte energică” a Germaniei de Poartă, 
„pe baza independenţei României, care ar servi de barieră sub garanţia Germaniei”. Ceea ce însemna păstrarea neutralității. Dar ceva 
misterios şi neprevăzut, desigur, lucrează împotriva acestui drum favorabil în diplomaţia internaţională. 

Mai întâi, la conferința din 4/16 ianuarie 1877, lordul Robert Salisbury prezintă delegaţiei otomane cerințele în patru puncte ale 
delegaților europeni, neadmiterea lor ducând la părăsirea Constantinopolului, întreaga răspundere căzând pe umerii Turciei. În cele patru 
puncte, se revendicau rectificări de graniţe în Balcani, libertatea navigaţiei pe Boiana, neutralizarea forturilor de pe lacul Scutari, 
numirea, în primii cinci ani, a guvernatorilor din Balcani cu acordul puterilor europene, iar pentru România, evacuarea trupelor 
otomane, schimb de prizonieri şi amnistierea celor arestaţi politic. Cerinţele, apoi, priveau diferite probleme de organizare internă, 
libertate religioasă, drepturi la folosirea limbilor naţionale şi la cultură proprie etc. Consiliul convocat de Midhad Paşa a respins, în 
unanimitate, cerințele. În răspunsul final, din 8/20 ianuarie, Savfet Paşa a precizat că Poarta poate conveni asupra unor puncte de detaliu, 
dar nu şi în ce priveşte numirea guvernatorilor şi crearea unei comisii europene de control, căci nu se cadrează cu „onoarea 
suveranului”. Cum se vede, sultanii şi țarii aveau ceva în comun: onoarea! Or, ultimele două cerințe erau considerate esenţiale. 
Generalul Ignatiev a întâmpinat cu satisfacţie indignată respingerile Porții, amenințând că toată responsabilitatea războiului va fi a 
Turciei. Protocolul final a pus capăt negocierilor şi delegaţiile au părăsit Constantinopolul. „Întrebarea este — reflectă Eminescu pe 14 
ianuarie 1877 — cum trebuie privit acest fiasco al conferinței, această solidaritate aparentă care avea totdeauna drept corelat o 


nesolidaritate în esență?” 5 


Răspunsul e că Rusia a reuşit esenţialul, transformarea chestiunii orientale în una europeană, dar panslavistă. Sub masca platonismului şi 
generozității, „Rusia au voit să dovedească Europei că rasa mahometană promite tot şi nu dă nimic, că le va lua ochii puterilor cu 
reforme pe hârtie, iar când i s-ar cere garanții pentru punerea lor în lucrare ea va refuza pân-în sfârşit. Rusia au început dovada, cauza 


slavilor de sud a devenit o cauză europeană, îndărătnicia turcilor notorie, încât ruşii, declarând război, îşi vor putea spăla mâinile ca Pilat 


din Pont, căci au dovedit că turcul e de vină, că el trebuie esterminat.”!4, Rusia a jucat aşa de bine în fața Europei, observă Eminescu, 
încât lordul Salisbury era cât pe ce să semneze un ultimatum „egal cu al Rusiei către Poartă”. Poetul mai subliniază o nuanţă devenită 
opinie publică: anume că negocierile n-au avut decât rolul unei tactici a amânării, pentru a pregăti total furia ruşilor în contra turcilor, 
consacrând legitimitatea războiului. Slavofobia Europei, în acelaşi timp, venea în ajutorul Austro-Ungariei, care sugerează, diplomatic, 
că românii din Ardeal şi din Bucovina stau bine în imperiu şi că România le-ar face un rău îndemnându-i la unire cu Principatele, căci ar 
cădea sub barbaria slavă, precum Basarabia. 


Pe 2 februarie, generalul Ignatiev făcea presiuni diplomatice asupra Vienei de a-şi preciza poziţia în legătură cu intrarea în război a 


Rusiei!5. Între timp însă Serbia şi Muntenegru negociau cu Turcia, prin intermediul Vienei, apropiindu-se de o înţelegere, încât 


insistenţele lui Ignatiev aveau noimă, fiindcă tocmai slavii sud-dunăreni puteau strica planurile Sankt Petersburgului. Diplomaţia, spune 


Eminescu, la 6 februarie, e cuprinsă „de cutremur nervos”16. O telegramă a Agenţiei Havas anunță, pe 12/24 februarie, că pacea între 


Serbia şi Turcia e aproape încheiată: „Serbii au primit garanţiile cerute, însă punctele cari ating egala îndreptăţire a evreilor şi numirea 


unui agent diplomatic turc nu sunt atinse în convenție.” !7 Urma ca după zece zile de la semnare armatele turceşti să părăsească Serbia. 
La fel se profilau lucrurile şi cu Muntenegru. Londra negocia, la rându-i, cu Petersburgul ca să i se dea Porții un an pentru a permite 
aplicarea „reformelor promise”. În asemenea condiţii, Alexandru al II-lea dezminte că ar fi dat ordin ca trupele să treacă Prutul la 28 


februarie. Dar armistițiul acordat Porții expira peste trei zile. Eminescu speră că, date fiind negocierile din Balcani, armistițiul va fi 


prelungit „în caz când aceste negociaţiuni nu s-ar termina până la 1 martie”18. Generalul Ignatiev se vede nevoit să plece din nou pe la 


Berlin, Paris şi Londra, consemnează Eminescu pe 25 februarie 1877. Încearcă o ultimă viclenie: Rusia se va dezarma, dar cu condiția 


abrogării tratatului de la Paris, care privea Basarabia!’ Petersburgul se agită că puterile europene întârzie cu cerința Rusiei. Țarul 
aminteşte răspicat, prin intermediul contelui Piotr Andrunci Şuvalov, că nu există decât două soluții în chestiunea Orientului: ori 


eliminarea tratatului de la Paris, ori menţinerea lui, promisă Turciei, deşi „Poarta au respins hotărârile conferenţei bazate pe acel tratat; 


sau cabinetul din St. Petersburg va privi acel tratat ca neexistând.”"20. Aceasta era chiar ţinta ultimă a Rusiei, care-i permitea să 
negocieze cu România fără a respecta tratatul de la Paris. Pentru a se evita asemenea cale, Rusia punea o condiţie imposibilă: silirea 
Porții de a respecta integral conferința de la Constantinopol, fără a se ţine cont de negocierile ulterioare cu Serbia şi Muntenegru: „Prin 


z2 „Urmările 


urmare Rusia va privi tratatul, în toate punctele ce o ating, nul şi fără valoare, şi-şi va păstra deplina libertate de acțiune. 
acestor concluzii ale Rusiei pentru România — spune Eminescu — sunt bătătoare la ochi. După cât ştim numai «Timpul» din Bucureşti au 
atras atenția publicului român asupra greutății frazei din urmă, căci între stipulațiile ce-o privesc pe Rusia este şi cesiunea Basarabiei 
române, între care privesc aşa-numitul «corp turcesc» sunt cuprinse garanţiile de autonomie şi suveranitate ale României. / Aşadar 


şanţurile de pe Siret capătă acum o deosebită însemnătate. ”22 


Or, „şanţurile de pe Siret” nu erau adresate Turciei, ci eventualei invazii ruseşti! O corespondenţă din Ismail, pentru „Neue Freie 
Presse”, informa (9 martie 1877) că Rusia comandase, la Borssig, în Germania, cincizeci de locomotive şi o mie de vagoane potrivite 
căilor ferate din România. Turcia, din păcate, tocmai respinsese mai multe cerințe ale Muntenegrului, iar în convenţia cu Serbia exista 
un spin, care va deveni de o importanță specială şi pentru România: chestiunea evreiască. lar Eminescu simte că, în curând, acest spin se 
va îndrepta şi împotriva României, principala cauză pentru care ţara a fost frustrată de avantajele majore ale recunoaşterii neutralității 
sale. 


Pe 19 martie, Bismarck încă mai credea în pace şi în dezarmarea Rusiei. Dar în Balcani încep provocările. Ca răspuns la acestea, o mie 


de turci, comandaţi de caimacamul Petrovaţ, măcelăresc două sate bosniace?5. Balansând prin capitalele europene, generalul Ignatiev 


recunoaşte, pe 14/26 martie 1877: „Noi n-am avut niciodată intenţia de-a dezarma, ci numai de-a retrage de la graniţă trupele noastre şi 


a aştepta întâmplările din Turcia; nu putem dezarma după ce-am trezit entuziasmul naţiei, cu-n cuvânt: cred în război."24. Generalul se 


plânge, pe 20 martie 1877, că nu a găsit înţelegere în capitalele europene, că Rusia nu urmăreşte o politică de cucerire (sic/, n.n.), dar că 
toate evenimentele o silesc să intre în război?5. Pe 23 martie, pacea pare încă asigurată. Europenii cred că Rusia şi Turcia se pot 


„dezarma” simultan26 Un protocol de la Londra conţine o invitare amicală către Poartă spre a se dezarma. Turcia era împuternicită să 


trimită un delegat la Petersburg, care „să roage cabinetul de acolo să dispună dezarmarea”. Turcia chiar a numit pe Reuf Paşa pentru 


asta, dar Rusia ştia ce ştia (25 martie)?7. 

Pesimiştii însă, constată Eminescu, sunt cei care vor avea dreptate, în final. El interpretează jocul ruso-turc prin imaginea binecunoscută 
a celui dintre Roma şi Cartagina: „Cum că între slavi şi turci există o antiteză tot atât de pronunțată ca între Roma şi Cartago e sigur.” 
Evident, Poarta era în situaţia Cartaginei, iar Rusia în postura de a cere raderea celei dintâi de pe faţa pământului. Prinţul Muntenegrului, 
cel care punea beţe-n roate tratativelor cu Poarta, om al Petersburgului, a avut acelaşi rol de provocator ca Masinissa, regele Numidiei, 


încât tabloul este complet, zice Eminescu, în editorialul din 1 aprilie 1877 al „Curierului de laşi”28. 


Războiul nu mai putea fi evitat. Încercând, pentru ultima oară, să facă uz de neutralitate, România „descoperă” cu stupoare că aceasta 
nu-i era garantată de puterile europene. Cine avea interesul să facă uz de un asemenea chiţibuş diplomatic? O ştire consemnată de 


Eminescu la 10 aprilie sună sec: „O depeşă din Londra spune că generalul englez consideră pe România ca făcând parte din Imperiul 


Otoman şi că neutralitatea specială a României nu e garantată prin nici un tratat.”"29. Deşi până atunci nimeni nu contestase dreptul țării 
la neutralitate. Atitudinea perfidului Albion arunca România între Scylla şi Charribda. Cine determinase Anglia să-şi schimbe opinia în 
legătură cu neutralitatea României? Rămâne de cercetat în subteranele istoriei. Declaraţia subsecretarului de stat Bourke este astfel 
comentată de Eminescu: „Aceste puţine cuvinte ale subsecretarului de stat nu sunt deloc îndreptate contra Rusiei, că adică, trecând 
Prutul, ea ar viola teritoriul otoman, ci ele vor să constituie numai un drept pentru Turcia de-a încălca teritoriu român oricând i-ar dicta-o 
aceasta vederile sale strategice. Pe de altă parte guvernul englez mai pare a zice că țara noastră nefiind neutrală, ci formând parte 
integrantă a Turciei, nici se poate opune ocupării din partea trupelor otomane şi, dacă ar încerca a se opune, Turcia ar avea dreptul să ne 


trateze ca pe o ţară inamică, ca pe o provinție răsculată chiar."30. 


Eminescu aduce argumente că excluderea României de la dreptul neutralității este tendenţioasă: „Fără a ne preocupa de înţelesul pe care 
Albion cearcă a-l da poziţiei internaţionale a României, vom aduce numai aminte că purtarea acesteia pân-în momentul de faţă a fost cea 
mai corectă din lume. Pusă sub garanţia colectivă a puterilor, neavând nici o legătură reală cu Imperiul Otoman, ea era şi este neutrală 
prin natura lucrurilor, chiar dacă neutralitatea n-ar fi fost stipulată prin un anume tratat. Când art. XXII a tratatului de Paris spune că nici 
o putere n-are voie să s-amestice în cele dinlăuntru ale ţărei şi art. XXVII că nici Turcia chiar n-are voie de-a interveni cu armata în 
România fără învoirea tuturor puterilor celorlalte, e evident că România a fost considerată cel puţin pe atât de autonomă şi suverană ca şi 
statele germane după pacea vestfalică, deşi ele «formal» făceau parte din corps germanique. Deşi neutralitatea era de sine înţeleasă, 
România au făcut apel la puteri ca să fie neutralizată în mod clar şi necontroversat. Dar memoriul României au fost pus frumuşel ad 


acta, căci puterile au binevoit a ne considera ca nevrednici a ocupa un moment înalta atenţie a profunzilor ei diplomați.” a 


„Prietenii” europeni ai României atenționează imediat Poarta că românii n-au garanția neutralității, ceea ce este primit cu satisfacție de 
„Agenția rusă” de presă, la 13 aprilie 1877. Eminescu aminteşte, cu ironie, cum credulii politicieni dâmboviţeni erau buni bazați pe 


dreptul la neutralitate şi chiar au cerut desființarea armatei pentru a reduce deficitul bugetar, problemă grea şi pe atunci. Dacă Europa n- 


ar fi găsit, în mod subit, că trebuie să nu recunoască neutralitatea României, Rusia n-ar mai fi avut motivul pornirii războiului: „Pentru 
orice inteligență mai pătrunzătoare era însă aproape dovedit că mijlocul cel mai puternic contra războiului, dacă acesta nu era dorit, ar fi 
fost neutralizarea României, sub garanţia colectivă a Europei ş-atunci desigur Rusia nu se ispitea de-a începe o luptă contra lumii 
întregi. Motivele secrete şi înțelegerile intime între puteri se sustrag vederii publicului mare şi abia istoricul viitor va putea să discoasă 
din arhive icoana adevărată a lucrurilor, în care comedia oficială nu-i va părea decât ceea ce este într-adevăr: o piesă cu roluri învăţate pe 
de rost, în care actorii înşii nu cred în ele, deşi în momentul jocului ei se identifică cu rolurile şi produc public uimitoarea iluzie că ei 


sunt convinşi de ceea ce zic 52. 


Deşi Eminescu n-a fost un „fan” al regelui Carol I, el laudă acum prevederea acestuia de a crea „această oştire disciplinată şi ecuipată, 
pe atâta pe cât l-au iertat starea noastră înapoiată în cultură şi calamităţile economice”, în pofida intereselor „păturii superpuse”, cea care 
credea că n-avem trebuință de tunuri şi de baionete. Eminescu răspunde şi jubilaţiei presei austro-ungare faţă de ştirea că neutralitatea 
României este inexistentă, acuzându-ne, totodată, de „rusofilie” şi cum că am fi „reprezentanţi ai politicii slave”. Poetul caută cauzele 
aceste trădări din partea Occidentului în slăbiciune, rea-voinţă, în „rezervaţiile mentale ale diferitelor cabinete”, sucite de anumite 
interese, pentru a conchide că trebuie să ne bazăm pe noi înşine, în ultimă instanță: „Locuind pe un teritoriu strategiceşte nefavorabil şi 
înconjurați de seminţii străine nouă prin limbă şi origine, având înlăuntrul nostru chiar discordia civilă, acest patrimoniu al statelor slabe 
şi turburate de prea mari înrâuriri străine, trăind sub invectivele presei europene pentru că nu dăm drepturi politice evreilor, care nici nu 
ne ştiu limba, toate mişcările noastre a fost tratate de vecini c-o rară lipsă de generozitate şi c-o nedreptate nemaipomenită faţă cu alte 
popoară.”35. Intuiţia poetului mergea la ţintă! 

Abandonaţi sub gheara rusească, România a fost nevoită să joace tragic cartea războiului ruso-turc, după cum recunoaşte şi Catherine 
Durandin, citându-l pe Vasile Alecsandri şi necunoscându-l pe Eminescu?4, din pricina propagandei care s-a făcut şi se face împotriva 


lui. Principelui Carol I nu i-a mai rămas decât să trimită o delegaţie care să-l întâmpine politicos pe Alexandru al II-lea la Ungheni, pe 


11/23 aprilie 1877, după o ultimă încercare de a conserva neutralitatea35. La curtoazia mitropolitului Iosif Gheorghian, țarul răspunde cu 
aceeaşi monedă: „Sunt foarte mulțămit a vă vedea. Cunosc ţara voastră, căci de mai multe ori am venit pe acolo. Întru şi acum, însă ca şi 


altădată nu ca inimic, ci ca amic. Vă mulțumesc pentru buna venire. "36, 


Trupele ruseşti au fost lăsate să intre în ţară. Pe 20 aprilie 1877, Eminescu consemnează primele abuzuri. Zarafii evrei fac speculă 


financiară cu soldaţii ruşi. Poetul mai speră că turcii nu vor încălca granița sudică şi că armata română va rămâne în „strictă 


defensivă”37. Dar sultanul a semnat curând un document prin care principele vasal din România se detronează (1 mai 1877)58. Presa din 


Viena şi Pesta începe o propagandă antiromânească, ridiculizând armata şi vehiculând fel de fel de zvonuri, între care că principele şi-ar 


fi încărcat averea personală şi că mai mult de treizeci de lăzi au plecat deja din Bucureşti spre Sigmaringen (4 mai). Pe 9 mai, 


independenţa absolută este declarată şi, ca urmare a votului din Cameră de pe 29 aprilie, războiul se declanşează, odată cu ruperea 


relaţiilor diplomaticet0. Declaraţia a fost necesară, admite Eminescu, drept răspuns la atitudinea Angliei: „Drept că în realitate era altfel, 


căci România n-a fost niciodată vasală Turciei; dar în ochii diplomaţiei engleze şi a unei părți din jurnalistica austriacă România era ceea 


ce e şi după opinia lui Savfet Paşa: parte integrantă a Imperiului Otoman.”41, Aceeaşi presă ostilă insinuează că România va trece de sub 
vasalitatea Turciei în aceea a Austro-Ungariei. 

Eminescu consemnează fidel desfăşurarea evenimentelor de pe front şi din ţară, acţiunile pentru ajutorarea răniților etc., în „Curierul de 
Iaşi”, apoi în „Timpul”, de îndată ce a ajuns la Bucureşti. Pe 27 mai, consemnează primirea, la Iaşi, a ţarului, în acordurile muzicii 


dirijate de Gavriil Muzicescu, oaspetele fiind primit, la coborârea din tren, de către I. C. Brătianu şi de Mitropolitul Moldovei şi al 


Suceveit2. Toate păreau că merg bine, în pofida jertfelor şi cheltuielilor de război împovărătoare pentru țară. 
6. Pe baricadele „Timpului ” 

Rămas fără slujbă, după conflictul cu proprietarul ziarului „Curierul de Iaşi”, Eminescu este chemat la Bucureşti de către Ioan Slavici. 
Activitatea de la „Timpul” se produce la începutul lui noiembrie 1877, ca simplu redactor. Soarta războiului încă nu era decisă, aşa că 
primele articole stau sub semnul „diplomaţiei”. „Ordinul de zi — îi scrie Slavici lui Iacob Negruzzi, la 14 decembrie 1877 — este rezerva 
—, astfel încât fiecare cuvânt se cumpăneşte de trei ori şi cel mai bun articol este, în care nu se zice nimic. În curând vom începe o 


campanie straşnică.”43 


Vârful de lance al acestei „campanii straşnice” va fi, desigur, Eminescu. Abia sosit la ziarul conservator, el va încălca directivele de 
partid, alarmându-l deja pe I. A. Cantacuzino, care-l acuză că se străduia să facă din ziar „un organ personal de presă”. În realitate, 
poetul voia o presă pusă exclusiv în slujba intereselor naţiunii. Anunţata campanie se declanşează cu articolul Dorobanții, apărut în nr. 
din 30 decembrie 1877. Eminescu este indignat de starea în care se întorceau de pe front ostașii, în zdrenţe şi vlăguiţi de foame: „Nu 
sunt în toate limbile omeneşti la un loc epitete îndestul de tari pentru a înfiera uşurinţa şi nelegiuirea cu care stârpiturile ce stăpânesc 
această țară tratează cea din urmă, unica clasă pozitivă a României, pe acel țăran care muncind dă viață pământului, plătind dări hrăneşte 


pe aceşti mizerabili, vărsându-şi sângele onorează această țară.”. 


Pe 3 ianuarie 1878, Eminescu aminteşte partidului de guvernământ că ideea independenţei României a fost pusă întâia oară de 
conservatori, în anii 1870-1871, dar nu prin război, ci prin tratative comerciale şi politice, fără a neglija întărirea armatei care combătea 
acum pe front. Poetul le aminteşte liberalilor că, pe atunci, se împotriveau ideii de independenţă: „Ei au combătut cheltuielile pentru 
armată, concentrările şi tot ce a făcut necesitatea din soldaţii de paradă de altădată armata de la Plevna şi de la Griviţa. Ei, în fine, 
proclamau necesitatea de a ne ţine legaţi de Turcia, inventau o pretinsă politică occidentală, care de la 1870-1871 nu mai esista, ei 


trimeteau la Constantinopol pe Mazar Paşa; ei felicitau sus şi tare prin acte publice pe un ministru turc care se împotrivea din toate 


puterile, cum era datoria lui de turc, estensiunei drepturilor şi privilegielor națiunei române guvernate de conservatori."4%5. Asemenea, 
ziaristul le amintea că, în 1876, guvernanţii „desființau armata prin buget”, au suprimat recrutările şi anunțau „vânzarea prin mezat a 
efectelor de îmbrăcăminte”, încât au intrat în război „cu o armată nepregătită”, dar „şi fără o convenţiune stipulând şi marginea 
sacrificiurilor şi întinderea beneficiilor pentru români, mulțumită închinatei lor diplomaţii”. Întrebaţi de presă dacă au vreun tratat cu 
„împărăţia alături de care luptau, ei răspunseră cu cutezanță că acea împărăție nu putea să trateze cu un stat care este încă vasal” şi că ei 
„nu fac insultă generosului ţar a-i cere zapis, amanet etc.” Eminescu recuză slăbiciunea diplomaţiei guvernanților, fundată pe ideea că 
nu pot negocia din cauza „vasalităţii”: „Dacă eram un stat vasal cu care nu se poate trata, de ce Rusia a făcut cu noi tratatul de comerț 
subscris sub ministrul Lascăr Catargi de însuşi Maiestatea Sa Împăratul Alexandru alături cu M. Sa Domnitorul?”. Desigur, n-a fost uşor 
să negociezi cu Petersburgul, dar fermitatea diplomatică a ministerului condus de Catargi a adus impunerea punctului de vedere 


românesc. „Dacă eram stat vasal, de ce înainte de intrarea noastră în acţiune guvernul rus a iscălit cu noi convenţiunea pentru trecerea 


armatei în care se stipulează condițiuni curat politice, cum este integritatea teritoriului?”1 În toate polemicile sale, Eminescu aduce 
argumente solide şi raţionale. În finalul editorialului din 3 ianuarie, poetul îşi exprimă speranţa că acea convenţie cu Rusia va fi fost bine 
concepută spre a nu ne trezi cu noi pierderi: „Dacă dar România nu va ieşi din acest răzbel cu nici un avantagiu, sau cu avantagiuri 
disproporţionale cu riscurile şi cheltuielile sale, responsabilitatea va privi pe aceşti miniştri inepți şi slugarnici, care n-au ştiut a vorbi şi 


a stipula în numele unui popor liber şi stăpân pe sine."%7. 


Din nefericire, bănuielile poetului se vor adeveri cu asupra de măsură. Pentru Eminescu, un semn, de exemplu, este alegerea lui 


Candiano Popescu să onoreze armata română „pentru a purta marelui duce Mihail cordonul ordinului Steaua României”45. Candiano 
Popescu, trădătorul, de la 11 februarie 1866, al domnitorului Alexandru Ioan Cuza şi ridicolul protagonist al „revoluţiei de la Ploieşti”, a 
avut, în câteva luni, o ascensiune bizară, de la maior, înzorzonat cu medalii, până la gradul de locotenent-colonel şi şef al misiunii de la 
Tiflis (6 ianuarie 1878). Pe 25 ianuarie, deja Eminescu se lămureşte în legătură cu fermitatea negocierilor cu Petersburgul. Este 
momentul când generalul Ignatiev face publice pretenţiile asupra Basarabiei, oferind, chipurile, compensaţii câteva „petice de pământ de 
preste Dunăre”, încât: „România este singurul stat care azi e în primejdie de a fi dezmembrată de chiar aliatul ei, după ce au încheiat cu 
el o convenţie prin care i se garantează integritatea teritoriului. România vede zburând ca pleava în vânt asigurările unei convenţii a 


cărei iscălituri sunt încă umede şi pe care a încheiat-o c-o împărăție mare, pe a cărei cuvânt se credea în drept să se întemeieze.” 


De-acum încolo, principala țintă este dezonoarea Rusiei, care şi-a găsit în guvernul liberal un şoricel cu care să se zbenguie pe tărâmul 
alunecos al geopoliticii orientale. Eminescu întoarce cu strălucire pseudoargumentul țarului cu privire la „onoarea” de a poseda, de a i 


se cuveni Basarabia. Poetul elaborează, cu acest prilej, originala sa teorie cu privire la drept? 


, aplicând-o, cu o logică fără fisuri, la 
cazul Basarabiei. În loc de probe care să țină de dreptul național şi internațional, Rusia nu putea aduce decât pe cea a... onoarei şi 
mistificările sugerate de reflecția lui Napoleon, amintită în paginile anterioare: „Dar cu ce drept pretinde Rusia bucata noastră de 
Basarabie, pe care am căpătat-o înapoi, drept din dreptul nostru şi pământ din pământul nostru? Pe cuvântul cum că onoarea Rusiei cere 
ca să se ia o bucată din România. Va să zică onoarea Rusiei cere ca să se ia pe nedrept o bucată din România şi aceeaşi onoare nu cere 


respectarea convenției iscălită de ieri. Ciudată onoare într-adevăr!”5!, 


Eminescu subliniază că Rusia nu poate nici măcar să aducă argumentul că ar fi cucerit Basarabia cu sabia în mână, fiindcă atunci când a 
luat-o, prin fraudă, nu era în măsura de a se lupta măcar cu armata Moldovei, fiindcă nu ştia cum să se retragă mai repede din calea 
uriaşei trupe a lui Napoleon. Raptul de la 1812 n-a fost rezultatul unei păci, căci nu Turcia avea nevoie de pace grabnică, ci Rusia. 
Împărăţia de la răsărit nu putea invoca nici faptul că Moldova, apoi România i-ar fi fost ostilă în timp, dimpotrivă: „Căci prin ce 
păcătuise Ţările Româneşti Rusiei? Nu le-am hrănit într-atâtea rânduri oştirile, nu erau ţările noastre adăpostul lor, doveditu-ne-am 
vreodată duşmani ai ei? Într-adevăr nu găsim cuvinte pentru a califica această pretenţiune, necum împlinirea ei. Oare puterea cea mare a 
Rusiei i-ar da dreptul de a-şi bate joc de lume, de noi, de ea însăşi?”. Apoi, de ce nu ţine seamă aliatul că românii au adus 15.000 de 
jertfe omeneşti, zeci de mii de răniţi, zeci de milioane cheltuieli de război? Logic, ar fi fost ca, drept recunoştinţă, Rusia să ne restituie 
toată Basarabia, nu să ceară ce ne-au înapoiat puterile europene la 1856: „Basarabia întreagă a fost a noastră pe când Rusia nici nu se 


megieşa cu noi, Basarabia întreagă ni se cuvine, căci e pământ drept al nostru şi cucerit cu plugul, apărat cu arma a fost de la începutul 


veacului al patrusprezecelea încă şi până în veacul al nouăsprezecelea.”S?. În fine, un ultim gest de „onoare” ar fi fost dacă, cel puţin, 
Rusia ar fi avut curajul să ne ceară să dăm Basarabia de bunăvoie. Dar marile puteri, de felul Rusiei, sunt laşe, ele recurg totdeauna la 
mijloace dezonorante, la viclenii şi trădări. Răspunsul nostru, spune, apăsat şi demn, Eminescu, nu poate fi decât acesta: „De bunăvoie 
niciodată, cu sila şi mai puţin.” El se adresează diplomaților şi guvernantilor noştri că acesta este adevăratul drum al politicii naționale, 
chiar de-ar fi să fim striviţi de forța Rusiei. Nu întrevede, de la un stat care se şi pretinde a fi creştin, decât să reacționeze în conformitate 
cu justiţia: „Ei bine! Rusia nu se va face vinovată de o faptă care ar fi pentru dânsa o vecinică pată în ochii lumei; ea nu va lua ce noi nu 


voim să dăm.”55. 


Neîndoielnic, Eminescu ştia că Rusia nu se va lepăda de trufia de prădător, dar o asemenea logică este o construcţie de înaltă 
persuasiune, cuvintele fiind adresate, în definitiv, diplomaţiei şi jurisdicției europene. În orice caz, ştia că laşitatea guvernanților nu va 
reacţiona hotărât la pretenţiile „aliatului” de război şi, în următorul editorial (28 ianuarie 1878), se va adresa conservatorilor, ca măcar ei 
să adopte linia dreaptă a naţiunii. El comentează cu ironie zvonul că ţarul n-ar voi să-şi calce cuvântul din Convenţie, dar că este presat 
să nu-l respecte de „voinţa poporului rusesc” care cere imperativ luarea Basarabiei! Cu asemenea motivaţie de doi bani, spune poetul, 
orice tratat între state poate fi încălcat a doua zi: „Convenţia a fost încheiată între guverne, adică între oameni cu pleinpotenţe din partea 


poporului lor, şi tocmai voința popoarelor este angajată prin convenţie. Deci nu înțelegem ca o voință angajată să vrea ceva contra 


angajamentelor ce le-au luat în mod formal. Ce deosebire mai este între popor, ca personalitate juridică, şi nişte bande neorganizate?”5€. 
Eminescu găseşte formula diplomatică, deşi ironică, de a-i numi pe ruşi prădători asiatici. Altfel spus, Rusia nu vrea să respecte 
mandatarea primită de la Europa în a rezolva, în spiritul justiţiei, chestiunea orientală. Argumentul eminescian este imbatabil: „Noi nu 
recunoaştem în ea decât pe mandatara Europei, care n-au declarat război Turciei pentru a schimba soarta noastră, ci pe aceea a 
bulgarilor, sârbilor, muntenegrenilor, în sfârşit a popoarelor de care a fost vorba la conferenţe. De noi n-a fost vorba la conferență; 
războiul ce l-am purtat au fost poate o imprudenţă ce se iartă unui popor tânăr şi arzător, şi alianța de fapt o măsură care să ne asigure 
succesul armelor noastre, iar acolo n-avem a împărţi nimic cu Rusia nici în clin, nici în mânecă. Poate din partea noastră să cucerească 
toată țara turcească, dacă o vor lăsa alte puteri, cu noi n-a avut război, deci n-are a ne lua nici pământ nici a ne da cu sila ceea ce nu-i 


cerem ei. Dacă avem a cere, nu Rusia este aceea de la care vom primi.” Desigur, se referă la „generozitatea” Rusiei de a ne da 


Dobrogea: „Vrea Rusia să ne dea independenţa? N-o primim de la ea. / Vrea să ne dea Dobrogea? Asemenea n-o primim."55. Pe 10 
februarie, întăreşte cele spuse: „Rusia voieşte să ne ia Basarabia cu orice preţ: noi nu primim nici un preț.”. 

De-acum încolo, păstrând şi adâncind matca dreptului, Eminescu reacționează împotriva propagandei antiromâneşti din străinătate 
întreţinută de Rusia şi extinde consideraţiile la destinul poporului român în faţa barbariei asiatice. Războiul mediatic antiromânesc era, 
în bună măsură, o replică la argumentele minţii de laser a lui Eminescu. Rusia nu se aştepta ca să găsească într-o ţară mică, dispreţuită o 
asemenea rezistenţă la nivelul filozofiei dreptului, al geopoliticii, al etnologiei. Pe 10 februarie, poetul apreciază: „Cestiunea retrocedării 


Basarabiei cu încetul ajunge a fi o cestiune de existență pentru poporul român. "56. 

7. Basarabia: „cestiune de existenţă pentru poporul român” 


Eminescu înțelege că dialogul diplomatic cu imperiul țarist devine o imposibilitate şi că soarta Basarabiei este, în context, pecetluită. 
Tocmai de aceea el consideră că problema basarabeană devine piatra de încercare pentru existența poporului român. Rostirea lui, în atare 


privinţă, se arată esenţială pentru istoria noastră: „Nenorocirea cea mare ce ni se poate întâmpla nu este că vom pierde şi rămăşiţa unei 


preţioase provincii pierdute; putem să pierdem chiar mai mult de atâta, încrederea în trăinicia poporului român.” De aceea, pentru el, e 


de o importanță covârşitoare „cum o vom pierde ori cum o vom păstra”. 


Rostită în 1878, această profeție ne va urmări până în zilele noastre, când suntem departe de a fi 
rezolvat problema Basarabiei, lăsând-o, ca şi atunci, la cheremul Rusiei, dar complicată infinit cu 
ecuaţia ucraineană după destrămarea Uniunii Sovietice, căci partea de Basarabie de la 1878 e 
revendicată, odată cu Bucovina din nord, de naționalismul şovin al Kievului, cu mult mai 
încrâncenat, dacă nu mai rudimentar decât vechiul panslavism. Astăzi, se poate spune că o parte 


importantă a neamului nostru e pe cale de a pierde sau a pierdut încrederea în trăinicia poporului 


român. Studiile acad. Alexandrina Cernov? de la Cernăuţi arată deja că populaţia românească din 
Bucovina este istovită psiholingvistic, lăsându-se asimilată în fața metodelor opresive ale Kievului. 
Ce-a mai rămas din Basarabia, în actuala Republică Moldova, deşi pare mai apărată decât 
Bucovina, prin bruma de independenţă dobândită după desfacerea U.R.S.S., arată că încrederea în 


trăinicia poporului român este mai slabă în faţa doctrinei moldovenismului decât a fost sub ţarism 


şi sovietism. Nu e de mirare, de vreme ce şi elitele politice şi culturale din Țară îşi fac un titlu de 


glorie din a nu mai fi româneşti, lovind în marile valori naţionale, Eminescu fiind în prim-planul 


Fotografie de arhiva. Mihai atacurilor celor vlăguiți spiritual. Un asemenea prag critic este prevăzut de însuşi Eminescu: „Dacă 
Eminescu de Nestor Heck — vom câştiga de trei ori atât pământ pe cât avem şi vom pierde aceste temelii, statul român, fie el 
1884. Basarabia-Bucovina.Info oricât de întins, va deveni o creaţiune trecătoare; iar dacă ne vom păstra temeliile de existență 


socială, Rusia ne poate lua ce-i place şi pierderile ne vor fi trecătoare.” Datoria, cu valoare de 
testament, pusă de Eminescu era următoarea: „Astăzi e dar timpul ca să întărim, atât în români, cât şi în popoarele mari ale Apusului, 
credinţa în trăinicia poporului român.” La 1918, această dublă încredere atinsese pragul cel mai înalt în fața propriei conştiinţe naţionale 
şi a Occidentului. Dar următorul război mondial o va zdruncina iarăşi din temelii şi asta tot în legătură cu Basarabia şi Bucovina, 
provinciile pierdute prin trădare şi vânzare la 1775 şi 1812. 

Iar Eminescu, formulând dezideratul, trece imediat să-l pună în practică şi-n teoria dreptului. Îşi ascute armele scrisului, documentându- 
se pentru abordarea unui studiu special despre istoria Basarabiei, citeşte presa rusească şi europeană pentru a-i da replică, aprofundează 
teoria dreptului pentru a nu fi găsit vulnerabil în discursul său. Altminteri, propaganda rusească, de la Petersburg până în Belgia, 
încearcă să se facă auzită în Occident pentru a demonta şi bagateliza chiar tezele eminesciene din presa bucureşteană, între principalii 
vizaţi, indirect, fiind neobositul jurnalist de la „Timpul”. Vorbind de pe poziţii de forță, publicaţiile panslave recurg însă la sofisme şi 
mistificări pe care poetul le spulberă în cele patru vânturi. Altminteri, el se vede nevoit să ducă o dublă bătălie: cu publicaţiile 
guvernamentale şi cu cele străine, între care „Românul”, „Corespondenta politică”, „Gazeta St. Petersburg”, „Vedomosti”, „Le Nord” 
(din Bruxelles, publicaţie finanțată de ruşi) ş.a. 

O dezinformare malițioasă ca aceea din „Le Nord” este uşor de distrus. Eminescu publicase în „Timpul” versiunea în româneşte a 
scrisorii de protest a locotenent-colonelului loan Alecsandri, adresată principelui Alexandr Gorciacov, cu privire la cererea reanexării 
Basarabiei de către ruşi. Un colaborator rus al publicaţiei din Bruxelles trimite, la rându-i, o scrisoare deschisă în care tratează de sus 
misiva lui loan Alecsandri, privind-o ca pe opera unui „poet” cu capul în nori, care nu cunoaşte subtilităţile politicii şi adevărul istoric, 
neştiind că Basarabia este „proprietatea” țarului. Fireşte, colaboratorul ştia că România are un poet cu numele Alecsandri, confundându- 
1 însă cu militarul de carieră, fratele poetului. Pe 2 martie 1878, Eminescu îi dă o replică pe măsură: „Cititorul rus voieşte să zică că, 
fiind Alecsandri poet, adică mişcându-se pe un teren paralel, nu congruent cu acela al politicei, răspunsul din pana diplomatică ar fi 


oarecum superior adresei din pana cea de poet. / Ne permitem a releva că acest punct de plecare, pretinsul paralelism între poezie şi 


politică, nu este exact. Poeți se găsesc foarte rar — politici cât frunză şi iarbă.”? 

„Gazeta St. Petersburg”, în numărul din 2/14 februarie, ne acuza că suntem orbiți în privinţa Basarabiei, incapabili a vedea în ce poziţie 
ne aflăm comparativ cu imperiul. Orbirea ar veni din îngustimea gândirii diplomaților şi jurnaliştilor de la Bucureşti, care sacrifică 
„interesul real” al României pe altarul „mândriei naționale”. „Înainte de toate — ne învăţa binevoitoare gazeta petersburgheză — trebuie să 
relevăm că Rusiei nici prin gând nu i-a trecut de a spolia România, că nu poate fi nici vorba măcar de pierderi materiale ale 
Principatului. Dacă România apreţiază fruntarii naturale şi rătunzite, dacă înţelege că ignorarea acestor condiţii în dezavantagiul unui 
vecin puternic nu duce niciodată la un bun rezultat final, atunci nu trebuie să fie zgârcită cu câteva mile pătrate de pământ plin de lacuri 
şi mlaştine. Şi nouă ne trebuie o frontieră naturală ca şi României şi aceasta nu se poate stabili altfel decât primind noi Basarabia de sud, 
iar nu cedând pe cea de nord, precum cerea mai deunăzi o foaie românească. Dacă pentru România e o cestiune de onoare naţională şi 
militară de-a păstra partea respectivă de ţară, e şi pentru noi o cestiune analogă de a restabili graniţele noastre precum erau ele înainte de 
1856.” Argumentul capital al oficiosului rusesc era dreptul forţei: „Să admitem că de amândouă părţile e amor-propriu la mijloc: dar un 


amor-propriu este acela al unui popor de 80000000, şi celălalt a unui popor de patru-cinci milioane.” 


Ne aflăm în faţa unei tipice gândiri cinicet, anticipând pe aceea a Marelui Inchizitor din romanul lui Dostoievski, Fraţii Karamazov. 
Coincidenţa face că această capodoperă a lui Dostoievski a început să fie scrisă chiar în anul 1878, când Eminescu se confrunta cu 
gândirea cinică a gazetei din Sankt Petersburg. În gândirea abisală, cei doi mari scriitori se întâlneau, deşi în plan ideologic, privitor la 
români, Dostoievski, ca şi Puşkin, urma idiosincrasia panslavistă. Cu deosebirea că Eminescu avea dreptate şi-n plan doctrinar. 

Dar să revin la oficiosul din Petersburg. Condeierul asigura pe ziaristul de la „Timpul” că jertfele aduse de România pe teatrul de război 
sunt neînsemnate comparativ cu ale Rusiei: „Nu voim să relevăm întrebarea care din cele două state e datornic celuilalt; dar i-am sfătui 
pe confrații noştri din Bucureşti să n-o releveze nici ei.” E aici o altă ameninţare, oglindită în neacceptarea României la negocieri, ca 
parte beligerantă, şi refuzul de a i se oferi despăgubiri de război, toate revenindu-i Rusiei. Culmea ironiei e că imperiul se vede 
nedreptăţit în fața puterilor europene, că „pretenţiile” României sunt cotate drept „pâră” către acestea: „Dacă România se arată 
implacabilă faţă cu noi, ea contează desigur pe sprijinul puterilor; e apoi posibil ca să-şi găsească un asemenea sprijin la amicii noştri cei 
mai buni, cari sunt totdeauna gata de a nedreptăţi pe Rusia; asemenea se poate ca Rusia să nu insiste asupra acestor pretenții, 
întâmpinând rezistenţa din partea fostului ei aliat. Frontiera noastră naturală trebuie s-o avem, acum ori mai târziu; de câţiva ani mai 
mult ori mai puţin nu ne pasă.” Dar nu e deloc bine ca România să întârzie dobândirea „frontierelor naturale” ale Rusiei, fiindcă s-ar 
putea ca, la negocieri, „Rusia insultată” să nu satisfacă „nici un fel de pretenţii în favorul României”: „Anglia şi Austria se vor face din 
proprie mărinimie procuratorii României?”, întreabă sigur de sine gazetarul de la „Gazeta St. Petersburg”, conchizând: „Suntem departe 
de a ameninţa pe români, şi amenințările nici n-ar folosi la nimic faţă cu un popor viteaz care a dovedit lumei întregi îndreptăţirea 
neatârnării sale. Am voi să punem numai întrebarea pe baza ei justă şi s-o liberăm de complicaţiunile care se creează prin presa română, 

ce se lasă a fi târâtă prea departe”. 
Limpede. Rusia simţea că singurul opozant faţă de pretenţiile ei prădătoare este presa, nicicum diplomaţia şi guvernul din România, 
care, oricum, prin natura lucrurilor, trebuia să lucreze tăcut. Iar vârful de lance al presei din România era „Timpul”, mai precis pana 
devastatoare a lui Eminescu. Rusia îşi găsea un adversar pe măsură. Acest adversar, în loc să se astâmpere la replicile de felul celor din 
oficiosul petersburghez, dimpotrivă, se pregătea de un război ideatic de anvergură, cu o logică de neînvins. De aceea, el trebuia anihilat 
în vreun fel şi presiuni s-au făcut, simultan, şi dinspre guvern, dar şi din tabăra conservatorilor. Cei din urmă, deşi erau solidari cu 
Eminescu, s-au văzut nevoiţi să-l îndepărteze diplomatic pe poet din Bucureşti în vara lui 1878, trimiţându-l pentru două luni la Floreşti, 


taman în timpul lucrărilor Congresului de la Berlin, iunie-iulie. I s-a oferit o ispită care a prins: traducerea primului volum dintre cele 


cinci ale tratatului Beiträge zur Geschichte der Rumänen, de Eudoxiu Hurmuzaki, traducere care se va tipări în anul 1879. Dimitrie 
Vatamaniuc a înţeles tâlcul expedierii poetului la moşia lui Nicolae Mandrea: „Era un mod de a nu-i stârni susceptibilitatea; traducerea o 


putea face şi în Bucureşti, nu neapărat să fie trimis la țară”. 


În context, adevărurile spuse despre ruşi erau interpretate ca „rusofobie”. I.A. Cantacuzino îi scria lui Titu Maiorescu, la 31 octombrie 
1878: „Tânărul acesta e atât de pătruns de ură împotriva ruşilor, încât cu toate sfaturile mele, ba ce e mai mult, desconsiderând pe cele 
ale D-Voastre, stăruie în a face din «Timpul» organul personal al antipatiilor sale”. Eroare sau grabă de politician incapabil de a vedea 
mai departe de „cercul strâmt” al fricii stârnite de momentul istoric? Eminescu nu are a se teme de amenințările „Gazetei St. Petersburg” 
şi reproduce articolul în „Timpul”, 14 februarie 1878, după care îl combate punct cu punct, într-o detaşare olimpiană, dar profund 
implicată ideatic. 1) Dacă pentru Rusia Basarabia este o chestiune de onoare, şi încă una „rău înţeleasă”, zice poetul, pentru români este 
„una de existență”: „România, pierzând pământul ce dominează gurile Dunării, devine un stat indiferent, de-a cărui existență sau 
neexistență nu s-ar mai interesa absolut nimeni (Chiar asta şi urmărea Rusia!, n. — 7h.C.). / Acest interes ar fi indiferent dacă am fi 
destul de puternici sau dacă cel puţin am avea noi margini naturale spre vecini cari să ne înlesnească apărarea. Dar, cu țara deschisă spre 
nord şi față cu un vecin cu precovârşire puternic, tăria noastră nu poate consista decât în interesul economic pe care Occidentul-l are 


pentru drumul de apă al Dunării şi Mării Negre. Deci pentru acest petic de pământ în stânga Dunării, care-a fost al nostru de la 1300 


începând şi pe care Rusia nu l-a posedat decât 44 ani, nu există nici un echivalent.”6 2) Eminescu se preface a nu înţelege teoria rusească 
a superiorității amorului-propriu la un popor de 80 de milioane în balanţă cu al unuia de 4-5 milioane: „Statele, ca personalităţi politice, 
sunt egale de jure şi deosebirea de facto stă numai în puterea pe care o dezvoltă într-o stare nejuridică şi anormală de lucruri, adică în 
război, şi înrâurirea pe care o exercită prin frica ce inspiră cu ameninţarea puterei fizice. Dacă e vorba ca puterea fizică a statelor să 
domnească, atunci nu mai e vorba nici de amor-propriu, nici de neamor-propriu, ci pur şi simplu de care pe care va bate. Dacă Rusia 
vrea să ia cu de-a sila ceea ce i se refuză de bunăvoie, vom rezista, ne va bate şi va lua ceea ce e al nostru, dar cel puţin nu ni se va putea 
imputa că am fost atât de decăzuţi încât, de bunăvoie şi cunoscând limpede una din principalele noastre condițiuni de viață, am dat-o de 
înjosiţi ce suntem în mâinile Rusiei pentru... bani sau altele.” Arguţia e fără cusur şi România s-ar fi dovedit o ţară de nimic dacă nu s-ar 
fi găsit nicio voce care să spună adevărul sub umbrela fricii unui conservator de talia lui I.A. Cantacuzino. 3) Eminescu rectifică şi 
proporţia cifrelor invocate de gazetarul rus privitoare la cheltuielile de război, cele româneşti nefiind de 10 milioane, ci de 260 de 
milioane, „ceea ce e o mare deosebire”. 4) Poetul respinge ironic şi teoria „graniţelor naturale” pretinse de Rusia: „Graniţe naturale îi 
trebuie unui stat slab ca România, ce are nevoie de ajutorul configuraţiunii teritoriale spre a se apăra. Dar ce graniţe naturale îi trebuie 
puternicei Rusii contra periculoasei şi amenințătoarei Românii? Iar graniţele naturale ale sistemului de stepe de peste Nistru sunt 
Carpaţii şi Dunărea, adică România întreagă. Dacă Rusia voieşte într-adevăr să realizeze teoria granițelor naturale, atunci ar trebui să 


anexeze toată România, dacă cerința de graniţe naturale ar fi... un drept. Noi ştim că sub pretextul de-a avea graniţe naturale s-ar putea 


cuceri universul întreg.” 

Dar Eminescu trebuie să se confrunte, simultan, nu doar cu ostilitățile propagandei ruseşti, ci şi cu acele dinăuntru. El observă că, la 
repetatele interpelări din parlament, guvernul a refuzat să răspundă. Poetul parafrazează astfel „arguţia” presei oficiale: „Calomnii de ale 
conservatorilor, ca să discrediteze guvernul, scorniri ca să amăgească opinia publică. Cai verzi pe păreți şi invenţiuni cari pun la îndoială 

loialitatea înaltului nostru aliat, fum care se va risipi la cea dintâi rază de soare.” (15 februarie 1878). Iar când „raza de soare” a venit 

prin generalul Ignatiev, guvernatorii înşişi au putut afla că, pentru aliat, „Dumnezeu a făcut lumea la 1812 şi că pentru Rusia numai 

aceea e drept ce s-a făcut de atunci încoace.” Guvernul — spune Eminescu — avea perfectă dreptate că nu ştie nimic, deşi contele P.A. 
Şuvalov îi comunicase intenţiile, privitoare la Basarabia, lordului Edward Stanley Derby încă de la 8 iulie 1877. Şi poetul citează masiv 
din acea notă a contelui, din care se văd planurile Rusiei la viitoarele negocieri, precizându-se că împărăţia îşi revendică dreptul de a lua 

Basarabia ca pe o compensație pentru cheltuielile de război, argumentând că foloasele României vor fi cu mult mai mari comparativ cu 

pierderea provinciei. Petersburgul dădea mână liberă Austriei să-şi revendice Bosnia şi o parte a Herțegovinei. Poveste veche, care se va 

mai repeta, în privinţa României, în altă ecuaţie, prin Pactul Ribbentrop-Molotov şi la Ialta. Istoricul ieşean Ion Agrigoroaiei ne amintea 
recent: „La 14/26 ianuarie 1878, cabinetul rus a cerut deschis guvernului de la Bucureşti retrocedarea celor trei judeţe din sudul 


Basarabiei. În ziua încheierii armistiţiului ruso-turc din 23 ianuarie / 4 februarie 1878, generalul Ignatiev, în drum spre sudul Dunării, a 


trecut prin Bucureşti şi a solicitat domnitorului cedarea celor trei judeţe, România primind drept compensație Dobrogea.”8 Protestele 
domnitorului şi ale guvernului veneau prea târziu, chiar dacă, pe 26 ianuarie / 7 februarie 1877, I.C. Brătianu afirmase în Adunarea 
Deputaţilor că „niciodată națiunea română nu va consimți la cesiunea, dar nici la schimbul unei părți din teritoriul său”. 
La 19 februarie, Eminescu face un prim comentariu la o corespondenţă trimisă de un anume X. din Bucureşti la ziarul „Le Nord”, pentru 
a da replică afirmației că, la 1812, ruşii ar fi cucerit Basarabia de la nişte populaţii tătare sălbatice trăind în corturi, încât, la 1856, s-a 
făcut o mare nedreptate tătarilor, căci peticul acela de pământ n-a fost retrocedat legitimilor proprietari, ci a fost luată fraudulos de 


Moldova şi însuşită de România, după Unire. „Atâtea cuvinte, atâtea erori istorice”, răspunde Eminescu. „Basarabia în 1812 făcea parte 


integrantă din Moldova, de care fusese alipită de mai bine de patru sute de ani.” El respinge şi falsul argument că, după Unire, 
România devenea un stat puternic, primejdios pentru securitatea Rusiei! Şi califică raționamentele publicaţiei ca fiind o panglicărie 
dialectică: „Ţara noastră a fost călcată de vreo patru-cinci ori în acest secol de către Rusia; din această cauză comerciul şi agricultura 
noastră au trebuit să sufere nişte catastrofe aproape periodice, cari la fiecare zece-cincisprezece ani ne face a pierde tot fructul muncei 
noastre. Noi suntem baza de operaţiuni a Rusiei în contra Imperiului turcesc. Noi îi servim de grânar, de cazarmă, de poziţiune înaintată. 


I-am dat în atâtea rânduri bogăţia noastră, fructul muncei noastre; de astă dată i-am dat şi sângele nostru. / Dacă s-ar trage o socoteală, 


nu ştim care ar rămâne dator, marea Rusie, sau mica Românie?”10. Eminescu amână pe altădată lămurirea ce e cu „sălbaticii” de sub 
corturile basarabene. 


x» 


Pe 21 februarie, poetul comentează ştirile din „Românul” şi din „Corespondenţa politică”. Prima gazetă acuza pe conservatori că nu sunt 
buni români şi că vor să dea mâna cu ruşii, o fantezie pe care jurnalistul de la „Timpul” crede că nici măcar nu merită a fi luată în seamă. 
Cealaltă publicaţie colportează ştirea că principele Carol I va abdica, în semn de protest, dacă ruşii vor insista în cererea lor privind 
Basarabia. Mai mult, ruşii aveau şi un candidat la tron în persoana prințului Grigore Mihail Sturdza. Protestul lui Carol este lăudat de 
Eminescu şi-i dă speranţa că nu se va pierde Basarabia: „Noi avem credinţa că nu vom pierde Basarabia. Cererea Rusiei e strigătoare la 
cer, nemaipomenită, apoi pământul de care e vorba nu e rupt din trupul Rusiei, precum le place a susţine, sub dominație rusească. Putem 
dovedi oricui cu documente şi cu istoria în mână că n-a fost nici cucerit cu sabia de ruşi. Prin influență engleză, turcii au cedat drum 
ruşilor, pe care drum ruşii, prin «mituirea» comisarilor turci, l-au prefăcut într-o ţară. E aceeaşi istorie ca şi în Bucovina, numai sub alte 
împrejurări. Că comisarii turceşti au vândut pe ruble un pământ ce nu era al lor nu e un motiv ca românii să-şi vânză pe ruble pământul 
patriei lor străveche.” 

Pe 22 februarie, poetul reia polemica cu „Le Nord”, polemică în care se angajează şi ziarul rusesc „Vedomosti”. Citează din franceză 
pasaje ale scrisorii lui X., pe care le combate, cazuistic, cu documente vechi moldoveneşti şi ruseşti. Propaganda rusească se crampona, 
în revendicarea „drepturilor”, chiar de numele Basarabia, care ar fi desemnat o altă ţară decât Moldova care s-a unit, în 1859, cu Ţara 
Românească. Ecouri ale acestei „teorii” au răzbătut până astăzi. „Dincolo de unele chestiuni ce rămân de discutat între specialiştii 


problemei — precizează Ion Agrigoroaiei —, este indubitabil că teritoriul dintre Prut, Marea Neagră şi Nistru era parte integrantă a Ţării 


Moldovei. Acest teritoriu, ce se va numi mult mai târziu, prin extensie, Basarabia, nu a fost provincie istorică distinctă, aşa cum vor 


încerca unii să prezinte lucrurile pentru a justifica ocuparea de către Rusia în anul 1812 şi, apoi, pretenţiile Rusiei / Uniunii Sovietice.”!l 


Spre deosebire de unii istorici şi oameni politici, Eminescu nu se teme deloc de numele Basarabia, dimpotrivă, acest nume devine, 
pentru el, punctul central al spulberării tezelor ruseşti, valabil şi astăzi pe deplin în faţa teoriei moldovenismului care bântuie minţile 
panslavismului încuibat puternic în sânul partidelor şi ideologilor românofobi de la Chişinău sau Tiraspol. E un semn al originalității 

gândirii eminesciene, superioară, la nivelul ştiinţei istoriei, contemporanilor săi (dar nu numai), aşa cum a remarcat-o cel mai de seamă 
istoric al nostru — Nicolae Iorga. Eminescu venea înarmat cu o concepţie proprie asupra adevărului şi limbii, concepţie 
preheideggeriană, de mare profunzime, recunoscută ca atare de eminescologi precum Rosa del Conte, Constantin Noica, Svetlana 


Paleologu-Matta, Mihai Cimpoi ş.a. Enunţul arheic eminescian sună astfel: „Însfârşit, adevărul e stăpânul nostru, nu noi stăpânii 


adevărului” 12, Şi corelatul cu adevărul limbii: „Nu noi suntem stăpânii limbei, ci limba e stăpâna noastră. Precum într-un sanctuar 
reconstruim piatră cu piatră tot ceea ce a fost înainte — după fantezia sau inspiraţia noastră momentană, ci după ideea, în genere şi în 

amănunte, care-a predomnit la zidirea sanctuarului — astfel trebuie să ne purtăm cu limba noastră românească. Nu orice inspirație 
întâmplătoare e un cuvânt de-a ne atinge de această gingaşă şi frumoasă zidire, în care poate că unele cuvinte aparțin unei arhitecturi 


exotice, dar în ideea ei generală este însăşi floarea sufletului etnic al românimii”15. 


În virtutea acestor ecuaţii ontologice, cuvântul grăieşte adevărul chiar şi atunci când vrea să-l ascundă. Sau mai ales atunci. Eminescu 
se reîntâlnește aici cu subterana dostoievskiană şi cu subtilităţile inconştientului dezvăluite de Sigmund Freud, C. G. Jung sau de 
Jacques Lacan. Sub cuvântul Basarabia, ruşii au vrut să ascundă adevărul asupra poftei lor de cucerire în slujba căreia au pus trădarea şi 
mituirea. Dar tocmai cuvântul Basarabia a devenit supremul cap de acuzare, în ce-i priveşte. Nu întâmplător am ales drept motto al 
studiului nostru cuvintele eminesciene despre rostirea numelui de Basarabia. În revenirea asupra scrisorii din „Le Nord” (din 22 
februarie 1878), Eminescu atacă tocmai argumentul numelui Basarabia adus de domnul X.: „«Basarabia» este numele medieval al Ţărei 
Româneşti şi vine de la numele dinastiei Țării Româneşti, a Basarabilor. În secolul al patrusprezecelea Mircea cel Bătrân, vestitul domn 
al Țărei Româneşti şi despot al Dobrogei, domn al Silistrei şi al țărilor tătărăşti până la mare, cel care a luat parte la bătălia de pe şesul 
Kossovo, la bătălia de la Nicopole, între luptătorii creştini între cari erau conetabilul Franţei, regele Ungariei şi marele prior Frideric de 
Hohenzollern, acest Mircea şi-a întins domnia până la Nistru, de unde partea aceea de loc care e în posesiunea noastră a păstrat numele 
Basarabia de la Mircea Basarab. Va să zică «le vrai possesseur» este Ţara Românească, Valachia magna. / Ceea ce se numeşte Basarabia 


rusească au binevoit ruşii s-o numească astfel, dar aceea, afară de părţile de sud, e Moldovă curată şi anume jumătatea țărei 


Moldovei”14. 

Cu această sintagmă, Valachia magna, echivalentul Ţării Româneşti, Eminescu prefigurează conceptul de România Mare, numire 
legitimă, pe care el o vehicula şi sub sintagma Dacia Mare, ştiind că, în contextul istoric al vremii, aceasta nu-i posibilă decât ca Dacie 
Ideală, adică unitară lingvistic şi spiritual. În editorialul de pe 1 martie, replică la publicaţiile „Le Nord” şi „Vedomosti”, revine la 
numele Basarabia: „Însuşi numele «Basarabia» ţipă sub condeiele ruseşti. Căci Basarabia nu însemnează decât ţara Basarabilor, precum 


Rusia înseamnă țara ruşilor, România țara românilor”I5. 


Eminescu opreşte, deocamdată, aici argumentul lingvistic şi istoric legat de numele Basarabia, fiindcă, între timp, se documentase şi 
elaborase substanțialul său studiu Basarabia, primul în ordinea importanţei istorice. 
8. Basarabia dreptului 
Studiul Basarabia este publicat în cinci numere din „Timpul”, între 3 şi 14 martie 1878, când între Turcia şi Rusia s-au încheiat 
preliminariile păcii de la San Stefano (19 februarie / 3 martie). Principalele surse, precizate de Eminescu, în final, erau: colecția Arhiva 
istorică a României, datorată lui B.-P. Hasdeu, lucrarea acestuia /storia critică a românilor, Beiträge zur Geschichte der Rumänen, de 
Eudoxius Hurmuzaki, capitulațiunile domnilor moldoveni cu Poarta, cronicarii moldoveni editați de Mihail Kogălniceanu, Chronica 
Huşilor şi a Episcopiei cu aseminea numire (1869), de Melchisedec Ştefănescu, cronica tradusă de Amiras în greceşte, la porunca lui 
Grigorie Vodă, colecţia de documente Hurmuzaki, Histoire des Mongols a lui D'Ohsson, Annales Polonorum vetustiores, cartea 
consulului general englez la Bucureşti W. Wilkinson, Tablou istoric, geografic şi politic al Moldovei şi Valahiei ş.a. Asupra lucrărilor lui 
Amiras şi Wilkinson îi atrăsese atenţia Alexandru Odobescu, dovadă că, în cercurile culturale ale vremii, era cunoscută şi încurajată 
întreprinderea lui Eminescu. 
Primul capitol reia problema numelui, intitulându-se Z. Numele şi întinderea ei. Acum scrie poetul celebrele cuvinte: „A rosti numele 


Basarabia e totuna cu a protesta contra dominaţiunii ruseşti. Numele Basarabşi Basarabeni exista cu mult înaintea vremii în care acest 


pământ devenise românesc; acest nume singur este o istorie întreagă”16. Şi, într-adevăr, cuvântul Basarabia, care dă şi titlul studiului, îi 
prilejuieşte a face o istorie concentrată a românilor ca problemă existențială şi de justiție imanentă. Textul, ca şi altele din opera 
eminesciană, îl plasează în rândurile marilor istorici români. Eminescu judecă lucrurile disciplinar, interdisciplinar şi transdisciplinar 
avant la lettre, de unde şi profunzimea abordării sale. 

Comparativ cu articolele anterioare, poetul găseşte că vechimea cuvântului trece dincolo de dinastia Basarabilor. E atestabil încă de la 
1240, în arhivele hanului mongol din Persia, traduse de medicul Fazel-Ullah, poreclit Rasid, în 1303, la porunca sultanului Mahmud 
Gazon Khan, pe când ruşii nu contau în istoria universală. Fragmentele mongolice vorbesc despre o expediție militară dincolo de munții 
Galiției, vizând pătrunderea în ţara ungurilor şi a vlaho-bulgarilor. Principele mongol Orda a fost întâmpinat de Bazaran-bam (Basarab- 


ban) cu o armată şi este învins, iar alți principi tătari au bătut pe Kara-Ulaghi (uavpóç Bàáyxos), negri-valahi, în sensul originii 


„cumane” a Basarabilor viitori, în viziunea lui Neagu Djuvara!?. În Annales Polonorum Vetustiores (scrise între anii 1248 — 1282) şi 
publicate de Sommersberg, Eminescu găseşte informaţia că tătarii au subjugat, în 1259, pe besarabeni (subiugatis Bessarabenis), iar 
regele maghiar Carol Robert, într-o diplomă de la 1332, povesteşte despre bătaia luată de la Basarab, fiul lui Tugomir-Basarab 
(Thocomerius, căruia Neagu Djuvara i-a închinat cartea citată), care trăia pe la 1300. De-aici încolo, istoria Basarabilor este cunoscută. 
După o sută de ani, Țara Basarabilor, sub Mircea cel Bătrân, atingea apogeul întinderii şi dezvoltării sale, remarcă Eminescu: „În această 
vreme Valahia întreagă, împreună cu toate posesiunile ei, se numea în bulele papale, în documentele cele scrise latineşte ale domnilor, în 


scrieri contimporane: Basarabia. Una din aceste posesiuni a fost şi acest lambeau de terre de pe care Rumianţoff şi Sumarov pretind a fi 


cules tătari sub corturi.”18 Aşadar, nu doar acel lambeau de terre invocat şi de autorul din „Le Nord” constituia Basarabia, ci o întreagă 
ţară, de la Nistru până în Dobrogea, Oltenia şi ducatele Făgăraşului şi Olmaşului din Ardeal, încât ceea ce s-a înțeles prin Basarabia, 
porțiune sudică a Moldovei, devine, în viziunea lui Eminescu, simbolul unităţii naţionale a tuturor românilor, de vreme ce numele difuza 
până-n Transilvania. Ştefan cel Mare, la rându-i, întinsese Moldova în toate provinciile istorice româneşti, iar Mihai Viteazul a încercat 
să le adune laolaltă şi politic. 
Ceea ce numeau contemporanii lui Eminescu Basarabia nu era altceva decât operă deformatoare a propagandei ruseşti (care credea că 
se poate pierde semnificaţia veche a termenului), extindere abuzivă a porțiunii sudice la întreaga jumătate estică a Moldovei: „Dar 
lăsând Valahia de o parte, ce se numeşte astăzi Basarabia? / Trăgând o linie de la Hotin, din Nistru până-n Prut, avem o lature; de la 
amândouă capetele ei tragem câte o linie până la Marea Neagră, una de-a lungul Nistrului, cealaltă de-a lungul Prutului; iar capetele 
acestor două linii le încheiem cu o a patra linie formată prin țărmurii Mării Negre. Acest cuadrilater cam neregulat se numeşte azi 


Basarabia, deşi fără cuvânt. / După ce Ştefan cel Mare a luat de la Valahia, între anii 1465 — 1475, părţile de sud, câte le aveau Basarabii 


între Prut şi Nistru, aceste părți a păstrat numele distinctiv a dinastiei primae occupantis, a Basarabilor. Deci nu întreaga țară dintre Prut 
şi Nistru e Basarabia, ci aceasta e numai o fâşie spre sud, hotărâtă şi mică, aşa cum ne-o arată Cantemir în Descriptio Moldaviae. / lată 
deci marginile reale ale Basarabiei reale: trage linie curmezişă de lângă Nistru de la Bender până în vârful lacului Ialpug la Bolgrad şi ai 
o lature, apoi ia-o de la Bolgrad până în Reni, ai a doua lature, de la Reni pe Dunăre în sus până la Chilia, a treia lature; apoi în sus pe 
Nistru de la Cetatea Albă până la Bender, a cincea lature. Numai pământul coprins între aceste cinci linii s-a numit cu drept cuvânt 


Basarabie; tot ce-i deasupra e Moldovă curată, războtezată de la 1812 încoace”19. 


Mai mult de atât, ruşii pretindeau că au găsit în toată Basarabia, augmentată abuziv, tătari sub corturi. De fapt, aceştia n-au fost nici 
măcar în întreg pentagonul neregulat sudic, căci acesta era împărțit, la rându-i, în patru ţinuturi: Bugeacul, Cetatea Albă, Chilia şi 
Ismail. Numai în Bugeac au fost primiţi tătarii de domnii Moldovei ca să-şi pască animalele, după reguli stricte de arendă, cu dări către 
stat. Cârdurile (peuplades) care locuiau în corturi şi care ar fi fost, în trecut, les possesseurs légitimes ai întregii Basarabii, cum se 
exprima colaboratorul ziarului din Belgia, „erau cam ciudaţi în felul lor”, căci, bunăoară, la 1407, Alexandru cel Bun prescria ce vămi să 
plătească negustorii polonezi la Tighina şi la Cetatea Albă, iar ierodiaconul rus Zosima, trecând în 1420 prin Cetatea Albă, ne spune că, 
la traversarea Nistrului, a plătit bir moldovenilor, bir pe care şi-l împărțeau, la încheierea socotelilor, nu cu ruşii, ci cu „litvanii”. 
Eminescu dă multe exemple de călători străini care fac mărturisiri de acest fel, dovedind, totodată, că pârcălabii Chiliei, Hotinului, 
Cetăţii Albe erau mari boieri ale căror nume n-aveau nimic tătărăsc: Manoil, la Hotin, Stanciu, la Cetatea Albă, Albul Spătar, loan 


Băiceanu, Hodeo Creţul, Oanea Pântece, Tudor Vascanu, Giurgea lui Gaură, „tot nume... tătărăşti de boieri de a lui Alexandru Vodă”20, 


zice ironic Eminescu. El remarcă şi altă „ciudăţenie”: la 1407, Alexandru cel Bun dă un aşezământ din care rezultă că negustorii 
importau postav din Lemberg, peşte din Brăila, cai şi vite albe din Podolia: „ce-or fi aducând ei oare din Cetatea Albă? Poate corturi 
tătărăşti? Ei aduc din Cetatea Albă stofe cusute cu fir de aur, stofe de mătasă şi vinuri din Grecia, pe care prozaicul aşezământ le 
numeşte cvas grecesc. Erau luxoşi tătarii din Basarabia.” Şi, după alte argumente, poetul conchide: „Hotinul — nord extrem, Chilia — 
sura Dunării, Cetatea Albă — gura Nistrului şi tot teritoriul dintre liniile ce le-am putea trage între ele a fost al nostru şi este de drept al 
nostru şi astăzi, căci nu nouă ni s-a luat, nu cu noi s-au bătut ruşii, nu pământul nostru l-au putut ceda turcii. / Ştim prea bine că 
diplomaţii sunt isteți întru prefacerea dreptăţii în terfeloage fără valoare. Dar tăria unui popor mic a stat totdauna în drept”. 
Dreptul este cheia studiului Basarabia şi Eminescu face o demonstraţie fără cusur, unică în literatura de specialitate. Susţinătorii 
pseudodreptului rusesc asupra Basarabiei ar fi procedat mai firesc dacă nu ar fi recurs la mistificări precum aceea cu „semisălbaticii de 
sub corturi”: „Oare nu-i era mai uşor la inimă d-lui X, sau cititorului rus a lui «Le Nord», dacă afacerea se regula între noi şi renunțam la 
dreptul nostru de bună voie? Nu-i părea mai bine dacă tăceam molcom şi jucam după cum ni se cânta? / Sigur că da. / De aceea, oricât 
de slab ar fi dreptul lipsit de arme şi de putere, el e tot mai tare decât nedreptatea, tot mai tare decât neadevărul. / Cu un cuvânt tătarii d- 
lui X şi ai lui Rumianţof (a cărui nume d. X îl citează fără cuvânt, pentru că acest general n-a susținut niciodată de a fi eliberat Moldova 
de sub tătari, ci din contra el a dat Moldovei, pe lângă proprietatea şi posesiunea liniştită a Basarabiei şi a Hotinului), acei tătari n-au 
trecere, ci sunt pure invenţiuni pentru a arunca praf în ochii Europei, neştiutoare de lucrurile noastre de la Dunăre. / Acest petic de 
pământ pe care «Le Nord» ar voi să-l sacrificăm prieteniei noastre cu Rusia nu are pentru noi nici un echivalent în lume. El însemnează 


misiunea noastră istorică, tăria noastră”2l. 


Această normă a dreptului, precizează Eminescu, a fost dintotdeauna calea regală a istoriei româneşti. Pe vremea intrării lui Mahomed 
în Țara Românească împotriva lui Vlad Ţepeş, sârbul Constantin Mihajlovicz de Ostroviţa, aflat în Bucureşti, mărturisea că opinia 


generală în Balcani era că „oricine s-ar război cu românii, chiar să-i învingă, numai pagubă are. Aceasta-i foarte natural, pentru că 


românii nu sunt popor cuceritor, de aceea şi apără ce-i al lor cu îndărătnicie, pentru că ce au cu drept cu drept au şi al lor este”22. Turcii 
înşişi îi sfătuiau pe sultani să nu facă război cu românii, dat fiind că războaiele cu ei n-aduc niciun folos, „ci pier numai o mulțime de 
turci în zadar”. Eminescu reţine replica sultanului (Sbiór pisarzow polskich, sec. II, tom. V, Warszawa, 1828): „Până când românii 
stăpânesc Chilia şi Cetatea-Albă, iar ungurii Belgradul sârbesc, până atunci nu vom putea birui pe creştini!”. Şi răspunsul lui Eminescu: 
„Pe câtă vreme Basarabia este în mâinile noastre, Rusia nu va putea cuceri Orientul. / Căci, după cât dăm noi cu socoteala din ciudatele 
teorii a frontierelor naturale, a barierelor ostile de învins şi a victoriilor repurtate la Cahul şi Ismail, cam asta este intenţia puternicului 
nostru vecin”. 
Şi nu se înşela. 

Eminescu dedică fiecărui veac din istoria Basarabiei câte un capitol. Colportarea numelui Basarabia nu s-a pus decât în vremea lui 
Mircea cel Bătrân, pentru ca să revină, în dreptul forței, abia la 1812. În vremea lui Ştefan cel Mare, Imperiul Otoman atinsese culmea 
puterii sale şi țelul sultanilor de a stăpâni cetăţile de la Marea Neagră, drept condiţie a biruinţei asupra creştinilor, s-a împlinit: „De 
aceea trebuie s-o spunem de pe acum că, oricât de viteaz să fi fost bătrânul domn al Moldovei, oricât de puternic să fi fost pentru vremea 


lui, în care alte state cu întindere de zece ori mai mare erau mai slabe decât Moldova, contra Turciei sau a Spaniei din vremea aceea n-ar 


fi putut rezista decât în defensivă, decât nevroind la strâmtoare, pentru a le face sminteală, căci la gol nu îndrăznea”25. De unde şi 
„testamentul” lui Ştefan cel Mare privitor la viitoarele capitulații faţă de Poartă, prima fiind încheiată la 1511 de către Bogdan, prin care 
se stipula că „Moldova e ţară liberă şi nu cucerită” (art.1), că „Poarta e obligată de-a apăra Moldova contra oricărei agresiuni şi de a o 
mănţinea în starea în care se găsea de mai-înainte, fără să i se facă cea mai mică ştirbire a teritoriului ei” (art. 3), că „stăpânirea 
voievozilor se va întinde asupra întregului teritoriu al Moldovei” (art. 6), că „turcii nu vor putea cumpăra pământuri în Moldova, nici 
vor putea clădi geamii, nici se vor putea aşeza în orice mod ar fi”, drept recompensă şi supunere, domnii oferind, anual, Porții „4000 de 
galbeni turceşti, 40 de şoimi şi 40 de iepe fătătoare, toate însă sub titlul de dar” (art. 8). Aceste drepturi sunt recunoscute şi în tratatul lui 
Petru Rareş de la 1529. De jure, cetăţile Cetatea Albă şi Chilia fuseseră restituite Moldovei, dar de facto ele au fost ocupate milităreşte 
de turci, de unde şi precipitarea lui Petru Rareş în politica faţă de Poartă, nevoit fiind să încheie un tratat secret cu marchizul de 
Brandenburg, la 1542, cu scopul de a fi stăpân, de facto, pe cetăţile de la mare. Eminescu subliniază faptul că acele cetăţi n-au devenit 
proprietate de jure a Porții, ceea ce se reflectă şi-n Tratatul de la Kuciuk-Kainargi din 10/21 iulie 1774, încheiat între Rusia şi Imperiul 
Otoman, sub Ecaterina a II-a. În raportul ambasadorului austriac Thugut la Constantinopol (3 decembrie 1774), se precizează limpede că 
Poarta s-a angajat să restituie către Moldova şi Valahia cetăţile ocupate militar, chiar dacă a făcut tot ce i-a stat în putință să tergiverseze 
lucrurile. Drama respectivelor cetăți începe cu adevărat din secolul al XVII-lea, cu stingerea dinastiei Muşatinilor, efect al sistemului 
electiv al domniilor, despre care am făcut precizări în acest studiu. 

În capitolul al IV-lea, Eminescu se ocupă de secolul al XVII-lea. Tătarii, care se ocupau cu păscutul cailor şi cu prădăciuni, sunt prezenți 
în Bugeac sub domnia lui Ieremia Movilă, care dăruieşte lui Kazigherei Han din Crimeea şapte sate pentru câşlă (păscutul cailor), asta şi 
pentru a-l împăca pe Han cu Polonia. Se vor retrage în Crimeea şi vor reveni la 1637, sub Vasile Lupu. Dar populaţia stabilă era cea 
românească şi Eminescu aduce dovezi din viața religioasă a eparhiilor Brăilei şi a Hușilor care şi-au disputat, la un moment dat, 
autoritatea în spațiul Basarabiei. „Tătarii d-lui X — redevine ironic Eminescu — devin foarte interesanți. Ei au nevoie de mitropolit, de 
biserici, de cărţi româneşti, ba de la anul 7640 Vasile Vvd Lupul le zideşte biserică în Chilia, iar la 1641 călugării din mânăstirea 
Caracal le reparează biserica lor cea veche din Ismail. / În faptă însă se vede şi-n cursul acestui veac de ce aveau nevoie tătarii şi de ce 


moldovenii. Tătarilor le trebuia păşune pentru cai, moldovenilor, poporului statornicit de veacuri şi creştin, le trebuia biserici, cărți, 


mitropolit."24 Şi poetul conchide: „Să mulțumim bisericii noastre care, prin dumnezeiasca linişte şi statornicie pe care a avut-o în 


vremile cele turburate, ne-a păstrat prin însemnările ei acest argument zdrobitor față cu orice subtilitate diplomatică”?5 A 


Argumentele pentru veacul al XVIII-lea sunt şi mai puternice. Eminescu aduce la bară, ca martor, chiar pe „martorul” lui X, graful Petru 
Alexandrovici Rumianţov, care relatează, la 25 aprilie 1773, despre limpezirea judecății din 1716, dintre Iorest, episcopul Huşilor, şi 
Ioanichie, episcopul Proilavei, pentru delimitarea hotarelor celor două eparhii. Cearta e pentru Dubăsari, de dincolo de Nistru, şi pentru 
două sate din Bugeac, Sultan-Câşlaşi şi Musaip-Câşlaşi. Judecata a fost tranşată la Iaşi de Patriarhul de la Alexandria, Kyr Samuil: 
Dubăsarii au revenit Proilavei (Brăila), iar cele două sate au rămas Episcopiei Huşilor. 

Dar evenimentul cel mai important din veacul al XVIII-lea se leagă de domniile lui Dimitrie Cantemir şi Constantin Brâncoveanu. 
Aceşti doi domni, străluciți ca personalitate, aveau toate şansele să ridice Principatele pe culmi de civilizaţie şi cultură, la nivel 
european. Ba chiar, conform clarviziunii lui Dimitrie Cantemir, manifestată în Istoria ieroglifică, se ivea posibilitatea unirii lor sub un 
singur sceptru, dar vechea maladie a discordiei mioritice a împins cele două Principate la nenorocirea domniilor fanariote, după ce 
Cantemir a trebuit să devină captiv în Rusia, iar Brâncoveanu să provoace martiriul familiei, stingându-se dinastia Basarabilor. Am 


văzut cum Dimitrie Cantemir, orbit de propria doctrină cu privire la monarhii, a încheiat cu Petru I, la 13/24 aprilie 1711, tratatul de la 


Luţk26. Art. I prevedea trecerea Moldovei de sub umbrela Porții sub aceea a Rusiei, cu făgăduinţa că, intrată în Moldova cu oastea, 
împărăţia va suporta cheltuielile de război (art. II), va garanta integritatea teritorială şi restituirea de la turci a cetăților ocupate militar 
(art. XI), asigurând perpetuarea dinastiei Cantemireştilor la tron, câtă vreme se va arăta credință către ţar (art. IIT), neimpunându-se nici 
Munteniei domniile. Tratatul, deşi recunoaşte graniţele cele mai întinse ale Moldovei, răsuflă peste tot de grija „ocrotirii” principatului, 
devenind, în acest chip, poarta de acces a Rusiei către Balcani. Din pricina ruşinoasei înfrângeri de la Stănilești, singurul articol care a 
putut fi îndeplinit a fost al XIV-lea, care prevedea dreptul lui Cantemir de a se bucura de „ospitalitatea” țarului în caz de înfrângere. 
Tratatul acesta a căzut, dar a rămas pofta de „ocrotire” asupra Moldovei. Pe de altă parte, sultanul n-a pricopsit Moldova doar cu 
domniile fanariote, ci, drept răzbunare, a cucerit, în 1713, cetatea Hotinului cu tot cu teritoriul aferent. 

La rândul său, Constantin Brâncoveanu, după cunoscuta bătălie de la Poltava, i-a promis lui Petru cel Mare ajutor militar contra turcilor, 

jocul său dublu determinând Poarta la sechestrarea întregii familii, cu silirea la lepădarea de credinţa strămoşească, urmată de 
decapitare. Pierderea dreptului domniilor pământeşti a fost marea catastrofă din istoria Principatelor. Totodată, Rusia îşi va întări, treptat, 
influenţa în Principate, începând chiar de la Petru I, care, prin Tratatul de la Constantinopol (5 noiembrie 1728), deja îşi asigură 


asemenea drepturi asupra creştinilor din Orient. Cu Ecaterina a II-a, „politica rusească în Orient s-au copt cu desăvârşire”27. 


În 1769, în războiul cu Turcia, Galiţin ocupă Hotinul, iar în februarie 1770 boierii moldoveni şi munteni se văd nevoiţi să jure credință 
Ecaterinei. De altfel, țarina voia o Românie unită de la Nistru la Carpaţi, dar sub protectoratul ei. Din corespondenţa baronului Francisc 
Maria Thugut cu prinţul Wenzel Anton Kaunitz, reiese şi candidatura lui Stanislaus August ca primul rege al Principatelor Unite, pe 
atunci Rusia fiind dispusă „cu dragă inimă” să-i lase ţării peticul de pământ numit Basarabia, adaugă ironic Eminescu. 

În ultimul capitol, al şaselea, poetul se ocupă de veacul al XIX-lea. În iunie 1812, Napoleon aştepta să treacă peste Niemen cu o oaste 
uriaşă de 640.000 de oameni şi 1.370 de tunuri, în vreme ce Alexandru I nu putea opune decât 112.000 de ostaşi: „Spuie oricine drept: 


Era atunci Rusia în poziţia de a anexa Basarabia? Când delegaţii ei din Bucureşti aveau avizul de a încheia pacea cu orice preț, poate 


cineva visa că afacerea Basarabiei a fost curată, a fost o afacere de cucerire?”28. Se putea vedea în retragerea grabnică din Moldova a 
celor 53.000 de soldaţi de sub comanda lui Mihail Ilarionovici Kutuzov o armată învingătoare? se întreabă, retoric, Eminescu. Poetul 
recurge şi la amintirea celor vârstnici: „Oameni bătrâni care au văzut pe atunci armata lui Kutusof povestesc că, de mersurile forțate, 
bieţii soldaţi cădeau în șanțurile drumurilor de ţară şi pe paveaua de lemn a Iaşilor şi, cu toată cumplita grabă, i-a trebuit patru luni ca să 
ajungă în faţa aripei drepte a armiei împăratului francez; în fața corpului auxiliar de 34.000 de austriaci de sub generalul 
Schwartzemberg”. 
Într-o asemenea împrejurare, Poarta nu avea nici grabă şi nici interes să încheie pacea, cu atât mai puţin una defavorabilă ei. Ceea ce a 
silit-o să facă pasul, reaminteşte şi Eminescu, a fost Anglia, care masase o flotă în strâmtoarea Bosfor, fapt care i-a împiedicat pe turci 
de a se folosi „de cumplita poziţie în care se afla Rusia atunci. Dar nici influenţa engleză n-ar fi fost în stare de-a cuceri Rusiei o 


provincie dacă nu era angajată o altă armă, rubla rusească şi trădarea dragomanului Moruzi."2? 


De-aici încolo, odioasa poveste a trădării şi mitei este cunoscută. Eminescu o relatează reproducând masiv din cartea lui W. Wilkinson, 
Tablou istoric, geografic şi politic al Moldovei şi Valahiei. Şi pentru că diplomaţia rusească a făcut atâta caz de onoarea ţarului, 


Eminescu se întreabă strivitor: „Este oare cu putinţă de-a admite că onoarea marelui nostru vecin ar fi fost angajată în această... 


afacere?"30. Şi concluzia inevitabilă: „Toate elementele morale în această afacere sunt de partea noastră. Dreptul nostru istoric, 
incapacitatea juridică a Turciei de-a înstrăina pământ românesc, trădarea unui dragoman al Porții, recăpătarea acelui pământ printr-un 
tratat european semnat de şapte puteri şi obligatoriu pentru ele, garantarea integrităţii actuale a României prin convenţia ruso-română, 
ajutorul dezinteresat ce l-am dat Rusiei în momente grele, toate acestea fac ca partea morală şi de drept să fie pe deplin în partea noastră. 
/ Mai vine însă de partea noastră împrejurarea că acel pământ nu l-am cucerit, n-am alungat pe nimeni de pe el, că e bucată din patria 
noastră străveche, este zestrea împărţitului şi nenorocitului popor românesc.” 
În acest punct, vine ideea genială a lui Eminescu, rezultată din teoria dublului binom, al datoriilor şi al drepturilor, subliniată de amintiţii 
specialişti în drept, C. Jornescu şi C. Petrescu. El observă că propaganda rusească se slujeşte de imaginea simbolică a balanței lui 
Themis, zeiţa antică a justiţiei. Pe un taler ei pun „onoarea” a optzeci de milioane de ruşi, iar pe celălalt — a celor cinci milioane de 
români din Principatele Unite. Evident, sugerează preopinenţii, că greutatea de pe talerul cu 80 de milioane este strivitoare comparativ 
aceea de pe talerul cu doar 5 milioane! În materie de drept însă, replică Eminescu, răsturnând conceptul raţionalist cartezian al dreptului 
şi al „diplomaţiei” ruseşti, cu precădere, trebuie înlocuită balanța / cumpăna cu cântarul, singurul îndrituit să nu introducă abuzul 
dreptului forței în locul forței dreptului. Şi asta fiindcă nu întâmplător cei vechi au imaginat-o pe Themis legată la ochi, tocmai pentru a 
nu se lăsa coruptă de „dreptul celor puternici”: „Ce ni se opune? / Interesul a 80 de milioane de oameni faţă cu slabele noastre cinci 
milioane. Dar Temis e cu ochii legaţi spre a nu vedea părțile ce se judecă înaintea ei şi, în loc de cumpănă în care să se cumpănească 
deosebirea de greutate între 80 şi 5 milioane, ea ar trebui să ia cântarul. De braţul scurt sau prezent al cântarului ar atârna în greu Rusia, 


de braţul cel lung al unei istorii de 500 de ani atârnă România cu drepturile sale străvechi şi nouă”5l. 


Iată soluţia de necombătut, în modernitate, a lui Eminescu. Această profunzime a gândirii lui în privinţa teoriei dreptului a fost 

remarcată întâia oară de către loan Slavici, în Amintiri: „Eminescu era tare în argumentaţiune şi rămânea învingător chiar şi-atunci când 
discuta asupra dreptului.” Cu siguranţă, observaţia lui Slavici este un ecou asupra zilelor când poetul reflecta asupra destinului 

Basarabiei, la 1878. „Eminescu — observă C. Jornescu şi C. Petrescu — nu a fost jurist şi nu poate fi considerat ca atare, însă datorită 


gândirii sale integraliste, conceptele şi ideile juridice, politice, etnografice, sociale şi economice constituie un tot organic, un sistem de 


noțiuni, gânduri şi instituţii închegate”? 2. Să nu ne întrebăm de ce un specialist în drept de talia avocatului Titu Maiorescu n-a fost 
capabil să argumenteze, în epocă, dreptul românesc asupra Basarabiei, aşa cum a făcut-o Eminescu. Explicația vine de acolo că juriştii 


vremii erau înrobiţi conceptului raţionalist de justiţie, ignorând raționalitatea istorică în favoarea celei instrumentale: „cel ce se plasează 


pe poziţiile raționalităţii istorice nu-l va socoti pe Eminescu antiraţionalist, ci, dimpotrivă, raționalist de o concepţie profundă”35, 


apreciază autorii invocaţi. Numai cu idei a priori, spune Eminescu, ignorându-se adevărurile istorice, nu se poate face justiţie. Poetul 


distingea între drept şi dreptate, reflex al egalităţii eurilor. Bilateralitatea eurilor, regăsită de poet în filozofia budistă (Tat twam asi) şi în 
creştinism, este coroborată cu ideea de echilibru şi cu istoricitatea organică, echilibru între materie şi spirit: „Echilibrul materiei şi 
spiritului. Este o exprimare şocantă, în care, pentru prima oară după cunoştinţa noastră, o terminologie cu care se deschide «Cartea 
facerii» este folosită pentru a explica «dreptul» în sens subiectiv. Această formulare eminesciană, datând de peste 100 de ani, ne 
înfăţişează un spirit capabil de profunde observaţii, pe care juriştii consacraţi nu le-au făcut. Este clar că prin echilibrul spiritului — aşa 


cum o spune poetul în alte părţi — el a înţeles «echitate», «egalitate de prestațiuni», «măsură a lucrurilor» ceea ce dă noi dimensiuni 


dreptului ”3%. Da, Rusia punea în balanță numai greutatea materiei, eludând dimensiunea spiritului, care sta de partea braţului lung al 
cântarului. Poetul concentrează această idee şi în reflecţia: „Căci ce e dreptul? Datoria ce e decât dreptul unui subiect, care implică 
datoria obiectului, ce datorează.” Aici se ascunde imaginea complexă a dublului binom, care „duce la dezlegarea unei controverse ce a 
traversat veacuri, între raţionalism şi istorism. Şcoala istorică a dreptului, considerând juridicitatea ca un produs al vieţii sociale dintr-un 
timp dat şi un loc dat, nu putea explica identitatea unor norme juridice aparţinând diferitor perioade şi popoare şi nici impregnarea unor 
sisteme juridice naţionale cu instituţii aparținând altor sisteme. Nici raționalismul abstract nu găsea suport temeinic afirmației că norma 
juridică este un produs al raţiunii umane — egală ei înseși în timp şi spaţiu — în timp ce sistemele de drept erau atât de departe de la popor 
la popor şi de la epocă la epocă, fiind în permanentă evoluţie şi transformare. / Dubla bilateralitate a dreptului aduce explicaţia acestei 
controverse adânci. Într-adevăr, binomul persoană altă persoană — sau bilateralitatea eurilor — reprezintă conceptul abstract, schema pur 


formală a dreptului şi este de esenţă raţională, iar binomul exigenţă — obligaţiune (drept — datorie) are un cuprins concret în care 


juridicul apare ca un element exponențial al socialului”35. Concretizarea acestei concepții despre drept la Eminescu, cei doi jurişti o 
găsesc tocmai în partea finală a studiului Basarabia, dar ei se feresc să comenteze subiectul Basarabia la vremea când şi-au scris cartea. 
În anul 1878, la Congresul de la Berlin, Rusia şi-a impus dreptul forței, ignorând îndrăzneața argumentaţie eminesciană din „Timpul”. 
Însă viitorul va aparţine doctrinei eminesciene şi faptul se va împlini la 1918, când diplomaţia europeană şi jurisdicția europeană au 
făcut progrese în sensul doctrinei eminesciene. Iar ceea ce-i mai curios e că ai lui comilitoni, conservatorii, l-au îndepărtat cu grijă din 
publicistică, spre liniştea guvernului liberal, cât timp au durat negocierile care au dat câştig de cauză Rusiei. Lui Eminescu nu-i mai 
rămânea decât să caute o explicaţie a enigmaticei semibarbarii ruseşti, care o împiedica să devină, pe deplin, cultură şi civilizaţie 
europeană. 

9. Rădăcinile ontologice ale expansionismului rusesc 
Eminescu a înţeles, înainte de verdictul Congresului de la Berlin (1/13 iulie 1878), că dreptul invocat de el nu va avea câştig de cauză 
într-o Europă nepregătită să abandoneze ea însăşi grundurile semibarbariei, cu atât mai puţin să facă față celei asiatice. Nu-şi mai 
rezervă nicio iluzie şi caută semnele genunii care determină comportamentul Rusiei dincolo de spoiala unui pretins misionarism istoric. 
Le găseşte începând cu articolul Tendențe de cucerire, publicat la 7 aprilie 1878. Se prefigurează intuiţii ale filozofiei lui Lucian Blaga 
din Trilogia culturii, configurate în teoria matricei stilistice. Obsesia alergării după „graniţe naturale” la o seminţie condamnată să nu le 
găsească i se prezintă ca un destin nefericit, deformator de inteligențe, în stare să trezească o nesfârşită compătimire: „Răsărită din rase 
mongolice, de natura lor cuceritoare, aşezate pe stepe întinse a căror mon[oltonie are înrâurire asupra inteligenței omeneşti, lipsind-o de 
mlădoşenie şi dându-i instincte fanatice pentru idei de o vagă măreție, Rusia e în mod egal muma mândriei şi a lipsei de cultură, a 
fanatismului şi a despotiei. Frumosul e înlocuit prin măreț, precum colinele undoiate şi munții cu dumbrăvi a țărilor apusene sunt acolo 
înlocuite prin şesuri fără de capăt. În tendenţele de cucerire, în aşa-numitele misiuni istorice care-şi caută marginile naturale nu e nimic 
dedesubt decât pur şi simplu neştiinţa şi gustul de spoliare. În zadar caută un popor în întinderi teritoriale, în cuceriri, în războaie ceea 
ce-i lipseşte în chiar sufletul lui; sub nici o zonă din lume nu va găsi ceea ce Dumnezeu i-a refuzat sau mai bine zicând ceea ce 


Dumnezeu a voit ca să fie rezultatul muncii a multe generaţii dedate la lucru”36, 


Deşi uriaşă ca întindere, comparativ cu Europa civilizată, Rusia e ca un Flămânzilă veşnic neostoit, mâncător de brazde de pământ fără 
şansa de a se îndestula vreodată şi a-şi găsi liniştea, lăsându-și vecinii în pacea lor: „Căci stă oare destoinicia unei naţii în vrun raport cu 
întinderea teritoriului pe care ea-l ocupă? / Mica Veneţie era odată o putere mare europeană prin cultura ei intensivă, prin arte, prin 
industrie, prin judecata sănătoasă a aristocrației ei. Dar toate aceste condiții de mărire erau câştigate prin muncă îndelungată, 
deprinderea şi priceperea se moştenea apoi din neam în neam, încât chiar astăzi ciceronii venețieni au păstrat mai mult gust în judecarea 
tablourilor decum au mulţi profesori de estetică.” Eminescu găseşte alte exemple în Olanda şi în Belgia, având prilejul să le judece nu cu 
ajutorul simplistei balanțe, ci tot cu al cântarului: „Un rol analog l-a avut Olanda în istorie, şi astăzi încă sunt state mici care se bucură 
de-o înflorire estraordinară; pe un pământ de mică întindere se află mai multe averi decât în Rusia întreagă. Astfel suntem aproape siguri 


că în cumpăna economică Rusia, câtu-i de mare, trage mai uşor decât mica Belgie”37. 


În spatele grandorii spaţiale, Eminescu zăreşte nimicul: „De aceea ni se pare că din nefericire ruşii sunt sub dominarea unui deşert 
sufletesc, a unui urât care-i face să caute în cuceriri ceea ce n-au înlăuntrul lor. Nouă ni se pare că cercurile culte, în loc de a stăvili acest 
horror vacui, în loc de a-l împlea prin muncă şi cultură, îl sumuţă contra Europei, pe care o numesc îmbătrânită şi enervată, coaptă 
pentru a cădea întreagă sub dominaţia rusească.” Eminescu vrea să remarce că între intelighenţia rusească şi clasa politică ori există o 
prăpastie, ori o regretabilă consimțţire „ideologică”. Din nefericire, strălucita intelighenţie din a doua jumătate a secolului al XIX-lea n-a 
reuşit să europenizeze suficient Rusia, perioada sovietică fiind continuarea expansiunii deşertului sufletesc care a amenințat să se întindă 
peste toată Europa, resuscitând, pentru România, vechile rapturi din Basarabia şi Bucovina. Eminescu atrage atenția Europei că nu este 
ferită de primejdia asiatică: „Europa le pare astăzi în starea în care era Bizanțul la apariţiunea un[ui] neam asemenea mongolic, a 
turcilor. / În locul civilizaţiei grece înflorit-au în Bizanţ o cultură turcească? Deloc. Tocmai aşa nu va înflori o cultură moscovită pe 
pământurile supuse ruşilor, pentru că lipseşte rădăcina subiectivă a unei asemenea culturi. În Rusia chiar miezul culturii e în 
Ingermanland şi în cele trei provinții baltice, în mânele şi capetele a poate două sute de mii de oameni de origine germană, pe când 
populaţiile străvechi a acelor provinții, leții, livii, crevinii şi cum [î]i mai cheamă, nu vor fi aflând cu mult mai sus decum îi va fi găsit 
episcopul Albrecht la a[nul] 1200.” Poetul, aşadar, nu mai cade în capcana mult învățatului Dimitrie Cantemir să considere ţarismul un 
alt tip de imperiu decât cel otoman. 

Mimarea Europei occidentale, începând cu Petru I, n-a dus la o veritabilă aculturaţie, căci tendinţele expansioniste s-au acutizat sub 
masca unui misionarism creştin: „Astfel misiunea istorică de care se face atâta vorbă nu-i o misiune care-şi are originea în afară, ea e 
rezultatul unui gol sufletesc, a unei barbarii spoite cu frac şi mănuşi, a unui deşert care, de-ar stăpâni pământul, tot nu s-ar umple. / Cerul 
deasupra-l schimbi, nu sufletul, marea trecând-o.” Semnele deşertului sufletesc se arată în aceea că marea Rusie n-a dat, de timpuriu, un 
Rafael, un Beethoven, un Kant, încât „tocmai lipsa unor asemenea spirite de adâncă înţelepciune şi de un adânc sentiment pentru 
bunurile ce înnobilează omenirea este cauza acelui gol sufletesc care-şi caută compensație în glorii sângeroase şi în cuceriri”. Aşa-zisa 
„cestiune orientală” nu-i pentru Rusia decât poftă de deşertificare şi a popoarelor răsăritene: „De mult, dar mai cu seamă de o sută 
cincizeci de ani încoace, ţinta cuceririlor ruseşti sunt țările răsăritene ale Europei. Nu mai vorbim de cuvântul d-lui Aksakof, care vede 
întinzându-se panslavismul în miezul Europei, în ţările coroanei habsburgice până la Marea Adriatică. C-un cuvânt în loc de-a desfăşura 
activitatea înlăuntru, ochii vecinului nostru sunt pironiți cu flămângiune asupra Apusului, cercurile culte umplu golul sufletesc cu 
fantasmagoria unui imperiu care ar ajunge de la Sibir până sub zidurile Veneţiei şi apoi mai departe... tot mai departe”? 8, Şi chiar va 


ajunge, cum a prezis poetul, făcând din mistica unui presupus testament al lui Petru cel Mare o misiune istorică: „Şi această misiune 


tainică o împlinesc apoi diplomaţii şi baionetele. Existe testamentul lui Petru cel Mare sau nu existe, el există în capetele a mii de 


oameni cari dau tonul în Rusia. / Războiul a fost declarat Porții pentru a elibera pe creştini — în formă — în fond însă pentru a cuceri 


întreg Imperiul otoman într-un mod care să poată fi înghiţit, mai de voie, mai de nevoie, de Europa. După Turcia urmează Imperiul 


habsburgic, după dânsul cine mai ştie. Scopul fictiv al războiului şi scopul adevărat sunt diametral opuse”3%. De altfel, Rusia a înlocuit 
rapid motivaţia misionară a creştinismului pravoslavnic cu ideologia marxist-leninistă a revoluţiei mondiale. Sunt dovezi clare că, după 

înfrângerea Germaniei naziste, Stalin voia să pună stăpânire pe întreaga Europă. Şi a ajuns, dejucându-i-se planurile, nu doar până în 
inima Imperiului Habsburgic, decedat, între timp, ci chiar până în cea a Germaniei. La 5 martie 1937, şeful Direcţiei politice a Armatei 


Roşii, lan Homarnik, declarase: „Armata Roşie va considera misiunea bolşevică îndeplinită atunci când vom stăpâni globul pământesc”. 


De ce nu şi universul întreg, cum zice, ironic, Eminescu? În cărțile sale, Viktor Suvorov“ arăta că Stalin nu a fost satisfăcut că pacea 
din 1945 nu i-a adus la picioare întreaga Europă, în pofida faptului că Franklin Delano Roosevelt fusese dispus să i-o ofere. 

Este o eroare să se susţină că Rusia a importat doctrina comunismului de la Europa civilizată, chiar dacă acolo s-a cristalizat teoria 
marxistă, preluată însă pe calapod leninist şi stalinist. La 1878, Eminescu simte că stafia despotismului comunist vine chiar din „deşertul 
sufletesc” care bântuie spaţiul slav. La 6 august, comentând atentatul asupra generalului Mezenzov, şeful secţiunii a treia a înaltei poliţii, 


Eminescu atrage atenţia că generalul a fost, de fapt, victima tendinţelor comuniste: „În Rusia, comunismul are o mulțime de adepți, şi 


unora dintr-aceştia pare a fi căzut jertfă şi generalul Metzentzow”l. Dar profeții nu sunt niciodată ascultați. Iar întreaga lui strădanie de 
a deschide ochii măcar contemporanilor săi a eşuat. O spune el însuşi, la 9 august 1878: „E o adevărată nenorocire de-a prevedea tot şi 
de-a nu putea împiedica nimic. Tot ce s-a întâmplat în urmă am prevăzut şi, încărcaţi cu hulă şi cu ocară din partea presei liberale, ne 


duceam păsul liniştiţi, ştiind că vremea ne va da dreptate şi cuprinşi de durerea că, puşi afară din cercul vieţii publice, nu putem mişca 


nici degetul cel mic pentru a opri dezastrul'"%2. 
Iar aceste dezvăluiri şi previziuni ale lui Eminescu vor fi confirmate de cel mai important scriitor rus din secolul al XX-lea, Alexandr 
Soljeniţîn. Marele disident vedea faptele într-un sens eminescian, confirmându-l pe S. E. Kryzanowski, o strălucită minte politică de la 
începutul secolului al XX-lea, care îl „plagia” parcă pe Eminescu: „Rusia originară nu are rezerve şi forțe culturale şi morale pentru 
asimilarea tuturor periferiilor. Acest lucru istoveşte nucleul naţional rus”. Soljeniţîn aducea adevărul la zi, în 1990: „Astăzi această 
previziune a lui Kryzanowski are semnificaţii înmiite: nu avem forţe pentru periferie, nici economice, nici sufleteşti. Nu avem suflu 
pentru a fi un Imperiu! — şi nici nu ne trebuie, dărâma-s-ar de pe grumazul nostru! Imperiul ne striveşte şi ne suge puterile şi ne grăbeşte 
pieirea. / Văd însă cu adâncă nelinişte cum conştiinţa de sine a naţiunii ruse, care ne trezeşte în multiplele ei destine, nu se poate 

nicidecum elibera de gândirea statului enorm, de înşelătoria imperiului; gândirea aceasta a preluat de la comunişti acel găunos 
«patriotism sovietic» şi se mândreşte cu «marea putere statală sovietică», care în timpul măscăriciului de Ilici al II-lea n-a făcut decât să 
secătuiască ultima forță productivă a deceniilor trecute pentru înarmări nemărginite, nimănui necesare (acum distruse pe apucate), 
făcându-ne de ruşine, prezentându-ne întregii planete ca pe nişte cotropitori cruzi şi lacomi — când în realitate genunchii noştri tremură şi 
iacă-iacă ne prăbuşim vlăguiți”®. 
Soljeniţîn credea că toate nenorocirile Rusiei au început în 1917, odată cu abolirea monarhiei. Dar el nu s-a arătat simpatizant nici al 
imperialismului țarist şi avea speranţe în înțelepciunea creştină a țarului Nicolae al II-lea, care ar fi putut stopa expansionismul rusesc 
pentru a da şansă înfloririi europene a Rusiei. El dădea exemplul Japoniei, care a ajuns o mare putere economică şi culturală abia după 
ce a renunțat la veleităţile imperiale. Asemenea, Germania a ajuns prosperă abia după ce a trecut prin puterea catharsis-ului din 1945, 
purificându-se moral de spiritul războinic. La fel, după căderea comunismului, Rusia trebuia să condamne, ritualic, imperialismul 
sovietic şi toate crimele şi cuceririle armate. Referindu-se la Basarabia, Soljeniţin considera că e dreptul ei să se unească cu România, 
dacă doreşte. Asta o spunea înainte de războiul transnistrean din 1992. Dar nu revenea atunci Rusia la vechile ei apucături mânate de 

„deşertul sufletesc” despre care a făcut vorbire Eminescu? 
Are astăzi Rusia lui Vladimir Putin forța spirituală de a asculta glasul ultimului ei mare profet, pe deplin europenizat, dar tocmai de 
aceea şi rus adevărat? 
10. Compensaţii? 

Ştiind că nici măcar preliminariile de la San Stefano nu vor fi respectate de Rusia la viitoarele negocieri de pace şi spunând-o public, 

Eminescu devenea foarte incomod pentru politicieni, atât pentru cei de la putere, cât şi pentru conservatori. „Guvernul liberal — spune 


poetul, în articolul din 7 aprilie 1878 — a intrat în iţele Rusiei şi e prea angajat, încât vecinii se găsesc în drept de a se rosti nediplomatic 


față de cei ce reprezintă țara, coroana ei şi pe augustul purtător". Un soi de umilință, aşadar, considerată păguboasă şi de vecini. Noul 
ziar oficios, în limba germană, „Deutsche Orient-Zeiting”, apărut la Bucureşti la 14/26 aprilie 1878, condamna opoziţia că ar fi 

determinat „ruperea tratărilor cu Rusia”, acuzaţie respinsă de Eminescu: „Opoziția adevărată, care s-a luptat foarte serios contra 

tendinţelor Rusiei şi va lupta şi de acum înainte, n-a întrebuințat niciodată contra puternicului vecin expresiile de cari foiesc tocmai 


gazetele guvernamentale. Opoziția a fost rezervată în cuvinte şi puternică în argumente, presa guvernamentală a fost puternică în fraze şi 
vorbe late şi slabă în argumente.” (16 aprilie 1878)%5. Este adevărat, spune ziaristul, pe 26 aprilie, că „Timpul”, ca organ al opoziţiei, a 


combătut guvernul, dar a făcut-o „chiar cu multă amărăciune”, neuitând că „acest guvern din nenorocire reprezintă statul român”"%6. 
Eminescu reproşează guvernului că a trecut dintr-o extremă în alta în atitudinea față de Rusia, cu pagubă de fiecare dată: „noi însă am 
rămas consecuenți, adică rezervaţi, plini de respect, dar demni şi hotărâți.” (30 aprilie 1878). Este ultima intervenţie în legătură cu 
problema Basarabiei înainte de finalizarea tratativelor de la Berlin. A urmat „vacanța” regizată, de două luni, de la Floreştii lui Nicolae 
Mandrea. La întoarcere, primul articol pe care-l publică (2 august) este despre Dobrogea, considerată nu doar de Rusia, ci şi de 
politicienii de la Bucureşti drept o „compensaţie” pentru Basarabia. Eminescu răspunde ferm că nu poate fi vorba de aşa ceva, că dreptul 


asupra Dobrogei este istoric: „Romană în vremea împăratului August şi loc de exiliu a poetului Ovid, bizantină în urmă, trecând de la 


Asanizi la Țara Românească până ce ne-au fost luată de turci şi de nimeni altul”"*7. Poetul continuă cu aceeaşi scrupulozitate în a aduce 
argumente istorice şi concluzionează în faţa satisfacţiei guvernului liberal că România ar fi ieşit în câştig cedând Basarabia şi primind 
Dobrogea: „Organul ministrului de externe vorbeşte de compensaţii suficiente. Noi am zis de la început că nu există compensații pentru 
Basarabia, precum nu există vro plată pentru o palmă măcar din pământul patriei. Aceste lucruri sunt sfinte, cari se pierd sau se câştigă 

prin împrejurări istorice, dar nici se vând, nici se cumpără, nici se schimbă”%8. 

Refuzând ecuaţia confuză Basarabia — Dobrogea, Eminescu are a se lupta, de acum încolo, cu o nouă problemă, cea a Dobrogei. El se 
temea că guvernanţii vor trata Dobrogea cu aceeaşi superficialitate ca pe Basarabia. Şi nu se înşela. Dobrogea, în împrejurări istorice, 
devenise un conglomerat de populaţii. Bancherii evrei din Viena aveau de gând să cumpere pământurile, „numite ale statului, din 
Dobrogea”, şi să le parceleze pentru evrei, în speranţa că vor „agricoliza” pe evreii precupeți din țară. Eminescu vede o maşinaţiune a 
Austriei menită să-şi extindă influenţa în România. Austria făcuse şi mai înainte demersuri pe lângă Poartă să colonizeze Dobrogea şi 
mai ales Delta cu supuşi austrieci, dar aceasta s-a opus. Eminescu nu exclude căutarea sprijinului la altă putere „mai puţin exclusivă 


decât Rusia” care, ajunsă stăpână în Basarabia, a reuşit să scoată până şi limba română din biserici, „deşi pravoslavia ar trebui să ştie că 


un asemenea lucru e cu desăvârşire anticanonic şi necreştinesc” (4 august 1878). Poetul adânceşte teologic fapta reprobatoare a Rusiei 
în Basarabia: „Şi această respectare a limbii naţionale în biserică e nu numai permisă, ci este de-a dreptul un postulat al Noului 


Testament. Naţiile cari nu-l respectă ar trebui să şteargă din calendarul lor sărbătoarea Coborârii Sf. Duh asupra apostolilor, care în 


frumoasa concepţie a Noului Testament pluti în /imbi de foc asupra lor, arătând că în multe limbi vorbeşte spiritul sfânt al îngăduirii 
creştineşti şi al iubirii aproapelui. E cunoscut că după Coborăâre apostolii au ştiut toate limbile pământului. Pomenim în treacăt că noi 
românii în special am fost în toţi timpii un model de toleranţă religioasă: episcopiile atârnătoare de scaunul papal, al Siretului (mai târziu 
al Bacăului) şi al Milcovului, petrecerea fără supărare a armenilor şi evreilor în ţările noastre, libertatea de cult, garantată acestora prin 
anume hrisov de către Ştefan cel Mare, desele raporturi ale episcopilor catolici despre desăvârşita toleranţă şi respectul dovedit pentru 
cultul apusean de către popor, boieri şi Domn (la sărbători mari Vodă şi boierii luau parte la serviciul divin din bisericile catolice), toate 
acestea dovedesc că — cel puţin în această privinţă — n-am făcut niciodată ceea ce dorim să nu ni se facă nouă. E dar sigur că, în urma 
izolării noastre între elementele străine, acela din ele ne va părea mai preferabil şi stâlp mai bun de razim pentru zile grele care 


respectează individualitatea noastră, altfel îndestul de inofensivă şi tolerantă”50. 


De aceea, Eminescu nu înţelege de ce, într-un moment istoric greu ca acela scurs în anii 1877-1878, unii dintre aceşti străini primiţi cu 
generozitate, fiindcă erau persecutați în alte zone, condiţionau, bunăoară, recunoaşterea Independenţei României de acordarea de 
drepturi în masă, fără să se fi acomodat, eufemistic vorbind, cu limba română şi cu legile şi tradiţiile țării. Mai mult de atât, Austria voia 
să-i facă proprietari peste Dobrogea abia retrocedată de turci, bulversând orânduielile de veacuri. Altfel spus, Eminescu se ciocnea de 
aceeaşi încălcare a drepturilor țării de către străini, ca în cazul Rusiei faţă cu Basarabia. Mai mult, România era invitată să violeze 
drepturile populațiilor deja existente în Dobrogea, sub pretextul că pământurile sunt ale statului şi că acesta poate face ce vrea cu ele, 
chiar să le vândă străinilor. A nu recurge la asemenea abuz ar fi cel dintâi pas în Dobrogea pentru „un progres real în viaţa juridică a 
poporului. Dar a procede în mod barbar, a lua vorba turcească de proprietate a statului în înțelesul strict şi definit al proprietăţii private a 
statului, precum stă lucrul la noi în România, a deposeda pe turci, tătari, români şi bulgari pentru a parcela pământul lor, câştigat cu 
sudori şi cu sânge, la colonişti ar însemna a-şi atrage de la început ura populaţiunilor, ba a ajunge la conflicte sângeroase chiar. 
Elementele turanice în Dobrogea ne trebuie tocmai pentru că nu sunt slave. Ele trebuie cruțate, trebuie să se simtă în patria lor veche, 
dar într-o mai bună stare, sub o mai bună administraţie. Cumcă prin aceasta slavii de acolo n-ar fi nedreptăţiţi se înţelege de la sine.” 
Cu alte cuvinte, în spiritul său înalt de justiţie, Eminescu pledează pentru o corectă rezolvare a problemei minorităţilor, nu cum au 
procedat ruşii în teritoriile ocupate. Episodul istoric al Basarabiei se încheia, pentru poet, cu alte două bătălii: una pentru Dobrogea, alta 
pentru rezolvarea corectă a revizuirii articolului 7 din Constituţie. Din fericire, de astă dată punctul său de vedere a biruit, în cele din 
urmă. 

Însă problema Basarabiei şi a Bucovinei a rămas pata oarbă de pe istoria modernă a românilor, perpetuând pata ruşinoasă a trădării de la 
1775 şi 1812. Am pus aici, la judecata lui Eminescu, cele două pete. Cred că nicăieri nu se potriveşte mai bine celebrul vers al lui 
Grigore Vieru: Eminescu să ne judece! Atât pe românii din Basarabia, dar mai ales pe cei din Ţară. 

Note 


Ibidem. 

Theodor Codreanu: Eminescu şi canonul occidental 


Indiscutabil, Mircea Cărtărescu are talent literar, o imaginaţie lexicală debordantă şi strălucitoare, însă această 
strălucire seamănă, din nefericire, cu un splendid joc de artificii. 


Canonul literar, spune Harold Bloom, este alcătuit din singularităţi, nicicum nu se naşte din 
energii sociale, cum credea Gherea, marxistul. lar singularitatea nr. 1 în vremea primei bătălii 
canonice, recunoscute ca atare de Nicolae Manolescu în Istoria critică a literaturii române, era 
Eminescu, după care veneau alte singularități canonice: Caragiale, Creangă, Maiorescu, 
Slavici. Toţi aceştia l-au recunoscut ca întâi-stătător pe Eminescu, gloria lui Maiorescu 
constând îndeobşte din crearea canonului la modul conceptual. Definitivează edificiul în anul 
morţii tragice a poetului, în cel mai consistent studiu critic al său, Eminescu şi poeziile lui. 
Acest studiu, dincolo de unele aprecieri erodate de timp, înseamnă recunoaşterea ființării 


canonului estetic național: „Acesta a fost Eminescu, aceasta este opera lui. Pe cât se poate 


omeneşte prevedea, literatura poetică română va începe secolul al 20-lea sub auspiciile 
geniului lui, şi forma limbei naţionale, care şi-a găsit în poetul Eminescu cea mai frumoasă 
Theodor Codreanu - i Ra aaa Š Z À 3 
înfăptuire până astăzi, va fi punctul de plecare pentru toată dezvoltarea viitoare a vestmântului 


cugetării româneşti.” 1 


Canonizarea lui Eminescu este cheia de boltă a carierei de critic literar a lui Titu Maiorescu. Deşi o ştie prea bine, Nicolae 
Manolescu îşi începe de aici propria contradicţie. Din promotor al canonului, el se transformă, în chip neaşteptat, în ideolog 
mascat al Şcolii Resentimentului, care şi-a făcut un titlu de glorie din distrugerea canonului, arată Bloom. Criticul român s-a 
pomenit brusc prizonier al vechilor ideologi marxişti ai canonului proletcultist sublimat într-o falsă aureolă a esteticului de 
după „obsedantul deceniu”. Unul dintre campionii „deconstrucţiei” canonului naţional a fost Z. Ornea. Lui i s-a alăturat şi 
Nicolae Manolescu, patronând împreună, spre exemplu, faimosul nr. 265 al Dilemei din 1998. Şi mai stranie a fost 
alăturarea la resentimentari a lui Petru Creţia, devenit şi el un captiv al ideologiei postmoderniste. Împreună, ei şi-au propus 
să distrugă ceea ce au numit mitul poetului naţional, sintagmă consacrată de G. Călinescu, nuanțată mai înainte de Nicolae 
Iorga în „expresia integrală a sufletului românesc”, iar după al doilea război mondial de Noica prin „omul deplin al culturii 
româneşti”. Friedrich Nietzsche şi Ernest Robert Curtius au afirmat lucruri similare despre Goethe şi în acest mod îl 
receptează ca autor canonic de prim rang şi Harold Bloom. Se mai pot adăuga şi alte formule memorabile, precum cea a lui 
Dimitrie Vatamaniuc: „Coloana infinită a spiritualității noastre naţionale”. Sau Ilie Bădescu: personalitatea eponimă a 
culturii româneşti2. Curios că „demitizarea” canonicității eminesciene se face fără argumentele estetice ale canonului, 
împotmolindu-se într-o penibilă sofistică, fals aureolată cu o „exigenţă” critică îmbrăţişată, în ultimii ani, de tot mai mulți 


resentimentari. 


„Argumentul” dintâi al distrugătorilor de canon este că noțiunea de „poet naţional” (iar de aici şi celelalte formule amintite) 
nu funcționează în literaturile occidentale şi, în consecinţă, ar fi o invenţie a naționaliștilor români. Dacă i-am crede pe 
cuvânt pe resentimentari, în lumea euroatlantică n-ar exista decât canonul occidental fără variante naţionale. E curios că 
Nicolae Manolescu, adept al diferenţelor, se poziţionează în adept al omogenizării prin estetic, când, în realitate, esteticul nu 
poate fi rupt de singularități, aşa cum demonstrează Harold Bloom. Resentimentarii gândesc în logica terțiului exclus, fie la 
nivelul de realitate al materiei omogenizante, fie la nivelul materiei eterogenizante, ratând apropierea de starea T, acolo unde 
antitezele sunt în semipotenţializare şi în semiactualizare, sub logica terțiului ascuns.3 Aşadar, universalitatea canonului, 
care este universalitatea esteticului, nu poate fi decât abuziv despărțită de naţional. Credeam că de multă vreme asemenea 
ecuaţie a fost rezolvată, iar la noi, după cum am văzut, o consacraseră deja Iorga, Ibrăileanu, Ralea, Vianu, Călinescu, 
Eliade, Noica. Să vedem dacă Harold Bloom îi confirmă pe resentimentari cu teza inexistenţei canonului național. Cel puţin, 
Nicolae Manolescu ar fi trebuit să evite o asemenea teză, de vreme ce el şi-a propus să scrie o „istorie canonică” a literaturii 
române, recunoscând că limba română este factorul particularizant al acestei literaturi, considerând intruse scrierile în alte 
limbi. Totuşi, el continuă şi în Istoria critică... să aprecieze ca maladivă situarea lui Eminescu în centralitatea canonului 
românesc. Criticul porneşte, în capitolul despre Eminescu, de la cartea demolatoare a sintagmei poet naţional, semnată în 
2001 de Ioana Bot (Eminescu — poet național român), combătând, simultan, şi formulele canonice ale lui Iorga şi Noica sub 
pretextul că un Eminescu „paradigmatic şi anistoric neschimbător şi pururi exemplar pentru toată suflarea românească” ar fi 
o formulă „mortificantă”: „Un poet naţional intangibil nu mai este cu adevărat de citit.”4 Toate bune şi scrise cu „spirit 
critic”, numai că Iorga, Noica şi atâţia alți mari intelectuali români n-au fost atât de dogmatici, încât să susțină imaginea unui 
Eminescu „imobil”, „frigid”, „mortificant”, „ilizibil” în canonicitatea lui. Lucrurile stau exact pe dos, fiindcă un scriitor 
canonic este viu, stimulativ, invitând la controversă, la gândire şi la trăire estetică. Tocmai bogăția spirituală a geniului îl 
scuteşte pe Eminescu de mortificare. Când un scriitor iese din canon, numai atunci el devine de necitit. Ce rost ar mai avea 
să-l numeşti „omul deplin al culturii româneşti” când el nu e deplin? Noica l-a gândit pe Eminescu exact în spiritul 
canonului occidental şi naţional, el fiind, totodată, şi adeptul „despărţirilor” de marile modele, dar într-un mod creator, cum 
preconizează, altminteri, şi Harold Bloom. O veritabilă „despărțire? de centrul canonic întăreşte canonul însuşi. Paradoxal, 
Iorga şi Noica sunt bine ancoraţi în canon. Manolescu, nu. Forţa extraordinară a spiritului eminescian este catalitică, nicicum 


modelatoare. 


Când Harold Bloom consacră centralitatea canonică a lui Shakespeare, el recunoaşte deopotrivă că „divinul brit” este şi 
centrul canonului englez. Ceva similar se petrece cu Dante pentru Italia, cu Goethe pentru Germania, cu Tolstoi pentru Rusia 
ş.a.m.d. În 1930, spre a-l confirma pe Maiorescu, Tudor Vianu contura un peisaj similar al canonului occidental, neezitând 
să-l aşeze în postura de vârf canonic pe Eminescu. La comemorarea morţii poetului, în 1939, un gânditor de valoarea lui C. 
Rădulescu-Motru întărea spusele lui Vianu astfel: „În Mihai Eminescu noi am ajuns a recunoaşte pe cel mai reprezentativ 
maestru al nostru. El este pentru noi ceea ce este Goethe pentru germani, Shakespeare pentru englezi, Dante pentru italieni. 
El este geniul în care s-au întâlnit, deopotrivă de ridicate, puterea de invenţiune cu aceea de reflexiune critică. În poezia şi 
proza lui, simțirile cele mai caracteristice ale vieții noastre naţionale şi-au găsit o expresie artistică nepieritoare. El a fost 
maestrul care a ştiut alege metalul pur şi nobil din minereul brut al sufletului național”5. Bloom are grijă să stabilească o 
asemenea ierarhie şi pentru literatura americană, prilej cu care el vorbeşte extins despre canon național, emblema națională 


fiind Walt Whitman. De reţinut: doar şase poeme exemplare îl fac pe Whitman autor canonic şi „poetul nostru naţional”6. 


Desigur, al Statelor Unite! Bloom admite că un scriitor canonic poate să oscileze ca interes pentru literatura universală, dar 
nu se poate mortifica pentru limba în care a creat: „Cred că a fi centrul unui canon naţional înseamnă a rămâne definitiv în 
circulaţie într-o anumită limbă, dar această permanenţă rareori depăşeşte granițele lingvistice. În străinătate, Whitman şi-ar 
putea pierde importanța, dar nu şi în Statele Unite.” Convingerea mea (şi nu numai) este că Eminescu se află cu mult peste 
valoarea lui Whitman, dar nu asta are importanță acum. Resentimentarii noştri fac grimase în fața mitizării lui Eminescu. 
Ce-ar spune să afle că, pentru americani, Whitman este creatorul „religiei americane”, după cum Dante este al celei italiene? 
În Cântec despre mine însumi, poetul însuşi se considera un lisus american. E de reținut că mitizarea lui Whitman dă forța 
spirituală a Americii convertită în putere imperială. Imaginaţi-vă ce oale de lături ar fi aruncat resentimentarii de pe malurile 
Dâmboviţei în capul lui Eminescu dacă acesta ar fi fost un „deviant” sexual precum Whitman, cu autoerotismul său 


masturbator. 


Calitatea primă a personalităţii din centrul canonic este că nu se istoricizează. Oricât de mult ne-am strădui să-l depăşim pe 
Shakespeare, prin despărțirea de el, în sens nicasian, faptul este imposibil, spune Bloom, deoarece autorul lui Hamlet mereu 
va fi cu un pas înaintea noastră. Noi, ca români, avem acelaşi sentiment şi aceeaşi convingere în fața lui Eminescu, după 
cum Eminescu a trăit, la rându-i, aceeaşi senzaţie în fața lui Shakespeare, fiindcă numai un geniu canonic are intuiţia puterii 
spirituale a centrului canonic. Chiar şi „demitizanţii” lui Eminescu ştiu asta şi, nu mă-ndoiesc, de aici răsare ura lor 
anticanonică. Nu există fapt de cultură laică în măsură să-l întreacă pe Shakespeare, nici chiar în filosofie. Şi asta fiindcă 
gratuitatea estetică în canon este ontologică, la antipodul jocului de „cuvinte goale”. „În toată istoria filosofiei — arată Bloom 
— nu există originalitate cognitivă comparabilă cu cea a lui Shakespeare şi este şi ironic, şi fascinant să vezi cum se întreabă 
Wittgenstein dacă există vreo diferență autentică între reprezentarea shakespeariană a gândirii şi gândirea însăşi”. Este şi 
motivul pentru care „Shakespeare, care nu s-a bazat prea mult pe filosofie, e mai important în cultura occidentală decât sunt 
Platon şi Aristotel, Kant şi Hegel, Heidegger şi Wittgenstein.” Aici se încifrează întreaga taină a esteticului, pe care criticii 
superficiali o refuză, refuzând hermeneutica însăşi, precum face şi N. Manolescu. De aceea, aceşti critici nu vor înțelege 
niciodată de ce Eminescu identifică arta cu adevărul ființei. Nu, nici Eminescu n-a fost filosof, dar el, aidoma lui 
Shakespeare, îi întrece pe filosofi şi, întâi de toate, pe filosofii români. De aceea, este un titlu de glorie pentru un filosof 
român să recunoască superioritatea gândirii lui Eminescu în raport cu propria sa filosofie. Aşa au procedat, bunăoară, Blaga, 
Rădulescu-Motru, Anton Dumitriu, Emil Cioran şi Noica, spre marea lor cinste. În profeția lui, Titu Maiorescu a spus că 
secolul al XX-lea va îmbrăca nu vestmântul doar al poeziei, ci al întregii „cugetări româneşti”. Aici se vede scânteia genială 
a lui Maiorescu. Dar, vai, ce mai haz fac resentimentarii când îi refuză lui Eminescu forţa gândului filosofic! Care e dincolo 
de filosofie! Mă gândesc cu bucurie şi cu mirare că tot ceea ce-i refuză distrugătorii de canon lui Eminescu se află contrazis 
de două femei exemplare din cultura occidentală: Rosa del Conte şi Svetlana Paleologu-Matta. Cea din urmă a citit bine că 
în esteticul eminescian se ascunde cea mai înaltă gândire a Fiinţei din cultura românească. Şi asta se-ntâmplă în Luceafărul, 
operă canonică de prim rang, pe care nu întâmplător resentimentarii încearcă s-o detroneze din condiţia canonică. La fel 
procedează şi Nicolae Manolescu, în pofida faptului că, spre deosebire de I. Negoiţescu, a bănuit cât de importantă este 
autodefinirea poetului din versul „Cuprins de-adânca sete a formelor perfecte”. Oare poate exista definiție mai exactă a 
esteticului ca temelie a canonului? Or, această adâncă sete este ontologică, adâncul orb al naturii shakespeariene, despre care 
vorbeşte şi Harold Bloom. Luceafărul ajunge tocmai în abisul Fiinţei, acolo unde cunoaşterea umană nu mai are putere: „Nu 
e nimic şi totuş e/ O sete care °l soarbe,/ E un adânc asemene/ Uitării celei oarbe.”7 În acest catren distinge Svetlana 
Paleologu-Matta, încurajată şi de filosoful Ştefan Teodorescu, versul fundamental al poemului canonic: „Suntem în punctul 
cel mai adânc al poemului, ca un centru al lui virtual”, „o adevărată variantă românească a Fiinţei: o autorelevare cu totul 
insolită, poetul fiind atras de o alteritate necunoscută şi, totuşi, deşi fără acces, manifestată în el.”8 Profesoara din Elveţia a 
intuit bine: centrul virtual despre care vorbeşte este chiar centrul canonului literar românesc, demn de forța gândirii lui 
Shakespeare. Superficialitatea fudulă a criticii resentimentare trece ca orbetele pe lângă el. Din păcate, o face şi Nicolae 
Manolescu. El crede că Luceafărul este o operă mediocră, supralicitată „din raţiuni mai degrabă de ideologie literară decât 
propriu vorbind poetice”9. Mai mult, versul iambic de 7-8 silabe nu i-ar putea sluji poetului la realizarea unei viziuni 
cosmogonice, iar „reflecţiile lui Hyperion” anihilează simbolurile romantice majore. Din nefericire pentru criticul nostru, 
Hyperion nu „reflectează” nicăieri în poem, meditaţia aparţinând Demiurgului! Şi apoi ce fel de fineţe critică în fața faptului 
stilistic este aceea când nu ai ochi şi urechi pentru subtilităţile prozodiei şi versificaţiei unei capodopere ca Luceafărul? Ca 
de obicei, Nicolae Manolescu se referă doar la exterioritatea faptului estetic, având organ doar pentru ritmul mecanic, nu şi 
pentru cel interior, de adâncime. În ultimele decenii, eminescologia a progresat esenţial şi-n domeniul stilistic. Mă gândesc, 
între altele, la cărţile despre Eminescu ale lui Adrian Voica10. În cele 98 de strofe ale poemului există nu mai puţin de 75 de 
„scheme ritmice” diferite, ca oglindă, şi pe acest plan, a setei adânci de forme perfecte, care forme nu sunt niciodată moarte 
la Eminescu, ci, după cum el însuşi le-a teoretizat, sunt forme dinamice, vii. Adică „identitatea” uniformizatoare a iambului 
se insolitează într-o ansamblu/armonie de diferenţe impresionantă. Mă voi opri doar la un singur exemplu din analiza lui 
Adrian Voica: versul 115. El sună astfel: „Şi din a châ-o-su-lui / vâi”. Bara marchează atât cezura, cât şi cele două celule 
ritmice ale stihului. Este o minune de vers, cum numai Eminescu era în stare să conceapă muzical-matematic. Prima celulă 
este prelungă, septasilabică, cu ictusul forte tocmai pe chăosului. Celula septasilabică, numită antehipermesomacru, este 
prezentă în foarte puţine limbi, româna fiind privilegiată din acest punct de vedere. Numai maeştrii poeziei îşi permit 
asemenea arhitectură metrică. lar în cazul de față, asocierea celei mai ample celule ritmice cu cea monosilabică, numită 
cretică, permite lui Eminescu să sugereze tocmai, în aparentul sărac vers octosilabic, infinitatea cosmogonică pe care d-l 
Manolescu nu reuşeşte s-o distingă. Dar cu armonia estetic-muzicală a poemului criticul putea să se întâlnească şi prin G. 
Călinescu: „Unitatea se înfăptuieşte muzical. Unele strofe tac, altele cântă, în acord cu flautele unei orgi. La sfârşit răsună 


toate într-un țipăt coral”11. 


Te întrebi atunci de ce încercarea de a elimina din opera eminesciană tocmai un poem canonic de primă speţă? De admis că 
în Luceafărul nu peste tot tensiunea estetică e aceeaşi, Eminescu însuşi intenționând să revadă poemul pentru forma ce ar fi 


trebuit să intre în volum, cum a observat, între primii, George Munteanu. Dar Nicolae Manolescu, simulând o exigență 


specioasă, elimină din canon şi alte poeme. Doină i se pare lipsită de orice valoare estetică, dar în spatele aprecierii lucrează 
criterii extraestetice, căci criticul pune diagnosticul „xenofobă”. Pricini similare îl împiedică să vadă excepţionalitatea, de 
suflu shakespearian din poemul Împărat şi proletar („lunga şi greoaia poemă, fără merite literare remarcabile”12). Desigur, 
Eminescu nu poate fi „uşor” de înţeles de oricine, în canon funcţionând principiul elitar. Pe lângă plopii fără soț..., continuă 
criticul, „nu se mai poate citi astăzi fără oarecare jenă”. Lui Manolescu nu-i plac nici Scrisorile. În prima, „Perfecțiunea 
retorică stânjeneşte lectura. Combustia lirică e redusă”, iar a treia e „şcolărească”, nedepăşind legendele lui Bolintineanu! 
Cu Scrisoarea II, este ceva mai îngăduitor, depistând în ea o „biografie aproape postmodernă”. Scrisoarea V are „versuri rele 
de tot” şi „desăvârşeşte misoginismul anilor '80-'89”. Odă (în metru antic), despre care Laurenţiu Ulici spunea că este cea 
mai frumoasă piesă a liricii româneşti, n-ar fi deloc „eminesciană”, frumuseţea „abstractă”, „versurile par traduse”, 
conchizând că e o poezie de „concepte goale”, „în care autenticitatea lirismului poate fi pusă la îndoială”. Memento mori? 
„Moloz” cu „câteva construcții fără egal în tot restul poeziei eminesciene”, dar, în ansamblu, cu repetări supărătoare şi 
„improprietăţi” care fac poemul „dificil la lectură”. Aşadar, lui Nicolae Manolescu nu-i plac poeziile „dificile”? Trece sub 
absolută tăcere care ar fi „improprietăţile” din poem. Ţine să-l combată pe I. Negoiţescu pentru că supralicita poemul 
atribuindu-i valenţe plutonice. Dimpotrivă, ne luminează criticul, Eminescu este un poet solar („al sudului însorit”). Cât 
priveşte scena de bătălie dintre daci şi romani, aceasta nu poate fi decât „grosolană în falsitate”, net inferioară dinamismului 
din Dumbrava Roşie, de V. Alecsandri. În finalul evaluării, cu nereţinută milă, criticul ne previne că Eminescu ar fi trebuit 
„să lucreze mult la definitivarea acestei panorame a deşertăciunilor ca să scoată din ea o capodoperă”. Povestea magului 
călător în stele are „versuri greoaie, deseori şchioape, imaginaţia neslujită de metafore, o proză deasă copleşind mai peste tot 
poezia”. O nereuşită este şi Gemenii, iar „Valoarea dramatică a tabloului este nulă”, în Mureşanu. Pentru Criticilor mei nu 
găseşte decât epitetul „banală”; Rugăciunea unui dac, capodoperă din care descinde filosofia kynic-amară a lui Emil Cioran, 
după cum a recunoscut chiar acesta, nici măcar nu este pomenită. Îngăduinţă are d-l Manolescu pentru Mai am un singur 
dor, Mitologicale, Cum negustorii din Constantinopol, Din Berlin la Potsdam, Umbra lui Istrate Dabija-Voievod şi 
Antropomorfism, poezii care au urme de... postmodernism. (La acestea, mai adaugă contrafacerile lui Petru Creţia, după o 
metodă a „reconstituirilor” sancționată de eminescologi de meserie ca D. Vatamaniuc şi N. Georgescu). Or avea 
postmodernism, dar aceste poeme (exceptând pe prima) sunt alese parcă înadins pentru a-i bara calea spre canonicitate 


centrală lui Eminescu. 


x» 


Renunţ la a mai sublinia uşurătatea cu care criticul „desființează”, în continuare, rând pe rând, teatrul, proza, publicistica, 
notele şi corespondenţa, acestea având, desigur, cu mult mai multe vulnerabilităţi. Faptul nu ne poate mira, dacă ținem 
seamă că aceeaşi Şcoală Resentimentară se străduieşte de ani buni să dărâme centrul canonic occidental. Harold Bloom arată 
că resentimentarii îl vor pe Shakespeare un scriitor „istoricizat”, precum comilitonii lor din România pe Eminescu, adaug. El 
face comparaţie cu alungarea platoniciană a poeţilor din cetate. Postmoderniştii trăiesc cu iluzia ideologizată că noi îi 
inventăm pe Shakespeare şi pe Eminescu, pe când, în realitate, ei ne inventează pe noi. De aceea, criticii anticanonici au 
iluzia că poţi face din Eminescu orice, chiar şi un biet scriitor „istoricizat”. Harold Bloom îl citează pe Emerson, una dintre 
pietrele de temelie ale canonului american: „Shakespeare este deasupra categoriei autorilor importanţi, cum este şi deasupra 
mulțimii. Înţelepciunea lui este de neimaginat, a celorlalți se poate imagina. Un cititor experimentat poate pătrunde şi 
continua gândul platonic, dar nu şi pe cel shakespearian. Aici rămânem pe dinafară... Prin facultăţile sale creatoare, 
Shakespeare este unic”13. La fel, nu vom putea niciodată să continuăm gândul eminescian, pentru că el este mereu înaintea 
noastră şi poetul o ştia, recunoscând ceea ce resentimentarii nu vor pricepe vreodată: „Ne”nţeles rămâne gândul/ Ce-ţi 
străbate cânturile,/ Zboară vecinic, îngânându-l,/ Valurile, vânturile”. (Dintre sute de catarge). „Fără Shakespeare — ne 
avertizează Harold Bloom — nu avem canon, pentru că nu avem nici posibilitatea de a ne cunoaşte propriul sine, oricine am 
fi. Îi datorăm lui Shakespeare nu numai reprezentările noastre cognitive, ci şi o mare parte din capacitatea noastră cognitivă. 
Diferenţa dintre Shakespeare şi cei mai importanţi rivali ai lui este una şi de gen, dar şi una de grad, şi această dublă 
diferență defineşte realitatea şi necesitatea canonului. În absenţa canonului, încetăm să gândim. Putem vorbi în gol, la 
nesfârşit, despre înlocuirea standardelor estetice cu consideraţii etnice şi feministe, iar ţelurile sociale pot fi admirabile. 


Totuşi doar puterea se poate uni cu o altă putere, aşa cum Nietzsche susținea mereu.” 14 


Asta fac şi criticii noştri care nu mai pot de grija centralităţii lui Eminescu în canonul românesc: emit „cuvinte goale” şi pun 
la cale, „feminist”, căci etnicismul nu mai este la modă, „standardele estetice”, ignorând esenţialul: că fără Eminescu nu 
avem canon românesc. Şi Eminescu a avut harul să pună în ecuație Fiinţa în ipostază națională fiindcă, aşa cum deja am 
arătat, a avut norocul, dar mai cu seamă forța genială, să-l pătrundă cel dintâi, la noi, pe Shake-speare ca axă a canonului 
occidental. Când Nicolae Manolescu trece, cu seninătate, pe lângă poema Cărţile, închinată lui Shakespeare, el nu poate 
decât să facă observaţia zadarnică şi dezarmantă că respectivul text ar atesta doar „familiarizarea cu opera marelui brit”15. 
(În realitate, pentru Eminescu, Shakespeare este nu „marele brit”, ci divinul brit, ceea ce vrea să spună cu totul altceva!) 
Într-adevăr, Eminescu, anticipându-i pe Marin Sorescu din poema Shakespeare (1964) şi pe Bloom din cartea la care ne 
referim, face mai mult: vede în Shakespeare un Dumnezeu. Este chiar condiția de a ocupa centralitatea în canon. 


(Va urma) 

Există, desigur, un sentimentalism locvace la Cărtărescu, poate asemănător cu al lui Ion Minulescu. D-l Manolescu 
însă ne asigură că ar fi doar simularea lui subversivă. De exemplu, în Poemele de amor, care ar reprezenta „cea mai 
radicală şi completă încercare de subversiune din literatura noastră, a poeziei înţeleasă ca expresie sau confesiune 
sentimentală”. Cărtărescu este un parodist pur sânge, vrednic de pana unui George Topîrceanu. Şi acesta este 


argumentul forte al postmodernismului său. 


Shakespeare a creat oameni naturali aidoma Creatorului, fie că se numesc Hamlet, Ofelia, Iago, Othello, Lear, Falstaff, 
Macbeth, Cordelia. lată ce notează Eminescu în Caietele sale, pentru care N. Manolescu n-are ochi: „Flori mirositoare, însă 
sălbatece ca florile din cununa nebunului rege Lear. Oare amestecul ce pare fără înţeles a florilor sălbatece ce se strecor prin 
pletele bătrânului rege nu sunt metafora vie a creierilor săi, în care imaginile, florile gândirei s-amestecau sălbatece şi fără 
înțeles? Şi câtă profunditate în acele gândiri, şi cât miros în acele flori! Astfel sunt şi florile sălbatece — cântecele poporale. 
Pe câmpiile lor a cules Shakespeare şi orce poet naţional — pe alte câmpii însă a cules poeții aciia care vorbesc de rai şi iad, 
de îngeri şi demoni, de stelele cerului şi de mărgăritarele din fundul mărei. Shakespeare a vorbit de om — de om cum e. 
Beţivul său e bețiv, eroul său e erou, nebunul său e nebun, scepticul său e sceptic şi fiecare om e muruit din gros cu coloarea 
caracterului său, căci poporul concepe cum vede, şi Shakespeare a fost al poporului său prin escelință”1. Acelaşi lucru îl 
subliniase încă Samuel Johnson (1709 - 1784): „La alţi poeți, un personaj este adeseori un individ, la Shakespeare, el este, în 
general, o specie”2. 


Să se observe că universalitatea canonică a lui Shakespeare este coroborată de scriitorul nostru cu postura de poet național a 
„divinului brit”. E de cercetat dacă nu cumva Eminescu vorbeşte pentru întâia oară la noi de poet naţional, echivalând 
sintagma cu ceea ce noi numim astăzi canon național. Corespondenţele stranii dintre florile sălbatice şi miresmele din 
cununa regelui Lear şi gândirea lui abisală, este o observaţie demnă de gândirea canonică a unui Baudelaire. Dar Eminescu 
are intuiţia ierarhiilor canonice din gândirea lui Emerson şi a lui Bloom, distingând între un scriitor canonic de primă speță 
şi geniile filosofice, sugerând, în acelaşi timp, celebrităților necanonice, „de un sfert de oră”, să-şi vadă lungul nasului: 
„Nimărui din voi să nu-i abată cumva prin minte că ar fi un geniu. Căci, copiii mei, pământul nostru e mai sărac în genii 
decât universul în stele fixe şi mai lesne se naşte în văile nemăsurate ale haosului un nou sistem solar decât pe pământ un 
geniu. Homer, Shakespeare, Raphael, geniile în arte se nasc o dată la 3, 4 mii de ani, Newton şi Galilei, Kant ori Darwin, 
geniile în ştiinţă, o dată la o mie de ani, încât nu ştim zău dacă de la Adam până la Papa Leo IX au existat de toţi o duzină. 
Încolo suntem toţi nişte bieţi mizerabili cărora aceşti regi ai cugetării ne dau de lucru pentru generaţii înainte. Dacă avem 
talent, adică câteva centigrame de creieri mai mult decât simia communis, (î)l putem valorifica, pentru vremea noastră, prin 


muncă constantă; dacă nu muncim, rămânem asemenea confraţilor noştri, dobitoacelor.”3 


Cine parcurge, cu adevărat, cele 16 volume ale ediţiei naţionale este uimit de locul pe care-l rezervă Eminescu lui 
Shakespeare. Nu încape îndoială că poetul nostru a înțeles centralitatea canonică occidentală a „divinului brit”, chiar dacă la 
vremea aceea nu exista o teorie de felul celei bloomiene. Oare nu dovedeşte asta că oricât de „şlefuit” şi de „estet” s-ar 
pretinde resentimentarul, el, în realitate, se află la distanță uriaşă în urma lui Eminescu? Dacă ar avea geniu, iar nu doar cele 
„câteva centigrame de creieri mai mult decât simia communis”, ale talentului real dăruit de natură, criticii resentimentari ar 


recunoaşte, măcar cu un dram de umilință, cine este cu adevărat Eminescu. Dar mai bine să ne continuăm demersul. 


Ne vom ocupa mai departe de epitetul divinul, acordat de poet lui Shakespeare. Neavizaţii vor crede că punerea lui 
Shakespeare în rândul divinităților este o faptă encomiastă. Nici vorbă de aşa ceva. Eminescu avea proprietatea termenilor şi 
nu arunca vorbe-n vânt. Transferarea conceptului de canon din teologie în estetică nu este făcută la întâmplare. Cititorii 
superficiali interpretează transferul în sensul mentalităţii seculariste a evoluţiei spiritului occidental. Ateii, „liberii 
cugetători”, vor crede că laicitatea esteticului este o condiţie a lumii secularizate. Şi Harold Bloom dă adeseori impresia că 
gândirea canonică este oglinda secularizării, numind-o post-creştină. Nicolae Manolescu a înţeles canonul occidental chiar 
ca un „liber cugetător”, cum se autodefineşte. Dar o asemenea grilă de lectură duce la Şcoala Resentimentului, adică tocmai 
la distrugerea canonului, întreprindere analizată aici prin recursul la demitizarea lui Eminescu, echivalent al detronării din 


altitudinea de centru canonic al literaturii române. 


Canonul estetic occidental s-a născut printr-o diferenţă ivită în sânul canonului biblic. Această diferență a fost posibilă prin 
ceea ce s-a numit kenoza Mântuitorului: Dumnezeu s-a „micşorat” şi s-a făcut om. În contextul iudaismului, observă Bloom, 
apariţia canonului estetic n-ar fi fost posibilă, tocmai din pricină că nu există perspectiva kenozei divine. Altminteri, lisus 
însuşi a făcut distincţia dintre împărăția cerească şi împărăţia cezarică. Interesant că şi în iudaismul primar a existat un 
germene al umanizării lui Dumnezeu, văzut chiar ca personaj de tip canonic. De aceea, alături de Shakespeare şi de Noul 


Testament (îndeobşte, Evanghelia după Marcu), Bloom pune la temelia canonului estetic şi Biblia ebraică veche, datată cu 


un mileniu înaintea lui Hristos, cea scrisă de un presupus I (Cartea lui I) sau de o femeie hitită, Batşeba, căreia i se atribuie 
primele trei cărți din Vechiul Testament: Geneza, Exodul, Numeri, răstălmăcite în vreme de diferiți copişti şi preoţi spre a da 
contur, finalmente, doctrinei iudaice clasice. În cartea Batşebei, exista un Iahve preponderent uman: mânca, bea, era furios, 
răzbunător, gelos, justiţiar, anxios, avea favoriţi pe lângă el etc. De-aici se putea naşte originalitatea canonului estetic, ceea 
ce a pus în Dumnezeul iudaic, creştin şi musulman ceva din realitatea unui personaj literar. lisus însuşi, mai ales în viziunea 
lui Marcu, are ceva de personaj literar4. Reminiscenţe de precreştinism? Zeii greci aveau un comportament uman, ceea ce a 
şi făcut posibilă apariţia pre-canonului, în epoca teocratică, prin Homer. Sorgintea creştină a canonului occidentală este 
remarcată şi de Gianni Vattimo: „Dante, ca şi Shakespeare, a scris în aşa fel, încât dacă nu ai citit Biblia, nu înţelegi nimic. 
Dar poţi citi Biblia fără să-i fi citit pe Dante şi pe Shakespeare. (...) Eliminaţi Biblia şi nu aş mai fi ceea ce sunt.”5 Din acest 
punct de vedere, Shakespeare este Biblia secularizată, viziune centrală în gândirea lui Vattimo, a cărui gândire slabă 
se-ntemeiază pe kenoza lui Hristos, echivalentul umanizării sale până la condiţia de „personaj” al canonului literar, despre 
care am vorbit. „În cultura secularizată — spune Vattimo —, vechile narațiuni religioase sunt publicate într-o ediție nouă, 
traduse în dialectul laic, într-o ediţie broşată la preţ redus. Acolo ele nu mai sunt poveşti despre tranzacţii transcendente în 


eternitate, ci poveşti despre saeculum, despre timpul istoric, în care trăiesc oameni adevărați.” 


Şi Nicolae Manolescu preia ideea că literatura occidentală s-a născut prin ruptura de cartea unică, Biblia. De la împărăția 
Cărţii s-a trecut la împărăţia cărţilor. Numai că el interpretează despărțirea de Biblie în sens limitat secularist, exonerând 
însuşi sensul laicităţii canonului, la granița ateismului. Destul de uşor se poate tălmăci greşit şi conceptul de universalitate 
bloomiană. Autorul american reacționează la tendinţa religiilor de autolimitare, acestea sfârşind prin a se doctriniza. Astăzi, 
sunt interpretate în acest sens fundamentalismele de tot felul. Autolimitarea duce la conflicte şi războaie religioase. Din 
păcate, istoria este plină de asemenea devianţe fundamentaliste. De-aici, Harold Bloom ajunge la concluzia că adevăratul 
universalism aparţine canonului estetic. Shakespeare trece opreliştile impuse de idiosincrasiile religioase, el îi apropie pe 
oameni, peste graniţe de tot felul, fie că sunt la Paris, Moscova, Tokio, Calcutta, Beijing, Buenos Aires, Cairo sau New 
York. Altfel spus, Shakespeare este universal, pe când un creştin fanatizat sau un iudeu, nu, pentru că ei nu vor fi „admişi” 
de un musulman fără reticenţe „doctrinare”. În realitate, lucrurile sunt cu mult mai complexe şi nu e cazul să intrăm aici în 
amănunte. De pildă, cea mai mare neadecvare la obiect este să reduci creştinismul la o „ideologie”, ceea ce Bloom dă 
impresia că nu poate să evite. Trebuie spus, în treacăt, că niciodată lisus, Paracletul, ipostas al Sfintei Treimi, nu poate fi 
acuzat de nenorocirile aduse pe lume de Inchiziţie şi de războaiele religioase. Asemenea fenomene istorice sunt posibile prin 
abandonarea universalismului iisusiac. Deoarece creştinismul nu poate fi redus la condiția de simplă religie, cum vor atâţia. 
Or, după câte îmi dau seama, universalismul estetic s-a născut tocmai din asemenea pricini, fără ca acest universalism să 
apară ca erezii de felul celor din sânul creştinismului sau de felul diverselor gnoze sau esoterisme masonice. Umanismul 
estetic din canonul occidental, care nu poate fi opozant nici celui oriental, s-a născut ca măsură a reapropierii, în Duh, de 
Omul-Dumnezeu lisus. Aşa se explică de ce un poet canonic de felul lui Walt Whitman se identifică cu lisus. În suferința 
nemărginită şi în plenitudinea bucuroasă a lui lisus se ascunde întreaga umanitate a canonului occidental, ceea ce Harold 
Bloom numeşte anxietatea canonului, deopotrivă prezentă în durerea primordială a lui Hamlet sau Iago, în dorul eminescian, 
în vidul existenţial bacovian, în anxietatea canonică a eroilor lui Kafka. De aceea, autorii canonici creează noi Biblii, noi 
religii naţionale, fără ca acestea să fie simţite ca „erezii”, dimpotrivă, restituind universalitatea emanată de divinitate. În 
acest mod trebuie înțeleasă şi afirmaţia lui Walt Whitman: „Măcar atât avem din Dumnezeu: îl avem pe om”. Îl avem pe 
Omul Iisus. Dante a recreat omul italian, Cervantes pe cel spaniol, Goethe pe cel german, Eminescu pe cel român, Whitman 
şi Emily Dickinson pe cel american. Divina comedie a fost percepută ca un al treilea Testament, nesubordonat celorlalte 
două. Dante nici nu şi-a conceput opera ca ficţiune: „El o va considera adevărată universal şi atemporal.”6 E aici voinţa de a 
fi în dogma creştină ca revelaţie teologală (Petre Ţuţea). De aceea, spune Ţuţea”, poetul e mai aproape de revelaţia divină 


decât filosoful sau orice altă formă de gândire. 


Obsesia „ficţiunii” este una modernă și postmodernă, sfârşind prin a fi anticanonică, de ordinul corectitudinii politice. În 
schimb, „Spiritul sălbatic şi extrem de puternic al lui Dante e, în cel mai înalt grad, incorect politic.”8 Este exact ceea ce 
aprecia Eminescu (v. scrisoarea către Iacob Negruzzi, care însoțea Epigonii) în naivitatea şi în elementaritatea înaintaşilor, în 
opoziţie cu mentalitatea epigonilor: „Predecesorii noştri credeau în ceea ce scriau, cum Shak(e)speare credea în fantasmele 
sale; îndată însă cu conştiinţa, vine (gândul) că imaginele nu sunt decât un joc; atunci, după părerea mea, se naşte 


neîncrederea sceptică în propriile sale creaţiuni”9. 


Aşadar, la 20 de ani, Eminescu gândea canonic, fapt care ţine de domeniul miracolului. El atrăgea atenţia lui Iacob Negruzzi 
asupra primejdiei ca epigonismul, cum e şi cel de tip postmodern, să distrugă canonul însuşi. Recursul, din nou, la 
Shakespeare arată intuiţia extraordinară a acestei minți, cea mai adâncă a veacului său. În acelaşi spirit face trimiteri 
Eminescu la cel de al doilea stâlp al canonului occidental: Dante. Vorbind despre Divina comedie ca de al treilea Testament, 
Harold Bloom sesizează fluxul ascuns dintre Cartea unică şi cărțile canonului occidental: „Opera, ca toate celelalte scrieri 
canonice, elimină distincția dintre sacru şi laic. Beatrice este astăzi pentru noi alegoria contopirii dintre sacru şi laic, dintre 
profeție şi poezie.”10 Ne aflăm în fața unui text capital, care elimină confuzia dintre laic şi secular, în sensul biruinței 
ateismului. Este ceea ce numim o soluție transdisciplinară. În canon, laicul e în armonie (antiteză împăcată, zice Eminescu) 
cu sacrul, pe când secularul, înţeles ca ateism, antiteza teismului, care reduce canonul/esteticul la joc, este distrugător de 
canon. Dar aceasta este chiar observaţia lui Eminescu din scrisoarea către Iacob Negruzzi. Şi cu aceasta ajungem din nou la 
primejdia distrugerii canonului de către o lume dominată de minţi care rup secularul de religios. Postmodernii, observă 
Harold Bloom, „au încercat să-l reducă şi să-l suprime pe Shakespeare, căutând să distrugă canonul prin atacarea centrului”. 
Ce altceva se-ncearcă cu Eminescu? Bloom sesizează un regres în istoria canonului: epoca aristocratică a detronat zeii şi a 
proclamat eroii; epoca democratică a eliminat eroii în favoarea omului; epoca haotică e pe cale de a înlocui omul cu 
„supraomul” ca terminator şi cyborg, pregătind o nouă epocă teocratică, dar ca imagine caricaturală şi grotescă a primei 
epoci teocratice: „După zei, eroi şi ființe umane nu ne mai rămân decât cyborgii şi-i privesc uneori cu teamă pe 


«terminatorii» musculoşi care tind să înlocuiască umanul.” 


Nu-l putem suspecta pe Nicolae Manolescu de a fi ajuns la un asemenea grad de repulsie față de canon. Am fi cu totul 
nedrepţi, cu atât mai mult, cu cât el îşi face publică nostalgia esteticului. Una dintre dovezi este şi amintita reacţie față de 
lipsa de orizont canonic a generaţiei 2000. Deşi el a pus umărul la destructurarea canonului național, recunoaşte importanța 
memoriei literaturii naționale în căutarea conştiinţei de sine a omului românesc. Pe de altă parte, chiar solidar cu generația 
care a „descoperit”, ca altădată canonicul Alexandru Grama, că Eminescu este „nul” ca poet şi gânditor, Manolescu nu 
merge atât de departe şi-l aşază pe Eminescu în rândul marilor scriitori. Altfel spus, el îi recunoaşte o canonicitate de rangul 
al doilea, subminându-i, în schimb, statutul ontologic de centru al canonului românesc. Enigma istoriei manolesciene în jurul 
acestui fapt se-nvârteşte. Eliminându-l pe Eminescu din centru, cu slabele argumente, care sunt nu atât estetice, cât 
ideologice, ne-am fi aşteptat să producă o „revoluţie” privitor la reconfigurarea canonului național prin descoperirea altui 
centru canonic decât Eminescu. Dar, repet, un asemenea demers cere o arguţie atât de puternică, încât îţi trebuie cu adevărat 
demiurgie spre a nu cădea în ridicol şi în capcanele duşmanilor naturali ai poporului român dispuşi a începe cu nimicirea 
stâlpului de susținere a unei civilizaţii europene. Din păcate, inteligenţa critică nu i-a fost suficientă d-lui Manolescu spre a 
nu eşua în ingrata postură de personalitate sfâşiată. Neizbânda criticului o pun pe seama a două cauze: pe de o parte, el a 
căzut în mrejele unei ideologii transnaţionale, cu rădăcini în perioada kominternisto-sovietică, mreje pe care le-a acceptat 
din pricina beneficiilor lumeşti, menite să-i satisfacă un imens orgoliu personal, iar, pe de altă parte, prea marea legătură cu 
ethosul postmodern care l-a împiedecat să recurgă la o lectură adecvată, bunăoară, a cărţii lui Harold Bloom şi să înțeleagă 
istoria canonului occidental. Nu e de mirare că argumentul Shakespeare aproape că lipseşte din osatura cărţii d-lui 
Manolescu, el nereceptând relaţia strânsă dintre canonul universal şi cel naţional, reducând-o doar la expresivitatea din sânul 


unei limbi naţionale, în cazul nostru, româna. 


Ducând mai departe gândul, dacă d-l Manolescu ar fi găsit suficientă îndrituire să-l detroneze pe Eminescu din condiția 
centrală a canonului, el trebuia să găsească un înlocuitor. După 1989, s-au încercat şi asemenea demersuri: Caragiale în locul 
lui Eminescu. Unii cred că mai degrabă Caragiale ar exprima cel mai bine „specificul românesc”. (Nu argumenta Patapievici 
că, în vreme ce Caragiale este „corect politic”, Eminescu — nu?) De ce nu şi Ion Budai-Deleanu, cu Ţiganiada? N. 
Manolescu a recunoscut în el un autor canonic excepţional, satisfăcând cu asupra de măsură gratuitatea estetică. Cu 
siguranță, în imaginarul critic manolescian, Budai-Deleanu e mai aproape de centralitatea canonică decât Eminescu. ÎI şi 
vede drept cel mai de seamă precursor al postmoderniştilor, în frunte cu Mircea Cărtărescu, dar şi al lui Borges şi al altor 
corifei moderni şi postmoderni. Cât priveşte pe Caragiale, alții au văzut o complementaritate între acesta şi Eminescu, între 
Mitică şi Hyperion, ca exprimând dualitatea ontologică a ființei româneşti. Laurenţiu Ulici, de exemplu, a dezvoltat undeva 
această idee. Dacă însă ne uităm în istoria d-lui Manolescu, I. L. Caragiale, cu toată canonicitatea lui, nu ocupă o ierarhie 
primordială. Mai mult, combate cărțile care atestă modernitatea clasicului Caragiale, văzând, pe bună dreptate, şi actualizări 
forţate. Totuşi, Caragiale a fost un model pentru postmodernişti. loan Lăcustă scrisese o carte canonizantă: La uşa domnului 
Caragiale. Eugen Ionescu, promotorul teatrului absurdului, a recunoscut, de asemenea, în Caragiale, primul dintre 
precursorii săi. În pofida unor asemenea precondiţii, Nicolae Manolescu nu are de spus lucruri prea spectaculoase despre 
Caragiale, cu toate că nu exprimă scepticismul interbelic al lui E. Lovinescu. După d-l Manolescu, partea cea mai rezistentă 
a operei lui Caragiale sunt schiţele. Aici, îl vede original şi drept „cel mai de seamă impresionist român”11. În rest, îi aduce 
destule reproşuri, ca acesta, bunăoară: „Caragiale e victima zolismului, care a mai făcut cel puţin una, în literatura din jurul 
lui 1900, şi anume Delavrancea.” Dramaturgul răspunsese el însuşi, convingător, acuzaţiei de „naturalism”. E de mirare că 
d-l Manolescu n-a luat în seamă opinia lui Caragiale. Dar ceea ce-l supără cel mai tare la Caragiale sunt cele trei articole 
despre Eminescu. De ce? Fiindcă aceste articole spun nişte adevăruri fundamentale despre personalitatea lui Eminescu şi 
despre destinul său în cultura românească, inclusiv în ordine umană. Însă marea hibă e că autorul Scrisorii pierdute 
recunoaşte în Eminescu centrul canonic al românității. Repulsia față de articolele lui Caragiale îi permite să oculteze situarea 
caragialiană a lui Eminescu, după cum a trecut uşor şi peste profeția maioresciană. Altminteri, toţi marii clasici (cel dintâi, 
Ion Creangă, ultimul, Slavici) au recunoscut în Eminescu inima canonului naţional. Cu alte cuvinte, recunoaşterea lui 
Caragiale pune capăt unei controverse inutile şi nu putem decât divaga închipuind că dramaturgul l-ar putea substitui pe 


Eminescu, deşi este un excepţional autor canonic. 


Cu mai multă îndreptăţire, N. Manolescu îi apreciază pe Mihail Sadoveanu şi pe Tudor Arghezi ca fiind cei mai mari 
scriitori români din secolul al XX-lea. Numai că şi aceştia se recunosc descendenţi din canonul central eminescian. Are, în 
schimb, un nume de rezervă, care trece şi-n secolul al XXI-lea. Brusc, viziunea manolesciană devine una hegeliană şi 
sublimat materialist-dialectică şi istorică, fiindcă el îmbrăţişează ethosul modernist al progresului şi-n istoria literaturii: 
undeva, la capăt de drum, spiritul absolut, în ipostază estetică, se împlineşte. Canonul apare răsturnat: în viziunea lui Harold 
Bloom, centrul canonic e Alpha, tradiția numită Shakespeare; în cea a lui N. Manolescu, canonul e într-un punct Omega, cel 
al postmodernităţii. lar canonul românesc s-a pus de la sine în slujba autoconstituirii întru gratuitate sans rivages prin opera 
lui Mircea Cărtărescu, care e şi marea operă a descoperirii critice a lui Nicolae Manolescu, aşa cum Eminescu fusese 
„opera” lui Titu Maiorescu. Contemplând, de departe, Istoria critică a literaturii române, constați că pare a fi fost scrisă 
pentru a demonstra că literatura română nu putea decât să evolueze, de la 1521, când se înregistrează primul document scris 
în româneşte, până la splendorile estetice ale lui Mircea Cărtărescu, autorul care primeşte cele mai numeroase şi mai înalte 
elogii din cele peste 1500 de pagini. Centrul canonic al literaturii române devine Levantul, apreciată drept sinteza epopeică a 
acestei literaturi. De departe, nu există operă poetică, nici chiar Ţiganiada, care să se ridice la imaginarul exploziv, uriaş, de 
poezie pură, din Levantul. Dacă e să căutăm un Shakespeare român, acesta nu e de găsit în Eminescu, ci în Mircea 
Cărtărescu. Am trecut ca fulgerul peste literatura română postbelică, de la Eliade la Mircea Cărtărescu, deoarece şi 
comentatorii la zi ai istoriei manolesciene, chiar cei optzecişti, conced că tocmai partea de actualitate a demersului constituie 
marele eşec. „Lista lui Manolescu” este ilustrată şi comentată de autorul ei atât de tern, încât protagoniştii înşişi se simt 
ofuscaţi. Se-ntâmplă asta, deoarece acum ies la suprafață toate carenţele filosofice asupra esteticului conceput şi practicat de 
Nicolae Manolescu. El nu iese din fragmentul impresionist de suprafață. Altminteri, nici nu are ce să spună despre cei mai 


mulți de pe „„listă”, prea puţini disponibili a fi aşa de repede „canonizați”, dat fiind că d-l Manolescu a încălcat regula 


elementară a canonizării, în formularea lui Bloom: trebuie să treacă două generaţii pentru a stabili dacă un autor este sau nu 
canonic. Cum poţi fi sigur că Victor Teleucă şi Grigore Vieru, Paul Anghel şi Ion Lăncrănjan, Adrian Marino şi Constantin 
Ciopraga, ca să mă rezum doar la aceste exemple, nu sunt pasibili de „canonizare”, pe când Călin Vlasie şi Florin Iaru, Dana 


Dumitriu şi Adriana Bittel, lon Bogdan Lefter şi Mircea Mihăieş sunt? 


x» 


Constatarea mea, menită să stupefieze, este că Nicolae Manolescu adoptă regula „estetică” de tip polemic din Istoria 
polemică şi antologică a literaturii române de la origini până în prezent, I, 1975. Acolo, Eugen Barbu, declarat programatic, 
selectează ce i se pare lui mai expresiv din literatura română, concepând-o, astfel, la modul estetic-antologic. În definitiv, la 
fel procedează şi Nicolae Manolescu. Procedeul devine supărător prin superficialitate, pentru mulți scriitori listaţi, dar mai 
cu seamă în cazul preferaților săi postbelici. Partea proastă e că, în cele mai multe cazuri, antologia lui Eugen Barbu este mai 
convingătoare, în gustul care funcționează, decât la Manolescu, nevoit să citeze adesea versuri seci, prețioase, simple jocuri 
de limbaj, în vreme ce lui Goga şi lui Eminescu nu le recunoştea lirismul din atâtea capodopere ca Scrisoarea I, Noi sau Odă 


(în metru antic). 


Dar să mă întorc la canonizarea lui Mircea Cărtărescu. Acestui autor îi sunt rezervate ceva mai mult de 11 pagini, 
majoritatea covârşitor encomiastice, pe câtă vreme lui Eminescu îi sunt dedicate, strict numeric, mai multe, dar mai toate 
demolatoare. Încă de la Faruri, vitrine, fotografii, debutul din 1980, încep superlativele: „cel mai strălucit debut din poezia 
postbelică.” Apoi: „Întâiul lucru care s-a observat la el era plăcerea cuvintelor. Rareori un poet a fost astfel vorbit de 
cuvintele sale ca Mircea Cărtărescu.” Şi: „cuvintele ies, țâşnesc, curg ca dintr-un corn al abundenței; se atrag şi se izbesc 
unele de altele cu zgomot, se rotesc în vârtejuri din ce în ce mai iuți; se lipesc unele de altele ca atomii în moleculele uriaşe 
de materie vie; cad, plutesc, zboară, alunecă sau se rostogolesc. Din această vorbire neobosită răsare viziunea lirică.” Şi mai 
mult: „Poetul ştie să strunească debitul său verbal colosal, să nu se lase purtat de torent. El retează deliberat aripile 
patetismului, alternează seriosul cu glumeţul, introduce momente carnavaleşti în viziunile funerare, e suav în atrocitate şi 
abstract în plină efuziune a materialităţii. Amestecul acesta de abstract şi concret, de idee şi metaforă e dozat foarte savant.” 
Asemenea comentarii pot impresiona ca scriitură, prin călinescianismul lor. Totuşi, criticul nu găseşte exemplele potrivite 
spre a ne convinge că asemenea impresii au şi acoperire textuală. Pentru ultima apreciere „savantă” nici nu se mai 
sinchiseşte să ofere vreo probă. În contrapartidă, eroul canonului occidental, Hamlet, respinge vorbăria: „Vorbe, vorbe, 
vorbe!” lar Eminescu, urmaşul său, la fel, refuză vorbele: „Dacă tu ştiai problema astei vieţi cu care lupt,/ Ai vedè, că am 
cuvinte pana chiar să o fi rupt,” (Scrisoarea II). Maiorescu numea fenomenul „beţie de cuvinte”. Există, desigur, un 
sentimentalism locvace la Cărtărescu, poate asemănător cu al lui Ion Minulescu. D-l Manolescu însă ne asigură că ar fi doar 
simularea lui subversivă. De exemplu, în Poemele de amor, care ar reprezenta „cea mai radicală şi completă încercare de 
subversiune din literatura noastră, a poeziei înțeleasă ca expresie sau confesiune sentimentală”. Cărtărescu este un parodist 


pur sânge, vrednic de pana unui George Topîrceanu. Şi acesta este argumentul forte al postmodernismului său. 
(Va urma...) 

După cum recunoaşte Mircea Cărtărescu, postmoderniştii nu mai viețuiesc în canonul occidental, respingând „marile 
valori”, ci în plină Şcoală a Resentimentului, oblăduită de political correctness. Aceleaşi poveţe ne dă şi Ion Bogdan 


Lefter, considerat de Nicolae Manolescu, cel mai autorizat teoretician al postmodernismului pe teren românesc. 


Despre alt volum, Totul, criticul are, asemenea, cuvinte să-şi rupă pana: „Viziunile conţin un amestec de banal şi de 
senzațional, sunt hazlii şi fabuloase, înduioşătoare şi pline de cruzime, copilăreşti şi fermecătoare. Proiecţii ale unor dorințe 
şi răsfăţuri, ele iau forma unor jocuri extraordinare de-a realitatea. (...) Viziunile sunt o mie şi una de nopţi ale acestei 
fantezii năucitoare.” Descrierile acestea ale lui Nicolae Manolescu imaginează cam ceea ce ar fi, pentru dânsul, absolutul în 
poezia pură, într-o estetică ideală. Împlinirea supremă este Levantul, capodopera lui Cărtărescu, pe care criticul o ridică la 
rang de operă canonică centrală în literatura română, comparabilă nu doar cu Țiganiada, ci mai ales cu Don Quijote: 
„Epopeea lui Cărtărescu este, ca şi Ţiganiada, nu doar o reluare simplă şi împrospătată a unui gen, dar o invenție 
extraordinară, în măsura în care adevăratul ei subiect este istoria însăşi a poeziei româneşti. O istorie foarte precisă, deşi în 
registru comic. Performanţa excepțională este tocmai această comedie a literaturii pe care, ca şi Țiganiada, Levantul o scrie 
cu o fantezie şi cu o virtuozitate fără egal. În istoria multor literaturi, există un astfel de moment în care cineva simte nevoia 


să rescrie în perspectivă comică istoria unui gen. Don Quijote n-a fost, în cea spaniolă, decât rescrierea parodică a romanului 


cavaleresc. Dar el a dat naştere romanului modern. Oare cum ar fi arătat poezia noastră, dacă Țiganiada se tipărea la 
începutul secolului XIX şi nu la sfârşitul lui? Nu putem aprecia exact ce mecanisme înțepenite va izbuti Levantul să 
urnească în poezia românească. Tot ce putem face deocamdată e să ne amuzăm citindu-l.” Să înțelegem că supremul 


argument al esteticului este amuzamentul, idealul postmodernist al literaturii? 


Acest amplu citat descrie exact transbordarea centrului canonic de la Eminescu pe umerii lui Mircea Cărtărescu. Şi ca 
prozator Cărtărescu este pus pe Everestul literaturii române şi europene, comparabil doar cu Proust, Blecher şi Arghezi, 
fireşte — deasupra lor. Scriitorul e şi aici genial, deşi concede că e inegal. Pentru nici un alt autor român Nicolae Manolescu 
n-a mai folosit atâtea superlative: „Nimeni n-a mai scris la noi o proză atât de densă şi de profundă, populată de făpturi 
deopotrivă reale şi simbolice, de fluturi ori de păianjeni colosali, atrasă magnetic de promiscua subterană psihanalitică şi 
luminată totodată de splendide curcubeie cereşti. Orbitor este atât romanul căutării timpului pierdut, cât şi un metaroman la 
fel de sofisticat ca acela proustian, cu incursiuni nu însă în socialitate ori modernitate, ci în arheologia şi anatomia ființei, 
comparabilă cu aceea din Întâmplările lui Blecher, într-o sexualitate obscură şi flamboaiantă, liberă şi interzisă, cum nu 


găsim în niciunul din romanele emancipate ale generaţiei '27, nici chiar în acela al lui Arghezi.” 


Nu ştiu dacă mai există în literatura universală vreun caz în care un scriitor contemporan să fie atât de curtat ca Mircea 
Cărtărescu, încât e de mirare că Academia Suedeză nu se grăbeşte să-i acorde Premiul Nobel. Bine ar fi ca măcar o 
asemenea bătălie să câştige Nicolae Manolescu pentru literatura română, că despre câştigarea unei „bătălii canonice” nici el 


nu este sigur. Ar fi şi un caz unic de răsturnare a canonului occidental, sau barem românesc, cu susul în jos. 


Dacă pentru „poezia pură” a lui Mircea Cărtărescu există argumentul limbajului în sine, ca joc fără limită, relativ la proză, 
Nicolae Manolescu aduce pentru prima oară la un scriitor român dimensiunea profundului. Nimeni nu l-ar egala pe autorul 
Orbitorului în „profunzime”. Din păcate, nu aflăm de la d-l Manolescu ce înțelege prin „profunzime”. El zice ceva despre 
latura psihanalitică a imaginarului cărtărescian, dar nu face şi demonstrațiile de rigoare. Pentru asta, el ar trebui să se 
întoarcă cu faţa către hermeneutică, singura capabilă să treacă de „complexele de cultură” în cele abisale. Dar am văzut că a 
respins-o în mod constant. Or, condiţia canonicităţii nu poate fi ruptă de profunditate, apreciază Bloom: „Lectura în 
profunzime nu s-a terminat probabil cu generaţia mea, dar ea a fost desigur eclipsată pentru generațiile următoare”1 de către 
postmodernişti. Aşa că Nicolae Manolescu se găseşte în postura de a emite aserțiuni fără acoperire. Pe de altă parte, ca adept 
al postmodernismului, nici Mircea Cărtărescu nu s-a gândit că literatura postmodernă ar avea rostul să treacă dincolo de 


suprafața lucrurilor. 


Când în anul 2000 românii sărbătoreau 150 de ani de la naşterea lui Eminescu, Horia-Roman Patapievici, scriind despre poet 
în ziua de 15 ianuarie (România liberă), emitea opinia, fundată pe postmodernism, că autorul Sărmanului Dionis este 
complet depăşit („steaua lui Eminescu a apus”), devenind ceea ce s-a numit „cadavrul din debara”, deoarece, în 
postmodernitate, nu mai interesează dimensiunea profundului în cultură, o categorie „germană” deja abandonată în lume, 
orientarea fiind spre spiritualitatea de tip anglo-saxon. Fireşte, nu se referea la centrul canonic shakespearian, imposibil de 
rupt de dimensiunea profundului, ci la adepţii istoricizării lui Shakespeare, distrugători de canon. Doar cu doi ani mai 
înainte, Mircea Cărtărescu susținea o mentalitate similară, sesizând o falie de netrecut între postmodernişti şi post- 
postmodernişti, de o parte, şi generaţiile anterioare, trăitoare în canonul occidental: „Falia care-i desparte esențial pe 
optzecişti şi post-optzecişti de cei dinainte este falia dintre două lumi: lumea francofilă a costumului şi a cravatei, a muzicii 
clasice, a sărutatului mâinii şi a respectului pentru marile valori şi, pe de altă parte, lumea pătrunsă de spiritul american, 


lumea hainelor de pe stradă, a muzicii rock, a pletelor, a culturii populare, a emancipărilor de tot felul.”2 


După cum recunoaşte Mircea Cărtărescu, postmoderniştii nu mai viețuiesc în canonul occidental, respingând „marile 
valori”, ci în plină Şcoală a Resentimentului, oblăduită de political correctness. Aceleaşi poveţe ne dă şi Ion Bogdan Lefter, 
considerat de Nicolae Manolescu, cel mai autorizat teoretician al postmodernismului pe teren românesc. Privind retrospectiv, 
stai să te gândeşti cam pe unde se întrevede dimensiunea profundului la autori pentru care sacrul nu se mai zăreşte de sub 
stratul grosier al „concretului”. În paginile din Orbitor, privindu-se în oglindă, eul creator cărtărescian îşi contemplă doar 
materialitatea păroasă de pe corp şi nu e deloc întâmplător că, scriind despre Eminescu, în faimosul număr al Dilemei, n-a 
putut zări decât pilozitatea trupului şi platfusul. Aşa că deja titlul Orbitor pare potrivit pentru o viziune care nu pătrunde în 
ceea ce ethosul transmodern numeşte zona de maximă transparenţă a ființei, concept, altminteri, de găsit şi în teologia 


Părintelui Dumitru Stăniloae. 


Dar în Levantul, există dimensiunea profundului, dincolo de jocul orbitor al cuvintelor? Ion Budai-Deleanu şi Cervantes, la 
care face referiri Nicolae Manolescu vorbind entuziast despre epopeea cărtăresciană, au din plin această profunditate 
fiinţială. Indiscutabil, Mircea Cărtărescu are talent literar, o imaginaţie lexicală debordantă şi strălucitoare, însă această 
strălucire seamănă, din nefericire, cu un splendid joc de artificii. Sau cum se exprima Nicolae Manolescu însuşi, 
contemplându-se pe sine în oglindă, atunci când se referea la prietenul său Eugen Simion: „Un critic care nu-şi dă niciodată 
în petec, probabil din cauza unui self control perfect, e tot aşa de puţin simpatic ca o femeie splendidă, dar frigidă”3. Straniu 
autoportret! Scris, desigur, cu una dintre cele două mâini certăreţe. Cert e că Nicolae Manolescu a ţinut să se dea în 


petec/spectacol, tot ca o femeie splendidă, dar la fel de frigidă. 


Un critic observa că sub minunatele călătorii parodice şi artificii verbale din Levantul se piteşte... nimicul. Şi brusc ne revin 
în minte versurile eminesciene: „E uşor a scrie versuri,/ Când nimic (s.n.) nu ai a spune,/ Înşirând cuvinte goale/ Ce din 
coadă au să sune”. Eminescu se adresează şi criticului său actual, apologetul nimicului în literatură şi marele atentator 


(involuntar?) la trăinicia canonului literar românesc. 


(Din vol. Eminescu „incorect politic”, 
Bucureşti, 2014) 


Note: 

1 Harold Bloom, op. cit., p. 89. 

2 Mircea Cărtărescu, Generaţia '80 în context postmodern, în „Curentul”, an. II, serie nouă, nr. 248(306), 23 octombrie 
1998, pp. 25, 30. 

3 Nicolae Manolescu, Istoria..., p. 1220. 


Theodor Codreanu: Din tenebrele intelighenției române 


Scris de Theodor Codreanu în Clubul Ideea Europeană Din numărul: Nr. 03 / Martie 2017 


Identitate, Suveranitate şi Unitate Naţională 


Reacţii la Apelul unor academicieni români 


Dincolo de genialitatea tabloului construit ad-hoc, se profilează, maiestoasă, structura intelectuală a noii intelighenţii 
româneşti, răsturnătoare de valori şi de inteligență umană. Toţi cei care au combătut Apelul au găsit drept argumente 


supreme diverse etichete: ceauşism, naționalism, comunism, fundamentalism ortodox, guri strâmbe/ ştirbe 


O adevărată comedie grotescă, aşa cum numai la români e posibilă, a stârnit Apel la identitate, suveranitate şi unitate 
naţională, emis de 84, apoi 101 academicieni, apel datat 8 februarie 2017. Principalii redactori ai Apelului, academicienii 
Victor Voicu, loan-Aurel Pop şi Gheorghe Păun, au mărturisit că ideea acestui mesaj către naţiune s-a ivit de mai multă 
vreme, dar lansarea în opinia publică s-a suprapus, probabil nu întâmplător, cu recenta criză majoră ivită în sânul societății 
româneşti, declanşată de grăbita/ nechibzuita faimoasă Ordonanţă 13. Cum cel care a aruncat cu piatra în baltă, pentru ca o 
mie de înţelepţi să n-o poată scoată, s-a nimerit să fie preşedintele ţării, Klaus Iohannis, al cărui rol sacru era tocmai să 
ferească națiunea de sămânţa discordiei, micul tsunami autohton n-a întârziat să tulbure marea (alimentată, fatalmente, nu 
numai de apele râurilor interioare), angrenând în luptă psihologia maselor, imprevizibilă şi greu de reconvertit de la starea de 
mulţime la cea de persoană. (Celor care mai au timp de citit le recomand masiva carte a lui Elias Canetti, Masele şi puterea, 
tălmăcită şi-n româneşte, la Editura Nemira, în 2000 şi reeditată în 2009). Aşa a început comedia. Imediat, un grup de 
istorici, 28 la număr, majoritatea iluştri necunoscuţi (ceea ce nu e rău), au redactat un ContraApel, acuzându-i, desigur, pe 
confrații istorici semnatari ai Apelului (Dinu C. Giurescu, loan-Aurel Pop, Al. Zub, Dan Berindei ş.a.) că atacă/ subminează 
modernizarea României, „într-un spirit care ne inspiră vremuri apuse”, ceauşiste, ridicând „false probleme” care duc la 
divizarea țării şi la corupție! (În treacăt fie zis, numărul 28 este unul nefast pentru români: la 28 mai 1812, țarul Alexandru T 
a „eliberat” Basarabia, aducând-o la sânul patriei-mame, Rusia, cum drăgostos se exprima Ivan I. Bodiul, strămoşul lui Igor 
Dodon; la 28 iunie 1883, Eminescu era dus în cămaşa de forță într-un aşezământ pentru nebuni; la 28 iunie 1940, Basarabia 


şi Bucovina nordică erau iarăşi „eliberate”, de astă dată de Stalin. Şi exemplele pot continua!). 


Ei, dar 28-ul istoricilor corecți politic e un mizilic pe lângă riposta imbatabilă a „boierilor minții”, de la Adrian Papahagi la 
Gabriel Liiceanu. În stilul său catifelat, fără de cusur, Andrei Pleşu a publicat, în Dilema veche (nr. 678, din 16-22 februarie 
2017), un articol al cărui titlu spune totul: Cochete nelinişti academice. Bieţii academicieni au dat în doaga lui Farfuridi: 
„Accentul cade pe pierderea cvasi-generală a independenţei şi suveranităţii naţionale, pe «oculta» care ne fură pământul şi 


ne va dezmembra țara, pe mistificarea istoriei, de natură să ne lase fără eroi şi fără glorie strămoşească”. Curat ceauşism! 


Peste o sută de academicieni incapabili să se emancipeze de naţional-comunism! 


René Girard a făcut o observaţie de adâncime: umanismul political correctness, răsturnând tabla valorilor europene, în 
numele raţiunii şi al „drepturilor omului”, acuză creştinismul că este duşmanul libertăţii şi al toleranţei: „Anticristul se laudă 
că le aduce oamenilor pacea şi toleranța pe care creştinismul li le promite, dar nu le aduce”. Şi mai departe: „Neopăgânismul 
vrea să facă din Decalog şi din toată morala iudeo-creştină o violenţă intolerabilă şi abolirea lor completă constituie primul 
dintre obiectivele sale”. (Prăbuşirea Satanei, versiune românească, de Ion Doru Brana, Editura Nemira, Bucureşti, 2006). 
Iată de ce Satana este cel mai viclean substituitor de valori, ba chiar reuşind, cum spunea Baudaleire, să ne facă să credem că 
el nu există. Andrei Pleşu ar trebui să ştie aceste lucruri, fiindcă a scris şi o carte frumoasă despre Parabolele lui Iisus. 
Adevărul ca poveste (Editura Humanitas, Bucureşti, 2012), ba chiar şi una Despre îngeri (2003), uitând, din păcate, pe drum, 
de vicleniile Satanei, cel capabil să transforme Adevărul în „poveste”, în ficțiune. Comunismul şi postmodernismul au 
un element comun: consideră istoria o simplă ficțiune, bună de „creat” ca atare. Încă Napoleon ştia asta: „Voi cuceri 
pământuri, că istorici care să dovedească ale cui sunt, avem”. Din exil, Vintilă Horia, un „incorect politic”, asista stupefiat la 
ceea ce se-ntâmplă în Rusia Sovietică şi în România ocupată: „Aş vrea să cred că Rusia e o realitate. Însă, împotriva tuturor 
eforturilor, nu isbutesc să o încheg într'o formă acceptabilă. Am ajuns chiar la convingerea că e mai degrabă o proiecție a 
propriului nostru inconştient, o fantomă în sensul în care parapsihologii pozitivişti definesc fantomele.” (Vezi şi antologia de 
eseuri ale lui Vintilă Horia, în Mihaela Albu, Dan Anghelescu, Eseistica lui Vintilă Horia — deschideri către 
transdisciplinaritate, Editura Aius, Craiova, 2015, p. 268). Şi tot Vintilă Horia atrăgea atenția: „Nietzsche spunea că 
deasupra fiecărui popor e înscrisă o tablă de valori: aceea a victoriilor pe care fiecare neam le-a câştigat asupra lui însuşi. Şi 
că un popor nu poate să supraviețuiască dacă adoptă de la vecin criteriile acestuia de evaluare a valorilor. E teribil, nu-i aşa? 
Pentru că în aceste două decenii şi jumătate am fost siliți să ne autodistrugem (î din i, de pildă) adoptând cu sila tabla de 


valori a vecinului, contrară felului nostru eideitic de a stabili anumite valori şi de a construi după o anumită noimă”. 


Sperând la căderea ficţiunii comuniste, Vintilă Horia promitea că se va reîntoarce din exil de mână cu Eminescu. Dar când a 
încercat s-o facă, a constatat că România nu mai este ţara lui Eminescu. Andrei Pleşu însuşi se va grăbi să-l confirme, 
dându-l pe Eminescu pe mâna dilematicilor (trăitori în plină ficţiune postmodernistă) prin „celebrul” număr 265/ 1998 al 
revistei pe care o patrona, Dilema. O nouă „tablă de valori acceptate”, vorba lui Patapievici, a făcut ca Vintilă Horia să fie 
exilat a doua oară din România şi din Segarcea lui natală, în anul de grație 2015, când se împlinea centenarul naşterii. Ştiu 
că Andrei Pleşu însuşi s-a arătat nedumerit de isprava retragerii titlului de cetăţean de onoare post-mortem prigonitului 


Vintilă Horia, cel despre care nimeni altul decât Werner Heisenberg declara, uimit de laşitatea franceză în fața demersurilor 


comuniste de la Bucureşti, din anul 1960, de a i se retrage Premiul Goncourt: „Tot ce au făcut francezii cu Vintilă Horia este 
de neconceput. Să declanşezi un atac de aşa amploare faţă de un creator în care vibrează ştiinţa, poezia şi căutările lui 
spirituale... Dumnezeu s-a născut în exil este o capodoperă”. Astfel de agresiuni la adresa creativității româneşti vizează şi 
Apelul academicienilor. Dar viclenia diavolului de a face, avocăţeşte, din alb negru şi din negru alb, vorba lui Eminescu, l-a 
prins în mrejele sale şi pe rafinatul om de cultură care este Andrei Pleşu, căci e cu mult mai uşor să ridiculizezi adevărul în 


catifelată băşcălie, ă la Farfuridi. 


Uimitoare mi s-a părut şi replica lui Gabriel Andreescu, sub titlul Un dezolant Apel al Academiei (Observator cultural, 17 
februarie 2017). Ce aduce în plus distinsul critic este atacul la Biserica Ortodoxă Română (bănuită şi ea a fi solidară cu 
autorii Apelului), prin intermediul etichetării în fel şi chip a tinerilor din ASCOR, blamul central fiind tot acela de ceauşism! 
Nici nu trebuie să ne mai mirăm de vreme ce până şi unii academicieni s-au grăbit să se lepede sau să-i denunțe pe colegii 
din Academie (moda denunţurilor de tip sovietic, cu care eram educați în obsedantul deceniu, a reînviat spectaculos!). 


Laşitatea românească nu cunoaşte margini. 


Dar cireaşa de pe tort a pus-o nimeni altul decât magistrul absolut al GDS şi al noii intelighenţii, Gabriel Liiceanu, primul 
între catarii de la Păltiniş, cum i-a numit N. Steinhardt. Domnul Liiceanu a pus punctul pe i încă din titlul intervenţiei sale: 
România gurilor ştirbe (C/ontributors.ro). El vorbeşte în numele lui Isus (!), ca orice catar care se respectă. Cu geniu satiric, 
Gabriel Liiceanu identifică, inspirat de tabloul Purtarea crucii, al lui Hieronimus Bosch, pe manifestanţii de la Palatul 
Cotroceni, cu figurile sinistre, ştirbe ale schingiuitorilor lui lisus. A şi primit o poză de la Cotroceni în care figurează o 
nenorocită femeie cu trei dinţi lipsă din față, ca să-l parafrazez pe Marin Sorescu. Fireşte, la Cotroceni şi la Piteşti — ştirbii 
odioşi, pe când în Piaţa Victoriei, catarii, drepți, bunii! Fiind vorba şi de Piteşti, ştirbii aceia subumani nu puteau fi decât 


reeducaţii de către Eugen Ţurcanu! 


Dincolo de genialitatea tabloului construit ad-hoc, se profilează, maiestoasă, structura intelectuală a noii intelighenţii 
româneşti, răsturnătoare de valori şi de inteligență umană. Toţi cei care au combătut Apelul au găsit drept argumente 
supreme diverse etichete: ceauşism, naționalism, comunism, fundamentalism ortodox, guri strâmbe/ ştirbe etc. Toate acestea 
ilustrează admirabil definiţia inteligenţei dată de Mihai Ralea, în una dintre cele mai pătrunzătoare cărți ale sale: Valori 


(1935). Nu-i aşa, iarăşi ne ciocnim de... valori! 


Ralea a asistat, într-o zi, la o aprigă dispută dintre două studente de la Fizică. La un moment dat, una dintre ele, nemaiavând 
argumente, a izbucnit în plâns şi a strigat cu năduf: Aşa-mi trebuie mie, dacă stau de vorbă cu o tuberculoasă! Din această 
replică teribilă, Mihai Ralea scoate definiţia inteligenţei: puterea de a nu confunda punctele de vedere. Parcă-l şi văd pe 
Gabriel Liiceanu, plin de năduful lacrimilor: Aşa-mi trebuie mie, dacă stau de vorbă cu o ştirbă! Sau pe ceilalți combatanți: 
Aşa ne trebuie nouă, dacă stăm de vorbă cu nişte ceauşişti, cu nişte naționaliști, cu nişte ortodoxişti, cu nişte reacționari, cu 


nişte boşorogi de academicieni, cu nişte... 
Sursa: Contemporanul 


Theodor Codreanu (n. 1 aprilie 1945, Sârbi, jud. Vaslui). Critic şi istoric literar, prozator şi publicist, doctor în filologie, 
membru al Uniunii Scriitorilor din România, Theodor Codreanu este autorul a peste patruzeci de cărţi, colaborând la 


numeroase publicaţii din ţară şi din străinătate: România literară (unde a debutat în critica [...] 


Theodor Codreanu (n. 1 aprilie 1945, Sârbi, jud. Vaslui). Critic şi istoric literar, prozator şi publicist, doctor în filologie, 
membru al Uniunii Scriitorilor din România, Theodor Codreanu este autorul a peste patruzeci de cărți, colaborând la 
numeroase publicaţii din ţară şi din străinătate: România literară (unde a debutat în critica literară, sub girul lui Geo 
Dumitrescu, printr-un articol polemic: Moștenire culturală sau... dezmoştenire?, nr. 21/1969), Convorbiri literare, Cronica, 
Ateneu, Luceafărul, Astra, Steaua, Porto-Franco, Viaţa românească, Bucovina literară, Oglinda literară, Pro Saeculum, 
Noua Revistă Română, Însemnări ieşene, Poesis, Contemporanul. Ideea europeană, Limba română, Literatura şi arta, Viaţa 
Basarabiei (ultimele trei din Republica Moldova), Origini, Lumină lină (S.U.A.) ş.a. A debutat în volum cu romanul Marele 
Zid, la Editura Junimea din laşi, în 1981, următorul roman fiind Varvarienii (1998, carte de sertar). Aforismul şi cugetarea 
incisivă fac obiectul volumului Fragmentele lui Lamparia (2002, cu o prefaţă, de Edgar Papu, carte de sertar). Autorul s-a 
impus în critica literară cu volumul Eminescu — Dialectica stilului (Ed. Cartea Românească, 1984), îmbogăţind, apoi, 
eminescologia şi cu alte cărți: Modelul ontologic eminescian (1992), Controverse eminesciene(2000), Mitul 
Eminescu (2004), Eminescu în captivitatea „nebuniei (2011), Eminesciene (2012). Este autorul unor exegeze de profundă 
ținută hermeneutică: „Complexul Bacovia” (2002), Caragiale — abisal (2003), Duminica Mare a lui Grigore 
Vieru (2004), Ion Barbu şi spiritualitatea românească modernă. Ermetismul canonic (2011), Cezar Ivănescu — 
transmodernul (2012). Th. Codreanu este teoretician al conceptului cultural de transmodernism, realizând prima sinteză 
românească în domeniu (7ransmodernismul, 2005), concept care se sprijină şi pe metodologia transdisciplinarităţii elaborată 
de Basarab Nicolescu şi Edgar Morin. O abordare de anvergură, în acest sens, este masiva lucrare din 2008 A doua 
schimbare la faţă (o cercetare transdisciplinară a civilizaţiei române moderne). Vocaţia de excepţional polemist, pusă în 


, 


slujba apărării valorilor româneşti şi europene, transpare în cărțile: Istoria „canonică” a literaturii române (2009) 
şi Polemici „incorecte politic” (2010). Un loc singular în opera lui Th. Codreanu ocupă seria de zece volume sub 
titlul Numere în labirint, din care au apărut primele trei (2007-2009), al patrulea fiind în curs de apariţie, la Editura 
Contemporanul. Este un „jurnal” ideatic din fragmente, o aventură spirituală şi istorică a ființei. Scriitorul a creat punți 
trainice între cele două maluri ale Prutului, realizând câteva cărți despre scriitorii basarabeni şi o sinteză cultural-istorică, 


apărută în trei ediţii: Basarabia sau drama sfăşierii (2003-2004). 


Mihai-Eminescu.Ro 


Eminescu şi rădăcinile ontologice ale expansionismului 
rusesc — de Theodor Codreanu 


Arcul de Triumf din faţa Catedralei Naşterii Domnului din Chişinău, în februarie 1940. Foto: 
Margaret Bourke-White, LIFE 


Eminescu a înțeles, înainte de verdictul Congresului de la Berlin (1/13 iulie 1878), 
că dreptul invocat de el, privitor la Basarabia, nu va avea cîştig de cauză într-o Europă tot mai 
secularizată, nepregătită să abandoneze ea însăşi grundurile semibarbariei, cu atît mai puţin să 
facă faţă celei asiatice. Nu-şi mai rezervă nici o iluzie şi caută semnele genunii care determină 
comportamentul Rusiei dincolo de spoiala unui pretins misionarism istoric. Le găseşte 
începînd cu articolul Tendente de cucerire, publicat la 7 aprilie 1878. Se prefigurează intuiţii 
ale filosofiei lui Lucian Blaga din Trilogia culturii, configurate în teoria matricei stilistice. 
Obsesia alergării după „graniţe naturale” la o seminţie condamnată să nu le găsească i se 


prezintă ca un destin nefericit, deformator de inteligenţe, în stare să trezească o nesfîrşită 


compătimire: „Răsărită din rase mongolice, de natura lor cuceritoare, aşezate pe stepe 
întinse a căror mon/o]tonie are înriurire asupra inteligenței omeneşti, lipsind-o de 
Theodor Codreani mlădoşenie şi dîndu-i instincte fanatice pentru idei de o vagă măreție, Rusia e în mod egal 
muma miîndriei şi a lipsei de cultură, a fanatismului şi a despotiei. Frumosul e înlocuit prin 
măreț, precum colinele undoiate şi munţii cu dumbrăvi a ţărilor apusene sînt acolo înlocuite prin şesuri fără de capăt. În 
tendenţele de cucerire, în aşa-numitele misiuni istorice care-şi caută marginile naturale nu e nimic dedesubt decit pur şi 
simplu neştiința şi gustul de spoliare. În zadar caută un popor în întinderi teritoriale, în cuceriri, în războaie ceea ce-i 
lipseşte în chiar sufletul lui; sub nici o zonă din lume nu va găsi ceea ce Dumnezeu i-a refuzat sau mai bine zicînd ceea ce 


Dumnezeu a voit ca să fie rezultatul muncii a multe generații dedate la lucru.” | 


Această concentrată şi pătrunzătoare caracterizare a jurnalistului de la „Timpul” este confirmată de întreaga istorie a 


expansiunilor ruseşti. Fondul genetic însuşi, cercetat în ultima vreme! |, trimite nu la slavii propriu-zişi, prezenţi mai 
degrabă în partea Rusiei Kievene, a fostului Mare Ducat Lituanian şi Rus, a Poloniei şi Ucrainei vestice, ci la Sfînta Rusie, 
Moscovia, moştenitoare a genofondului Hoardei de Aur (care a stăpînit vastul spaţiu al viitorului imperiu timp de 300 de 


ani), dar şi la fino-ugrici (marijcami, nepsami, mordvini), moşteniţi şi de finlandezi şi de unguri. Falsa măreție, în fond 
anticreştină, despotică, se perpetuează pînă în zilele noastre şi prin teorii de o grandoare fantasmagorică, în cîmpul ştiinţelor, 
ca istoria şi etnologia. De mare răsunet în Federaţia Rusă putiniană se bucură istoricul, etnologul şi antropologul Lev 
Nikolaievici Gumiliov (1912-1992), fiul Annei Ahmatova şi al lui Nikolai Gumiliov, Lev devenind creatorul unei noi 
filosofii a istoriei, fundată pe „erupțiile biosferei”şi orientată, polemic, împotriva lui Max Weber şi Arnold Toynbee 
(Etnogeneza şi Biosfera, 1978). În rîndurile unei mari părți a actualei intelighenţii ruseşti, Gumiliov este cotat ca unul dintre 
„cei mai mari gînditori ruşi”, respectiv — doctrinarul oficial al integrării euroasiatice promovate de regimul lui Vladimir 
Putin, spre care aspiră şi Republica Moldova sub preşedinţia lui Igor Dodon, în contrapondere cu „decăzuta” Europă 
Occidentală. Interesant că acest Gumiliov a fost reprimat de regimul sovietic, considerîndu-se ca aprținător mulțimiităcute, 
reprezentînd „libertatea secretă”. Simultan însă, se considera ca adevăratul discipol al lui Marx, convins că a creat 
filosofia marxismului universal prin sinteza cu antiteza marxismului, cum era considerat euroasianismul, prin excelență 
antioccidental. Gumiliov pleacă de la ipoteza că, la nivelul biosferei, se produc „erupții energetice” de felul erupțiilor 
vulcanice, imposibil de prevăzut ştiinţific. El şi-a pus întrebarea cum de e posibil ca, la un moment dat, o comunitate mică, 
precum cea mongolă, sălbatică, a „explodat” în secolul al XIII-lea, făurind un uriaş imperiu, sub aureola „Hoarda de Aur”. Îi 
vine în ajutor conceptul de biosferă, creat în secolul al XIX-lea de către austriacul Eduard Suess. În 1926, Vladimir 
Vernadsky observă că biosfera poate afecta planeta prin fenomenul încălzirii globale. De aici, Gumiliov a dedus că biosfera 
are oscilaţii energetice, energie pe care a „umanizat-o”, numind-o passionarity. Aceste oscilaţii energetice la nivel biosferic, 
aleatorii, creează grupări etnice care pot deveni super-ethnos, creînd, din prea-plinul lor enegetic, civilizaţii şi imperii, 
parcurgînd toate vîrstele naturale de la naştere pînă la fazele inerșială şi întunecată, ultima însemnănd dispariţia. Este ceea 
ce el numeşte o ernogeneză. Fiecare vîrstă ar dura în jur de două-trei sute de ani, o civilizaţie dăinuind între 1500 şi 2000 de 
ani. După cum Hegel şi-a desfăşurat dialectica spiritului absolut spre a ajunge la împlinirea în civilizația şi filosofia 
germană, la fel Gumiliov ţinteşte către fundarea glorioasă a expansiunii ruseşti ajunsă super-ethnos. Să fie vreo diferență de 


„super-ethnos-ul arian” al lui Hitler? 


De-aici încolo urmează „spelndida” construcţie a filosofiei istoriei ruseşti. Cu „Hoarda de Aur”, s-a născut un super-ethnos. 
Dacă s-ar fi restrîns doar la existența pe parcursul a 200-300 de ani, cît a dominat peste ruşi Hoarda, teoria lui Gumiliov s-ar 
fi năruit. Aşa că el o adecvează la real (şi asta nu e glumă!), considerînd că mongolismul a fost doar începutul etnogenezei 
ruseşti (arheul etnic, în limbaj eminescian), vîrsta tinereţii explozive. Altfel spus, Gumiliov confirmă, avant la lettre, ceea ce 
ştia deja şi Eminescu, anume că Rusia a răsărit din rasa turco-mongolă, prea puţin „slavă”. Optează însă pentru o sinteză de 
tip hegelian, între elementul slav şi cel mongol. Momentul crucial este încercarea Cruciadei catolice de a pătrunde în Ţările 
Baltice, eveniment care, de-ar fi reuşit, ar fi însemnat colonizarea Euroasiei şi secerarea din faşă a istoriei patriotice a Rusiei 
viitoare. Ordinul Fraţilor Sword a pătruns în Lituania păgînă spre a o converti la catolicism. Bătălia decisivă s-a dat în 1236, 
la Siauliai, cînd prințul Alexander Nevski a cerut ajutorul mongolilor, aflaţi sub Batu Han, spulberîndu-i pe cruciații germani 
şi germanofili. Batu Han nu numai că l-a salvat pe Alexander Nevski, dar l-a adoptat ca fiu, încît, argumentează Gumiliov, 
este o totală aberaţie istorică să se vorbească de perioada „jugului mongol” (ca în istoriografia oficială), fiindcă stăpînirea 
mongolă a însemnat desăvîrşirea etnogenezei ruseşti prin sinteza slavilor cu mongolii: a existat nu „jugul mongol”, ci doar 
„un schimb reciproc de servicii”, timp în care slavii „au fuzionat în mod voluntar cu Hoarda”, graţie geniului lui Alexander 
Nevski, care „a devenit fiul adoptiv al lui Batu”, favorizînd o fericită „simbioză etnică”, împlinirea noului super-ethnos al 
Sfintei Rusii. Este ceea ce Gumiliov numeşte o răsucire patriotică a istoriei, coroborată cu pătrunderea spiritului creştin 
dinspre Palestina şi Bizanţ. Astfel s-a născut poporul rus prin explozia energiei biosferice mongole pe fond slav. Dacă 
trecerea la creştinism s-ar fi petrecut prin catolicism, Rusia ar fi trecut prin îmbătrînirea Occidentului. Acum are enormul 
avantaj de a fi mai tînără cu 500 de ani decît Occidentul intrat în faza întunecării ultime! - |. Altfel spus, în acest mod s-a pus 


temelia imperială a celei de a treia Rome. 


Deşi uriaşă ca întindere, comparativ cu Europa civilizată, Rusia e ca un Flămînzilă veşnic neostoit, mîncător de brazde de 
pămînt, fără şansa de a se îndestula vreodată şi a-şi găsi liniştea, lăsîndu-şi vecinii în pacea lor: „Căci stă oare destoinicia 
unei naţii în vrun raport cu întinderea teritoriului pe care ea-l ocupă? / Mica Veneţie era odată o putere mare europeană prin 
cultura ei intensivă, prin arte, prin industrie, prin judecata sănătoasă a aristocrației ei. Dar toate aceste condiţii de mărire erau 
cîştigate prin muncă îndelungată, deprinderea şi priceperea se moştenea apoi din neam în neam, încît chiar astăzi ciceronii 
venețieni au păstrat mai mult gust în judecarea tablourilor decum au mulți profesori de estetică.” Eminescu găseşte alte 
exemple în Olanda şi în Belgia, avînd prilejul să le judece nu cu ajutorul simplistei balanţe, ci tot cu al cîntarului: „Un rol 
analog l-a avut Olanda în istorie, şi astăzi încă sînt state mici care se bucură de-o înflorire estraordinară; pe un pămînt de 
mică întindere se află mai multe averi decît în Rusia întreagă. Astfel sîntem aproape siguri că în cumpăna economică Rusia, 


cîtu-i de mare, trage mai uşor decît mica Belgie.” | 


În spatele grandorii spaţiale, Eminescu zăreşte nimicul: „De aceea ni se pare că din nefericire ruşii sînt sub dominarea unui 
deşert sufletesc, a unui urit care-i face să caute în cuceriri ceea ce n-au înlăuntrul lor. Nouă ni se pare că cercurile culte, în 
loc de a stăvili acest horror vacui, în loc de a-l împlea prin muncă şi cultură, îl sumuţă contra Europei, pe care o numesc 
îmbătriînită şi enervată, coaptă pentru a cădea întreagă sub dominaţia rusească.” Este exact ideologia antioccidentală 
promovată de Lev Gumiliov şi de discipolul său Vladimir Putin. Eminescu vrea să remarce că între intelighenţia rusească şi 
clasa politică ori există o prăpastie, ori o regretabilă consimțire „ideologică”, nemaivorbind de abisul dintre acestea două şi 


uriaşa masă a iobăgimii. 


Din nefericire, strălucita intelighenţie din a doua jumătate a secolului al XIX-lea n-a reuşit să europenizeze suficient Rusia, 
perioada sovietică fiind continuarea expansiunii deşertului sufletesc care a amenințat să se întindă peste toată Europa, 
resuscitînd, pentru România vechile rapturi din Basarabia şi Bucovina. Eminescu atrage atenţia Europei că nu este ferită de 
primejdia asiatică: „Europa le pare astăzi în starea în care era Bizanțul la apariţiunea un[ui] neam asemenea mongolic, a 


turcilor. / În locul civilizaţiei grece înflorit-au în Bizanț o cultură turcească? Deloc. Tocmai aşa nu va înflori o cultură 


moscovită pe pămînturile supuse ruşilor, pentru că lipseşte rădăcina subiectivă a unei asemenea culturi. În Rusia chiar 
miezul culturii e în Ingermanland şi în cele trei provinţii baltice, în mînele şi capetele a poate două sute de mii de oameni de 
origine germană, pe cînd populaţiile străvechi a acelor provinţii, leţii, livii, crevinii şi cum [î]i mai cheamă, nu vor fi aflînd 
cu mult mai sus decum îi va fi găsit episcopul Albrecht la a[nul] 1200.” Poetul, aşadar, nu mai cade în capcana mult 


învățatului Dimitrie Cantemir să considere țarismul un alt tip de imperiu decît cel otoman. 


Mimarea Europei occidentale, începînd cu Petru I, n-a dus la o veritabilă aculturaţie, căci tendinţele expansioniste s-au 
acutizat sub masca unui misionarism creştin: „Astfel misiunea istorică de care se face atita vorbă nu-i o misiune care-şi are 
originea în afară, ea e rezultatul unui gol sufletesc, a unei barbarii spoite cu frac şi mănuşi, a unui deşert care, de-ar stăpini 
pămîntul, tot nu s-ar umple. Cerul deasupra-l schimbi, nu sufletul, marea trecînd-o.” Semnele deşertului sufletesc se arată în 
aceea că marea Rusie n-a dat, de timpuriu, un Rafael, un Beethoven, un Kant, încît „tocmai lipsa unor asemenea spirite de 
adincă înțelepciune şi de un adînc sentiment pentru bunurile ce înnobilează omenirea este cauza acelui gol sufletesc care-şi 


caută compensație în glorii sîngeroase şi în cuceriri”. 


Mihai Eminescu, Chişinău 


Statuia celui mai mare poet român, 
Mihai Eminescu, s'ar cuvenia îl ri~ 
dicată, la Chişioău, în mijlocul Gră- 
diaii Publice. Avem un Puşchin — e 
timpul s'avem şi un Eminescu, 


Revista "Viața Basarabiei", Mai 1930, Nr. 5, Chişinău 


Ridicarea unui bust 
"lui Eminescu la Chişinău | 


Profesorimea din Chipimâu, în Bustul nomaron lemi | 
sedinta 2 Noemi o| român va fi insi grădina | 
dinja- în Sm A temea C i| publica, tn locul statuet lui Pug- 

t să ridice un bust pot-| Chin, care va fi transportata la | 
R Eminescu. un muzeu. 


Ziarul "Basarabia", 6 Noiembrie 1941 


Profesorimea din Chişinău, în şedinţa sa din 2 noiembrie 1941 a hotărât să ridice un bust poetului 
Mihai Eminescu. 

Bustul nemuritorului scriitor român va fi instalat în grădina publică, în locul bustului lui Puşkin, care 
va fi transportat la un muzeu. 


Monument nerealizat înainte de invadarea hoardelor ruseşti în 1944. 


Eminescu sugerează că nici gloriile ruseşti ale veacului său n-au ieşit din promiscuitatea semibarbariei, consimţind la 
expansiunea deşertului sufletesc al politicii oficiale. Deja în epocă românii erau scandalizaţi de comportamentul răsfățatului 
Alexandr Puşkin, care, primit cu ospitalitate în Basarabia, s-a dezis lamentabil de prestigiul de intelectual al /ibertății, fiind 
considerat de unii un Byron rus. Puşkin, care are şi azi un bust în parcul gloriilor din Chişinău, nu-i mai scotea pe basarabeni 
din „țigani”, „proşti”, oraşul fiind pentru el o Sodomă etc. Delicatul Vasile Alecsandri a fost consternat de şovinismul 


puşkinian, dîndu-i o replică pe măsură: 
Fiind mai negru ca țiganii, 

Ce-ai tot cerşit la noi cu anii? 

Tu, cel primit cu dor de sus, 


Nici bogdaproste nu ne-ai spus. 


Cu dar de piine şi de sare, 
Cu vin din valea noastră mare 
Te-am ospătat, dar tu în zori, 


Rizînd, te-ai scîrnăvit în flori. 


Apoi prin codri de milenii 

Ai tot umblat, rizînd alene, 

Ei, vezi, atunci pun mina-n foc: 
Tu n-ai fost cal arab, ci porc! 


Din păcate nici un geniu ca Dostoievski n-a reuşit să iasă din prostituţia ideologică a şovinismului rusesc. Prozatorul 
basarabean Ion lachim scria dezamăgit în cartea citată: „Șovinismul este o straşnică maladie în măduva intelectualilor ruşi, 
o iarbă rea ce-a slobozit rădăcini adinci în inimile lor. Cu excepția a citorva minţi lucide (de exemplu filosoful Piotr 
Ceaadaev, scriitorul şi filosoful Alexandr Herţen, care a susținut moral răscoala polonezilor de la 1863-1864, poetul şi 
publicistul Nicolai Ogariov), oamenii de cultură ruşi, ca şi generalii ruşi, ca şi politicienii ruşi, sînt bolnavi de febra 


cuceririlor păminturilor străine, de asuprirea altor popoare. ”|5 | 


Aşa-zisa „cestiune orientală”, confirmă Eminescu, nu-i pentru Rusia decît poftă de deşertificare şi a popoarelor răsăritene: 
„De mult, dar mai cu seamă de o sută cincizeci de ani încoace, ținta cuceririlor ruseşti sînt țările răsăritene ale Europei. Nu 
mai vorbim de cuvintul d-lui Aksakoj, care vede întinzîndu-se panslavismul în miezul Europei, în ţările coroanei 
habsburgice pînă la Marea Adriatică. C-un cuvint în loc de-a desfăşura activitatea înlăuntru, ochii vecinului nostru sînt 
pironiţi cu flămîngiune asupra Apusului, cercurile culte umplu golul sufletesc cu fantasmagoria unui imperiu care ar ajunge 
de la Sibir pînă sub zidurile Veneției şi apoi mai departe... tot mai departe. "| Lăcomie care va trece intactă în visurile 
„revoluţiei mondiale” bolşevice, cum se va vedea. Chestiune de mistică mitologică, departe o orice creştinism, a prezis 
poetul, ruşii făcînd, din mistica unui presupus testament al lui Petru cel Mare, o misiune istorică: „Şi această misiune tainică 
o împlinesc apoi diplomaţii şi baionetele. Existe testamentul lui Petru cel Mare sau nu existe, el există în capetele a mii de 
oameni cari dau tonul în Rusia. / Războiul a fost declarat Porții pentru a elibera pe creştini — în formă — în fond însă pentru a 
cuceri întreg Imperiul otoman într-un mod care să poată fi înghiţit, mai de voie, mai de nevoie, de Europa. După Turcia 
urmează Imperiul habsburgic, după dînsul cine mai ştie. Scopul fictiv al războiului şi scopul adevărat sînt diametral 
opuse.” /| De altfel, Rusia țarilor, chiar agonizînd a înlocuit rapid motivaţia misionară a creştinismului pravoslavnic cu 
ideologia marxist-leninistă a „revoluţiei mondiale”. Sînt dovezi clare că, după înfrîngerea Germaniei naziste, Stalin voia să 
pună stăpînire pe întreaga Europă. Şi a ajuns, dejucîndu-i-se planurile, nu doar pînă în inima Imperiului Habsburgic, 
decedat, între timp, ci chiar pînă în cea a Germaniei. La 5 martie 1937, şeful Direcţiei politice a Armatei Roşii, lan 
Homarnik, declarase: „Armata Roşie va considera misiunea bolşevică îndeplinită atunci cînd vom stăpini globul 
pămintesc.” De ce nu şi universul întreg, cum zice, ironic, Eminescu? În cărțile sale, cum am mai amintit, Viktor 
Suvorov! | arăta că Stalin nu a fost satisfăcut că pacea din 1945 nu i-a adus la picioare întreaga Europă, în pofida faptului că 


Franklin Delano Roosevelt fusese dispus să i-o ofere. 


Este o eroare să se susțină că Rusia a importat doctrina comunismului de la Europa civilizată, chiar dacă acolo s-a cristalizat 
teoria marxistă, preluată însă pe calapod leninist şi stalinist. La 1878, Eminescu simte că stafia despotismului comunist 
vine chiar din „deşertul sufletesc” care bîntuie spațiul slav. La 6 august, comentînd atentatul asupra generalului 
Mezenzov, şeful secțiunii a treia a înaltei poliţii, Eminescu atrage atenţia că generalul a fost, de fapt, victima tendinţelor 
comuniste: „În Rusia, comunismul are o mulțime de adepți, şi unora dintr-aceştia pare a fi căzut jertfă şi generalul 
Metzentzow. ” 9 | 


Dar profeţii nu sînt niciodată ascultați. Iar întreaga lui strădanie de a deschide ochii măcar contemporanilor săi a eşuat. O 


spune el însusi, la 9 august 1878: „E o adevărată nenorocire de-a prevedea tot şi de-a nu putea împiedica nimic. Tot ce s-a 


întîmplat în urmă am prevăzut şi, încărcaţi cu hulă şi cu ocară din partea presei liberale, ne duceam păsul liniștiți, ştiind că 
vremea ne va da dreptate şi cuprinşi de durerea că, puşi afară din cercul vieții publice, nu putem mişca nici degetul cel mic 
pentru a opri dezastrul.” 10] Aşadar, Eminescu înţelege că în 1878 a fost pus afară din cercul vieţii publice, punere în 


afară care se va desăvîrşi la 28 iunie 1883! 


Iar aceste dezvăluiri şi previziuni ale lui Eminescu vor fi confirmate de cel mai important scriitor rus din secolul al XX-lea, 
Alexandr Soljeniţîn. Marele disident vedea faptele într-un sens eminescian, confirmîndu-l pe S. E. Kryzanowski, o strălucită 
minte politică de la începutul secolului al XX-lea, care îl „plagia” parcă pe Eminescu: „Rusia originară nu are rezerve şi 
forțe culturale şi morale pentru asimilarea tuturor periferiilor. Acest lucru istoveşte nucleul naţional rus. ” Soljeniţin aducea 
adevărul la zi, în 1990: „Astăzi această previziune a lui Kryzanowski are semnificaţii înmiite: nu avem forțe pentru periferie, 
nici economice, nici sufleteşti. Nu avem suflu pentru a fi un Imperiu! — şi nici nu ne trebuie, dărima-s-ar de pe grumazul 
nostru! Imperiul ne striveşte şi ne suge puterile şi ne grăbeşte pieirea. / Văd însă cu adincă nelinişte cum conştiinţa de sine 
a națiunii ruse, care ne trezeşte în multiplele ei destine, nu se poate nicidecum elibera de gîndirea statului enorm, de 
înşelătoria imperiului; gîndirea aceasta a preluat de la comunişti acel găunos «patriotism sovietic» şi se mîndreşte cu 
«marea putere statală sovietică», care în timpul măscăriciului de Ilici al II-lea n-a făcut decit să secătuiască ultima forță 
productivă a deceniilor trecute pentru înarmări nemărginite, nimănui necesare (acum distruse pe apucate), făcindu-ne de 
ruşine, prezentindu-ne întregii planete ca pe nişte cotropitori cruzi şi lacomi — cînd în realitate genunchii noştri tremură şi 


iacă-iacă ne prăbuşim vlăguiţi.”| 11| 


Soljeniţin credea că toate nenorocirile Rusiei au început în 1917, odată cu abolirea monarhiei. Dar el nu s-a arătat 
simpatizant nici al imperialismului țarist şi avea speranțe în înțelepciunea creştină a ţarului Nicolae al II-lea, care ar fi putut 
stopa expansionismul rusesc pentru a da şansă înfloririi europene a Rusiei. El dădea exemplul Japoniei, care a ajuns o mare 
putere economică şi culturală abia după ce a renunţat la veleităţile imperiale. Asemenea, Germania a ajuns prosperă abia 
după ce a trecut prin puterea catharsis-ului din 1945, purificîndu-se moral de spiritul războinic. La fel, după căderea 
comunismului, Rusia trebuia să condamne, ritualic, imperialismul sovietic şi toate crimele şi cuceririle armate. Referindu-se 
la Basarabia, Soljenițîn considera că e dreptul ei să se unească cu România, dacă doreşte. Asta o spunea înainte de războiul 
transnistrean din 1992. Dar nu revenea atunci Rusia la vechile ei apucături mînate de „deşertul sufletesc” despre care a făcut 


vorbire Eminescu? 


Are astăzi Rusia lui Vladimir Putin forța spirituală de a asculta glasul ultimului ei mare profet, pe deplin europenizat, dar 
tocmai de aceea şi rus creştin adevărat? Nu are, din nefericire, iar toate analizele şi prognozele eminesciene se văd reiterate 
de cartea, deja amintită, a unui grup de istorici şi analişti politici germani, coordonaţi de Uwe Klufman şi Dietmar Pieper, şi 
intitulată sugestiv Domnia țarilor. De la Ivan cel Groaznic la Vladimir Putin (2012), trad. din germană, la noi, în 2014/12]. 
Dacă Sfîntul Imperiu Romano-German s-a vrut continuatorul Imperiului Roman de Apus, ţarismul, care n-a izvorît din 
rădăcini proprii, a fost o contaminare mimetică, pe filieră germanică, după Bizanţ, considerîndu-se o „a treia 
Romă”. Ingermanlandul, despre care vorbea Eminescu, este premisa de la care pleacă şi coordonatorii amintitului volum, 
grefa istorică a germanismului pe slavism fiind vizibilă de la Ivan cel Groaznic pînă la Nicolae al II-lea, cu prelungiri pînă la 


Stalin şi Vladimir Putin: „Rusia țaristă nu a avut cu nici o altă ţară legături atit de strînse cum a avut cu Germania. Ivan al 


IV-lea, poreclit de ruşi «cel Sever», şi mai cunoscut în Occident drept «Ivan cel Groaznic», îl numise pe germanul Heinrich 
von Staden organizator al serviciului său de securitate, «Opricininay. Două secole mai tirziu, în vara lui 1762, o nemţoaică 
a urcat chiar pe tron ca țarină; fosta prințesă Sophie von Anhalt-Zerbst şi-a luat, cu această ocazie, numele de Ecaterina a 
Il-a şi a devenit o conducătoare pe cit de venerată, pe atit de temută. Germanii au ocupat în Imperiul Rus poziţii de 
funcţionari superiori şi şefi de servicii secrete, de miniştri de Externe şi de cancelari ai țarilor. Ba mai mult, de la fiul 
Ecaterinei, Pavel I, admirator al Prusiei, şi pînă la ultimul ţar, Nicolae al II-lea, împărații ruşi s-au căsătorit de preferință 


cu prințese germane. ”| 13] 


În pofida acestei masive inserţii germane, Rusia a evoluat fără organicitatea din Imperiul German (962-1250). Politologul 
Alexander Rahr a surprins, între alţii, imaginea ţarismului ca formă fără fond, care nu i-a permis să fie un imperiu 
civilizator: „Ecaterina a I-a a întruchipat aparent punctul culminant al influenţei germane, care, începînd de la Petru cel 
Mare, s-a simţit în mod clar. Dacă privim mai cu atenţie, ea nu mai era nemţoaică, devenise rusoaică pătrunsă de 
bizantinism.”|14| Rahr se înşală: nici bizantinismul n-a fost asimilat organic, ca să devină „rusesc”, panslavismul 
dovedindu-se tot o formă eşuată de imperiu. Bizanțul a fost în primul mileniu principala formă de civilizaţie şi de cultură a 
lumii, în vremea cînd Europa occidentală nici nu exista, aceasta fiind, la rîndu-i, creaţia organică a tot ce-a fost mai bun în 
creştinism. Germanii adoptați de Petersburg şi Moscova, observă acelaşi Alexander Rahr, „s-au dovedit adesea mai ruşi 


decit ruşii” o. 


În aceeaşi ecuaţie stranie intră şi afinităţile dintre Stalin şi Hitler, finalizate cu faimosul Pact Ribbentrop-Molotov (23 august 
1939), dar şi cu invazia germană în Rusia, în Al Doilea Război Mondial. Tratatul Ribbentrop-Molotov se voia unul al 
„păcii”, de neagresiune, fiind, în realitate, unul de program imperial agresiv, urmat, între altele, de criminalul 28 iunie 1940, 
prin care Basarabia, Ținutul Herţa şi Bucovina nordică erau rupte, brutal, de la statul român. Se repeta, altfel spus, 28 mai 
1812, extins şi la alte teritorii româneşti, cu acută viclenie chiar şi față de aliatul Hitler, căci în protocolul adiţional nici nu se 
pomenea măcar de Herţa şi Bucovina. Cu alte cuvinte, Stalin cumula, acum, dintr-o lovitură, vînzările din 1775 şi 1812, 
vizînd o Moldovă nu aflată la cheremul vechii Porţi Otomane, ci la acela al unei „Porţi” create chiar în sînul României Mari, 
prin dezmăţ, corupţie, afaceri de tipul Skoda 14|, care doar mimau înzestrarea armatei, considerată, acum, incapabilă să 
apere pămînturile strămoşeşti, Consiliul de Coroană optînd să le cedeze fără luptă. Pînă şi dezmăţatul rege Carol al II-lea, 
vinovat de starea precară a armatei, a notat în urma Consiliului de Coroană de la 27 iunie 1940: „Consiliul are loc şi am ieşit 
din el amărit şi dezgustat, toţi acei care făceau pe eroii la prînz s-au dezumflat. Numai 6 voturi, din cei 26 prezenţi, am fost 
pentru rezistență. Numele lor merită să fie înscrise cu litere de aur în cartea demnităţii româneşti: Nicolae Iorga, Victor 


Iamandi, Silviu Dragomir, Traian Pop, Ştefan Ciobanu, Ernest Urdăreanu.” 


Afinităţile germanice ale „păturii superpuse” ţariste aveau rădăcini asiatice barbare, în pofida creştinării slavilor la 988, prin 
cneazul Vladimir al Kievului, o creştinare hibridă, „amestecînd practica administrativă mongolă cu ideologia de stat 
bizantină | 1. Pecetea rasei mongolice asupra slavismului politic şi cvasicreştin, la care se adaugă influenţele bizantină şi 
germanică neasimilate organic, a fost remarcată şi de Eminescu. Caracteristica formelor fără fond, sublinia poetul român, stă 
în apariţia antitezelor monstruoase. La 16 ianuarie 1547, Ivan cel Groaznic punea bazele imperiului, pe fundament aparent 
creştin, după model bizantin, faimoasa „A Treia Romă” de după căderea Împeriului Bizantin, la 1453. Domnia lui este plină 
de antiteze monstruase. Se crede foarte credincios, dar la vîrsta de 15 ani începe cu executarea mai multor prinți, încarnînd o 
monarhie absolută. Din această postură, vrea să instituie o justiție divină, numită pravda, cuvînt care, la ruşii pravoslavnici, 
înseamnă o codificare a justiţiei ca adevăr, pe urmele Mîntuitorului: Eu sînt Calea, Adevărul şi Viaţa. Credincioşia lui pare a 
culmina în 1552, în urma victoriei de la Kazan, cînd este întîmpinat ca erou al poporului şi cînd poruncise să se ridice 
cunoscuta Catedrală Vasile Blajenii din Piaţa Roşie, terminată în 1554. Legenda spune că a poruncit ca arhitecții să fie orbiți 
spre a nu mai face o alta. Dar el împlineşte „justiția”/pravda cu „Opricinina”, un soi de stat în stat, strămoaşa KGB-ului şi 
mai mult decît atît, cumulînd proprietăţile lui vaste, opuse zemşcinei, cu proprietăţile împărţite între boierii Dumei, restul 
uriaş al populaţiei fiind iobagă. „Opricinina” a comis opresiuni barbare împotriva cărora s-a ridicat pînă şi Biserica 
Ortodoxă, în frunte cu mitropolitul Filip II, care va fi sugrumat de o căpetenie a opricinicilor. După ce au fost asasinați vreo 
4000 de oameni, îngrozit el însuşi, Ivan cel Groaznic desființează „Opricinina”. Va muri la 18 martie 1584, la numai 53 de 
ani. Ruşii îl venerează şi astăzi. Stalin, la rîndu-i, se recunoştea în figura înaintaşului, poruncind marelui regizor Sergei M. 
Eisenstein să facă un film monumental. În partea a doua, Eisenstein n-a rezistat ispitei de a spune adevărul, de a face aluzii 
la satrapismul lui Stalin, prin cel al lui Ivan, această parte fiind, desigur, interzisă. O cu totul altă imagine a lui Ivan cel 
Groaznic va produce, în filmul Țarul, regizorul Pavel Lunghin (2008-2009): „EI prezintă un ţinut al groazei, plin de cadavre 
atîrnînd de spînzurători, un imperiu sumbru, dominat de un despot psihopat.” -| Finanţatorul Andrei Borodin, dar şi 
primarul Moscovei, Iuri Lujkov, susținător al proiectului, şi alți implicaţi vor lua calea exilului, „de teama securiştilor 


Kremlinului”, care, desigur, au interzis filmul sub domnia lui Putin. 


Matricea ţarismului ivanian este o constantă a imperiului „creştin” moscovit, avînd echivalent, în Occident, medievala 
Inchiziţie, cea care a încălcat Tabla Legilor prin persecuții şi condamnări la moarte, cu odioasa ardere pe rug. Împotriva 
iubirii hristice, inchizitorii „creştini” din Occident şi din Imperiul Țarist au semănat moarte şi groază care au dus la 
subminarea gravă a creştinismului, provocînd secularizarea Europei. În poemul dramatic Andrei Mureşanu, Eminescu arată 


grozăvia urii barbare, în antiteză cu iubirea creştină, transformată în condiţie a istoriei: 


Rău şi ură 
Dacă nu sînt, nu este istorie. Sperjură, 


Invidios-avară, de sînge însetată 


E omenirea-ntreagă — o rasă blăstămată, 
Făcută numai bine spre-a domina pămintul, 
Căci răutății numai îi datoreşte-avintul 

Ce l-a luat pe scara fiinţelor naturii, 

Cine-a văzut vreodată popor de oameni buni 
Să fie mare? Dacă e rău, e egoist, 

Vrea toate pentru sine, nimica pentru alții; 
Dacă trăieşte bine, dar fără ca să lase 

Ca şi-alții să trăiască — e mare. Cînd un popol 
Începe a fi nobil şi generos în cuget, 

Atunci a lui cădere şi moarte sînt aproape, 


Căci numai răul are puterea de-a trăi. 


Eroul lui Eminescu vizează atît barbaria „creştină” maghiară exercitată împotriva românilor ardeleni, în Imperiul Austro- 
Ungar, cît şi condiţia Basarabiei în raport cu țarismul lacom după „frontiere naturale”, sub blazonul justiţiei „onoarei”, 
încifrată pompos în conceptul pravda, trecut intact, după 1917, în „Pravda” sovietică, înființată de Lenin încă din 1912, la 
Petersburg, transformat de ţarul Nicolae al II-lea în Petrograd. Mureşanu pare să condamne omenia creştină (care îndeamnă 
la a nu răspunde la violenţă cu violență) a poporului său în fața barbarilor, dar ştie, în acelaşi timp, să surprindă diferența 
ontologicădintre creştinism şi faţada lui de formă fără fond. O conturează, în chip impresionant, deşi prea puţin remarcat 
pînă acum, şi Ion Druţă (chiar în pofida alegerii sale de a trăi la Moscova), în romanul Biserica albă/19]. Este vorba de 
creştinismul celor două Ecaterine: cea Mică şi „caraghioasă”, din Basarabia, şi cea Mare, din imperiu, scăldată în aur şi 
glorie. Sînt puse în balanţă, deopotrivă, cele două Biserici: cea Albă, sărmană, de pe malurile Nistrului (consonantă cu cea 
de la Neamţ, unde se ruga sihastrul Paisie Velicicovschi, descoperitorul Filocaliei şi isihasmului, odată „românizat”), şi cea 
Neagră (în adîncuri), maiestoasă, la suprafață, din inima Petersburgului şi a Moscovei, întruchipată de campionii „creştini” 
Ecaterina cea Mare şi Potiomkin, „fire brutală, aproape sălbatică” |, încît fusese poreclit „cneazul Beznei”. Sub aripa lor 
„creştină” gemea ciornii narod („neamul negru”), răsculat la îndemnul lui Emilian Pugaciov. Despre un astfel de creştinism 
al grandorii, culminat în faimosul mistic Rasputin, de la curtea ultimului ţar, francezul Astolphe de Custine, spunea văzînd 
Catedrala Vasili Blajenii, „sprijinitoarea” zidurilor sumbre al Kremlinului: „țara în care o astfel de clădire se numeşte Casa 
Domnului nu este Europa, ci India, Persia, China, iar oamenii care se roagă Domnului în această chisea nu pot fi 
creştini.” | | Basarabia luată cu japca antihristică şi mutilată sufleteşte stă mărturie. La fel s-au purtat țarii cu alte popoare 
subjugate. Scriitoarea georgiană Naira Gelashwili cita dintr-o scrisoare a guvernului rus către comandantul de armată Eduard 
von Totleben: „Trupul trebuie să fie georgian, sufletul însă, rus.” Fireşte, cum e astăzi preşedintele Republicii Moldova, Igor 
Dodon: trup de român, dar suflet rusesc. Este o formă diavolească de conştiinţă sfişiată sau de schizofrenie etnică |. 
Fenomenul s-a insinuat chiar şi în sînul Bisericii din Basarabia prin măsuri politice, cu efecte de lungă durată, ţinta 
principală fiind deznaţionalizarea moldovenilor şi asimilarea lor lingvistică şi religioasă, violîndu-se grav canonul rezultat 
din Duminica Cincizecimii, acela al dreptului fiecărui popor de a asculta Cuvîntul lui Dumnezeu în propria limbă. Limba, 
spiritualitatea şi cultura fiind datele fundamentale pentru specificul unei naţiuni, acestea s-a încercat să fie deturnate din 


matca lor pentru devenirea nonromânească a basarabenilor. 


Ruşii au gîndit cu mult înainte de Pacea de la Bucureşti că trebuie început cu spiritualitatea creştină, considerînd că 
ortodoxia, fiind punctul comun dintre Țările Române şi Rusia, de aici trebuie început pentru stategia rusificării. Au crezut că 
nu există misiune mai uşoară, dat fiind că Biserica e Una, trup al lui Hristos. Numai că de îndată ce transformi instituția 
bisericii în instrument politic aceasta intră în zona tenebroasă a ereziei, pe care adevărata Biserică a lui Hristos o respinge, 
căci nu poate fi ruptă de dogma Sfintei Treimi, cu paradoxul ei de neînțeles prin care trupul hristic e totuna cu Tatăl şi 
Sfîntul Duh, iubirea creştină însemnînd implicit a respecta diversitatea de limbă, ethnos, cultură, credință, aceasta din urmă 
unificîndu-le pe toate, la modul hristocentric. Ceea ce au încercat politicienii şi ierarhii ruşi cu populaţia din Basarabia 
contravenea brutal canoanelor Bisericii, încît bătălia rusificării s-a dat între ortodoxismul eretic pravoslavnic 


(fundamentalist) şi Biserica lui Hristos în care trăiau românii basarabeni. 


Autorităţile ţariste au crezut însă că Dumnezeu poate fi înşelat şi au recurs la vechea stratagemă păgînă a Calului Troian: 
trebuia găsit un ierarh român de prestigiu care să împlinească marea devenire nonromânească a românilor. Şi s-au oprit la un 
ierarh autohton foarte înzestrat, originar din Bistriţa, Gavriil Bănulescu-Bodoni (1746-1821) 23|. Începutul războiului ruso- 
turc, îl găsea pe acesta la Dubăsari, pensionat cu 3000 de ruble anual. La 27 martie 1808, primea ucazul împărătesc prin care 
era numit din nou membru al Sinodului, dar şi exarh al Moldovei, Valahiei şi Basarabiei, ca semn că războiul avea drept 
ţintă înstăpînirea peste Principate. Numirea aparte a Basarabiei arăta limpede potenţiala soluţie de avarie în raport cu 
pretenţiile faţă de Poartă. Din această clipă, Gavriil Bănulescu-Bodoni devine prizonierul conştiinţei sfişiate care se va 
înstăpîni, peste ani, în Basarabia. Ocupantul exploata la maximum vrednicia creştinească şi sentimentele rusofile ale 
pensionarului de la Dubăsari. Preotul N.N. Topologeanu, de la Ocnele Mari (Vîlcea), într-o broşură din 1933, sesiza această 


ruptură între ierarhul merituos, pus în slujba Bisericii strămoşeşti, şi „activitatea sa de rusificator”! -- |. 


Încă înainte de a ajunge la Iaşi şi la Bucureşti, în 1808, nepoftitul exarh începe cu traducerea din ruseşte în româneşte a 
ecteniilor de rugăciuni pentru ţar şi familia lui. Cum mitropoliţii Veniamin Costache (Moldova) şi Dositei Filitti (Țara 
Românească) s-au arătat consternaţi, Bănulescu-Bodoni a început o campanie necreştinească de denigrare a acestora, 
pornind morişca grupurilor de boieri rusofili şi împărțind Principatele în două tabere ostile. Tensiunea şi murdăria atacurilor 
a atins un asemnea grad, încît Veniamin Costache, în pofida enormului său prestigiu păstoresc şi cultural, scîrbit, şi-a dat 
demisia în 1808, iar Dositei, care a încercat să reziste, a fost înlăturat din scaun de chiar Alexandru I (15 ianuarie 1810), 
pentru ca în decembrie 1812 să se retragă la Braşov, pînă la sfîrşitul vieţii. „Astfel, — comentează părintele Topologeanu — 
păstorii cei nemitarnici ai românismului, înlăturați fiind, fu înlăturată şi piedica cea mai mare din calea planurilor Ruseşti. 
Coada de topor îşi avea de-acum mină liberă.” > Drumul era pregătit pentru rusificarea, prin Biserică, a ambelor 
Principate. Ţarul, considerîndu-se „şef religios al Bisericii din principate”, a numit, prin ucaz, încălcînd cutuma alegerii, ca 
mitropolit al Ungro-Vlahiei pe Ignatie, un grec aciuat la Curtea ţaristă, iar în Moldova, ca exarh ce era, Gavriil Bănulescu- 
Bodoni l-a adus pe un protoiereu rus, Petru Conitzky, să „reorganizeze” Biserica. După încheierea păcii, la 28 mai 1812, a 
fost însă alungat din partea liberă a Moldovei, revenind în scaun Veniamin Costache, iar el mulțumindu-se, la 21 august 


1813, cu numirea în fruntea noii Arhiepiscopii a Chişinăului şi Hotinului, unde a păstorit pînă la moarte. 


Conştiinţa sfişiată însă, prin natura ei dramatică, trebuie să se privească în oglindă, iar acolo Gavriil Bănulescu-Bodoni a 
citit că lucra împotriva adevăratei Biserici a lui Hristos şi, deci, şi a poporului său. El a intuit că misiunea lui avea rosturi 
ontologice, existenţiale, Basarabia devenind, cum va spune Eminescu, cestiune de existență pentru poporul român. 
Creştinismul de adincime i-a poruncit să eşueze în tentativa de rusificare prin Biserică a basarabenilor. lar Duhul 


Cincizecimii! | l-a ajutat să nu se atingă de slujirea Cuvîntului lui Dumnezeu în limba română. S-a străduit, dedublat fiind, 


să fie un bun păstor, să administreze şi să zidească Mitropolia din Chişinău, să se îngrijească de bunăstarea şi pregătirea 
preoţilor, înființînd un seminar, şcoli cu predare în limba rusă (după obligaţie), dar şi în româneşte. În 1814, a pus temelia 
unei tipografii, aducînd un meşter călugăr de la Neamţ, Ignatie, cu ajutorul căruia a tipărit căți religioase şi didactice în 
ambele limbi. Încerca, totodată, să nu rupă legăturile cu Țara, cu care face schimb de cărți. Astfel, cît timp a trăit Gavriil 
Bănulescu-Bodoni, Basarabia şi-a conservat cvasioficial caracterul românesc, mitropolitul apelînd la promisiunile 
„creştineşti” ale ţarului Alexandru I din Manifestul adresat în 1806 românilor din Principate. Moartea țarului însă a îndreptat 
rapid evoluţia provinciei către condiţia de gubernie. Totuşi, sub următorii mitropoliți (Dimitrie Sulima, Irinarh Popov) încă 
se îngăduie liturghia în limba română. Începînd cu Antonie Şocotov condiţiile se înăspresc, pentru ca sub Pavel Lebedev 
(1871-1882) să asistăm la lovitura de graţie, întrucît, de bunăvoie, basarabenii nu renunțţau la identitatea lor lingvistică şi 


culturală. 


Călugăr în faţa nepreţuitei icoane a Maicii Domnului cu Pruncul din 
Catedrala Maicii Domnului din Chişinău. Foto: Margaret Bourke- 
White, LIFE 


S-a trecut la metodele opresive: fără limbă română în biserică, în şcoală, fără carte românească (toate au fost adunate la 
reşedinţa episcopală şi au fost arse), rupîndu-se orice legătură cu malui drept al Prutului. Drept răspuns, majoritatea 
basarabenilor n-a mai mers la biserică. Anticreştinismul bisericii „creştine” pravoslavnice şi antiapostolice a atins punctul 
culminant, cum observă părintele Topologeanu: „Împrăştiindu-se Apostolii în toată lumea la propovăduire, nu au predicat 
în vre'o limbă favorită, ci în limba acelora pe care-i învăţa, interesul fiind ca aceştia să înțeleagă tot ce li se predica. Din 


punct de vedere creştin nu exista motivul pentru ca Basarabenii să fie siliți a asculta serviciul divin într 'o limbă neînțeleasă. 


Iar unui ierarh ortodox nu-i era iertat, ca el însuşi să aducă această silnicie unui popor, deoarece lucra tocmai contrar 


îndatoririlor sale.” ! | 


Violenţa rusificării a trezit, pe de o parte, admiraţia superiorilor mitropolitului pe linie ierarhică şi politică, iar pe de altă 
parte, revolta basarabenilor i-a determinat să-l avanseze la o arhiepiscopie superioară, în Georgia, unde rezistența la 
rusificare era foarte puternică. În locul lui Lebedev, a fost adus arhiepiscopul de Kazan, pentru a mai potoli spiritele. Însă 
„reeducarea” preoţilor se făcuse deja după model antiromânesc lebedevian, încît, la sfîrşitul secolului al XIX-lea rusificarea 
avansase masiv, mulţi dintre slujitorii bisericii fiind ruşi. În asemenea condiţii, țăranii basarabeni au fost împinși să răspundă 
la erezia pravoslavnică tacită printr-o altă erezie, care însă asigura oficierea în limba română. Este vorba de straniul fenomen 
al inochentismului, fondat de călugărul român loan Levizor, cu numele monahal Inochentie, care a întemeiat, la Balta, 
Mănăstirea Noul Ierusalim, bucurîndu-se de un prozelitism impresionant 2]. A fost un răspuns la brutalitatea rusificării, în 


primul rînd, observă părintele Topologeanu. 


Cum în momentele de criză, supusă încercărilor, Biserica nu poate fi biruită de diavol, Dumnezeu le-a trimis basarabenilor, 
la 1900, un ierarh cu adevărat creştin ortodox: Iacob Piatniţki. Acesta a pus capăt acţiunii de rusificare a predecesorilor, 
înțelegînd realitatea naţională a băştinaşilor. În consecință, a făcut demersuri pe lîngă Sfîntul Sinod să redea moldovenilor 
condiția de creştini îndrituiți de Dumnezeu să aibă biserică românească. Succesorul său, Vladimir, l-a continuat în chip 
fericit, încît începutul secolului al XX-lea a adus marea enegie spirituală a renaşterii naționale. Dezmeticindu-se, Sfîntul 
Sinod nu l-a tolerat pe mitropolitul Vladimir decît patru ani, mutîndu-l din 1908, la Arhiepiscopia din Rostov. Dar renaşterea 
n-a mai putut fi oprită. Era vremea noilor intelectuali, a „Luminătorului” lui Alexe Mateevici. Împotriva noii generații s-a 
pus stavilă un fost ofiţer rus, Serafim, care a încercat să reintroducă metoda opresivă a lui Lebedev. Toate au dus însă la 
izbăvirea de la 27 martie 1918, cînd Sfatul Ţării a votat Unirea cu Ţara. Un secol de rusificare a fost înfrînt, neputînd să 
înţeleagă şi să pătrundă legile tainice ale rezistenţei arheului românesc, cel păzit de Mihai Eminescu. Trădînd creştinismul, 


Imperiul lucrase cu antiteze monstruoase care nasc conștiințe sfişiate şi care-l vor duce, în cele din urmă, la pieire. 


Antinomia insolubilă dintre creştinism şi expansionismul țarilor se reflectă, altminteri, şi-n dualismul intelighenție / ciornii 
narod. Primul termen s-a conturat în mediul tinerilor nobili care foiau în jurul lui Puşkin, fiind inventat, în 1836, de 
traducătorul Vasilii Şukovski (1783-1852). Pe de o parte, intelighenţia apare ca o pătură separată de majoritatea ruşilor, 
contrastînd cu „barbaria rusească”, devenind categoria faimoşilor „oameni de prisos”, începînd cu eroul puşkinian Evgheni 
Oneghin (1832) şi sfirşind cu Oblomov (1859), personajul lui Ivan Alexandrovici Goncearov (1812-1891). În 1856, sub 
Alexandru al II-lea, „neamul negru” număra 60 de milioane de iobagi, iar o jumătate de milion erau cei avuţi, mulți dintre ei 
alimentînd pătura „oamenilor de prisos”. Şukovski făcea distincţie între intelighenție (aducătoare de parfum estetic oriental 
şi slav) şi intelectualitate. Cea din urmă era considerată primejdioasă, luînd forme turbulente precum mişcarea decembristă, 
dur reprimată la 1825. Mai înainte, atrage atenția Rainer Traub, ministrul educaţiei sub ţarul Nicolae I, decretase 
absolutismul şi iobăgia drept dogme ale „religiei politice”, avertizînd că „va dormi liniştit numai după ce literatura va înceta 


»r5Q 


să mai existe”) “|. Ceea ce nu e departe de mărturia lui Joseph Goebbels, ministrul propagandei naziste, care spunea că îi 


vine să scoată pistolul ori de cîte ori aude de cultură. Traub citează şi o mărturie înfiorată a lui Joseph de Maistre din vremea 
refugiului diplomatic de la Sankt-Petersburg: „Rusia este ca un hoit îngheţat, care va puţi cumplit cînd se va dezgheţa.” 


Aşadar, nici vorbă de super-ethnos civilizator, cum se iluziona Lev Gumiliov. 


Lipsa osmozei dintre cultură şi puterea imperială, în ciuda pretențiilor umaniste şi creştine ale țarilor, a dus, bunăoară, la 
declararea publică a „nebuniei” lui Piotr Ceaadaev (1794-1856), revista „Teleskop” care îl publicase fiind rapid suprimată, 
iar editorul exilat. Din cauza filosofiei lui Ceaadaev, această materie a fost scoasă din universități, după cum /ogica fusese 
eliminată din gimnazii. Să mai spun despre trimiterea în „casa morţilor” din Siberia a lui Dostoievski, despre declararea lui 
Tolstoi drept „eretic”, fiindcă milita pentru întoarcerea la adevărata credință, despre groaza lui Aleksandr Herzen (1812- 
1870) în faţa executării rebelilor ruşi, despre scenele de torturare şi ucidere a țăranilor |, descrise de prințul Piotr 
Kropotkin (1842-1921) etc. Nu mai vorbesc de progromurile antievreieşti, experimentate, la început, în Basarabia, la 19 
aprilie 1903, după care au fost organizate, în alte părți, cu zecile. Ziarul „Besarabets” a resuscitat legenda jertfelor ritualice, 
acuzîndu-i pe evrei că au ucis un copil în Săptămîna Mare, spre a ridiculiza patimile Mîntuitorului. S-a publicat un articol cu 
titlul Moarte evreilor, care a ridicat o gloată ce a atacat cartierul evreiesc, comiţind jafuri, violuri, asasinate, timp de două 


zile, bilanţul fiind de 47 de morţi şi 424 de răniţi (Karen Andersen) 211. Ţarul însuşi a fost membru de onoare al organizaţiei 


antisemite „Sutele negre”, protejată şi de Biserică, incitat, un timp, de lectura falsului numit Protocoalele înțelepților 
Sionului. Cît despre deportări (numite în Codul penal katorga şi ssylka), o carte zguduitoare a scris Anton Pavlovici 
Cehov, Insula Sahalin, publicată în 1895, insulă unde a stat trei luni, în 1890, carte mai puţin cunoscută decît Amintiri din 
casa morţilor, oferind, între altele, imaginea coloniei de copii scheletici, prefigurînd lagărele naziste, după aprecierea lui 
Joachim Mohr. Dar oricît de infernală ar fi fost Siberia țarilor, ea nu a întrecut niciodată Gulagul stalinist, cu milioane de 


morți. 


Eminescu aprecia că golul sufletesc (horror vacui) care-i împinge pe țari şi cercurile nobile către expansiune megalomană se 
datorează divorțului dintre cultură şi putere: „Nouă ni se pare că cercurile culte, în loc de a stăvili acest Horror vacui, în loc 
de a-l împlea prin muncă şi cultură, îl sumuţă contra Europei, pe care o numesc îmbătrînită şi enervată, coaptă pentru a 
cădea întreagă sub dominaţia rusească.” Observaţia este valabilă pentru narcisismul încremenitor în pasivitate 
al intelighenției, dar şi pentru izbucnirile naţionaliste, şovine, care nu i-au ocolit nici pe Aleksandr Puşkin sau pe 
Dostoievski. Răsfăţatul Puşkin, beneficiar al unui exil „aproape luxos la Chişinău şi Odessa”, n-a ezitat să devină poet de 
curte, „nevoit să ia 30 000 de ruble din rezerva privată a ţarului. Odată cu libertatea materială, Puşkin a părut să-şi sacrifice 
şi independenţa spirituală.” | Rainer Traub, aidoma lui Eminescu, spune că, în anii aceia, în Germania, atît de dragă 
țarilor, trăiau Hegel şi Schelling, în osmoză cu viaţa publică: „exact în acei ani filosofia dialectică a lui Hegel a cunoscut cel 


mai mare triumf în universităţile germane” |, pe cînd în universităţile din Rusia filosofia era scoasă din programe. În fața 


acestor opresiuni, şi-au făcut tot mai mult loc ideile socialiste şi comuniste. Autorii germani amintiţi îl confirmă pe 


Eminescu: prima traducere a Capitalului lui Marx s-a produs în Rusia, în 1872, cînd Lenin împlinea doi ani. 


Cît despre megalomania rusească despre care a scris şi Eminescu, expresie a golului dinăuntru răbufnit în expansiune în 
afară şi în maladia luxului, autorii germani aduc numeroase probe, începînd cu Kremlinul care deformează sufletul de îndată 
ce zăboveşti în el. Miliardarul rus Mihail Prokhorov, consilier politic la Kremlin, citat de Mathias Schepp: „Are o influență 
”| 


negativă a oamenilor care ajung în el. ”|34 Între cele patru constante ale Kremlinului, zice Schepp, „preferința ruşilor pentru 


monumental este la granița megalomaniei şi ascunde un sentiment de inferioritate”[35], supunîndu-se următoarei reguli: 


„dacă tot construieşti ceva, măcar să fie mare. Şi dacă e mare, atunci e bine să fie mai mare decît tot ce a existat 


înainte.” 36| Doar un exemplu: Celebrul Tun al Ţarului este cel mai mare mortier din lume: 5,30 m lungime şi 40 de tone. 


Fireşte, n-a fost folosit niciodată, ca în poema lui Mihai Ursachi: Un om din Tecuci avea un motor / Şi nu i-a folosit la nimic. 


Şi concluzia lui Mathias Schepp: „Țara cu cea mai mare suprafață din lume nu se poate decide dacă doreşte să aparțină în 


primul rînd Asiei sau Europei. ”| ! | Pasămite, grandomania țarilor, moştenită cu asupra de măsură de cea a lui Stalin şi a 
urmaşilor săi, este maladia ontologică centrală a Rusiei, augmentată, la rîndu-i, de ceea René Guenon considera a fi boala 
societăților contemporane: un règne de la quantité, boală ajunsă devastatoare în regimurile totalitare ale secolului al XX- 


lea: măreția cantității, cum o va numi Vintilă Horia: |. 


Paradoxal, va sesiza Constantin Stere, Rusia va fi cutremurată din vastul vis al omogenizării entropice tocmai de ideile 
revoluţionare, care, la rîndu-le, vor retrezi la viață conştiinţa românească a Basarabiei împotriva revoluţiei bolşevice, 


deschizînd drumul către unirea cu Ţara. 
Theodor Codreanu 


Foto: Arhiva de Presă; Monumentul; Basarabia-Bucovina.Info 

Convorbiri literare 


Mihai-Eminescu.Ro 


Batran duhovnic slujitor la resfintirea Catedralei Ortodoxe din 
Chisinau — 31 Octombrie 1942 


Theodor Codreanu despre Eminescu în viziunea lui 
Vintilă Horia: “Fără Eminescu, România poate că nici 
nu ar fi putut exista, sau ar fi fost altceva, o înfiripare 
nestatornică în aerul timpului.” 


Vintilă Horia după anunţul primirii Premiului Goncourt (1960) — Agenţia Dalmas, Paris 


„Matca noastră stilistică are un nume, nu numai de țară, dar şi de om. Apariția lui Eminescu în cultura românească 
coincide cu momentul în care redevenim o entitate politică independentă. E ca un fel de acoperire spirituală a unei 
viguroase manifestări politice. Fără Eminescu, România poate că nici nu ar fi putut exista, sau ar fi fost altceva, o 


înfiripare nestatornică în aerul timpului.” — Vintilă Horia 


Eminescu în viziunea lui Vintilă Horia 


de Theodor Codreanu 


Personalitatea de excepţie care a fost Vintilă Horia nu putea să treacă indiferentă pe 
lângă geniul eminescian. Mai mult, se poate vorbi, pe de o parte, despre 
eminescianismul funciar al celui care a scris Dumnezeu s-a născut în exil, iar, pe de alta, 
despre înțelegerea a ceea ce a însemnat, la nivel ontologic, cultural, literar şi social- 
politic statura covârşitoare a poetului şi jurnalistului, replică strivitoare la inepțiile 


mutanţilor „dilematici” postdecembrişti, rămaşi pe scara infantilismului ideologic. 


Vintilă Horia nu ne-a lăsat un studiu aprofundat asupra lui Eminescu, imaginea lui 
asupra poetului configurându-se din note, articole, de găsit în activitatea publicistică 
interbelică şi în cea din exil, culminând cu aprecierile din cartea postumă Memoriile 


unui fost Săgetător, scoasă la iveală cu prilejul centenarului naşterii scriitorului, în 2015, 


de către Silvia Colfescu şi Cristian Bădiliță. Acesta din urmă, care semnează şi o 
Theodor Codreanu la bustul lui substanțială prefaţă, are revelaţia (pe care o confirm) că ne aflăm în faţa uneia dintre 
Eminescu de la Suceava marile cărți ale exilului românesc, memoriile sale fiind comparabile cu ale lui Mircea 

Eliade (|, II, 1991), dar şi cu Jurnalul fericirii al lui N. Steinhardt (1991) sau cu 
excepţionalele „convorbiri” ale lui Theodor Cazaban din Captiv în lumea liberă (2002). 


Pentru adevărata apropiere de Eminescu, Vintilă Horia a ţinut, în mai multe rânduri, să-i mulțumească lui Constantin Micul 
(poet şi eseist), prieten interbelic, care „conferenţia” în cadrul Societăţii „Ion Heliade Rădulescu” la Colegiul Naţional „Sf. 
Sava” din Bucureşti, unde Vintilă Horia era elev. Era impresionat de entuziasmul cu care conferențiarul pătrundea în 
„versurile misterioase” ale lui Eminescu, „cu verva şi elanul anilor de atunci”, încât s-a văzut îndemnat să citească pe 
Schopenhauer, pentru a găsi şi descifra „celebrele corespondențe dintre filosofia cunoscutului pesimist şi poesia lui 
Eminescu”. În Memorii, se arată recunoscător, tot în privinţa apropierii de Eminescu, profesorului Raul Teodorescu2, 
asistent al lui Mihail Dragomirescu: considerat „centrul formaţiei mele”: „Ştia să ne explice pe Eminescu, ceea ce pentru 
mine însemna totul, însă tot el m-a învăţat să-i iubesc pe Odobescu şi pe Duiliu Zamfirescu.”3 Aşa se explică de ce geniul 
poetului va deveni spiritus rector al revistei „Meşterul Manole”, întemeiată în 1939, cu preţul „rupturii” de Nichifor Crainic 
şi de „Gândirea”. O va mărturisi în nr. 5-6 al noii publicaţii, care îşi propunea să propulseze literatura română pe coordonate 
universale şi europene, într-un articol programatic intitulat Eminescu văzut de „Meşterul Manole”. De altfel, cu un an 
înainte, întâmpina elogios cartea lui Basil Munteanu Panorama literaturii române contemporane (1938), carte scrisă în limba 
franceză, devenind cea mai cunoscută istorie literară românească în spaţiul european şi care venea chiar în sprijinul 
proiectului său, cu atât mai mult, cu cât autorul recunoştea eponimia eminesciană în sânul literaturii noastre. În articolul 
intitulat Basil Munteanu, Vintilă Horia face următoarea referință asupra propulsării noastre în universalitate de către 
Eminescu: „Apariţia lui Eminescu avea să statornicească un impresionant punct de plecare şi să ne aşeze dintr-o dată în 
cadrul universal al literaturii. De la localismul proaspăt şi reconfortant al cronicarilor şi al barzilor din veacul al XVIII-lea, 
trecem prin glasurile intermediare ale lui Grigore Alexandrescu şi Vasile Alecsandri, la strălucirea de anvergură europeană al 
celui mai mare poet al timpului, Mihai Eminescu."4 Reluând, în manieră proprie, cunoscuta profeție maioresciană din 
finalul studiului Eminescu şi poeziile lui (1889), Vintilă Horia recunoaşte în poet arheul culturii şi literaturii române, în 
sensul că „sub uriaşa umbră a lui Eminescu” creşte şi va creşte întreaga noastră cultură (Să înviem strămoşii), fenomen 
subliniat şi extins, altminteri, de către Mihaela Albu şi Dan Anghelescu la cvasi-întregul exil românesc, de la Vintilă Horia 
la Horia Stamatu, Mircea Eliade, Emil Cioran, Mircea Popescu sau Constantin AmăriuţeiS. Arheitatea acestei creşteri vine 
tocmai din de romantismul eminescian: „„...Eminescu e tipul de om şi de scriitor către care au tins toate strădaniile 
romantismului. Viaţa sa, mai bogată în experienţe şi în senzaţional intim decât a oricărui Musset, Lamartine, Schelling, 
Schlegel ori Leopardi, e atât de conformă unei ortodoxe trăiri romantice încât s'a dăruit cu uşurinţă biografilor cari nu 
trebuiau să fie inventivi pentru a oscila către latura romanţată a genului. Iar «Luceafărul» e fără îndoială cel mai sublim 
poem al ultimelor două veacuri."”6 De unde concluzia universalității şi actualităţii operei lui Eminescu, văzută din 
perspectiva setei de perfecțiune, care constituia şi principalul crez estetic şi ontologic al revistei „Meşterul Manole”: 


„Valoarea actuală şi universală a lui Eminescu stă, cred, în armonia realizată a personalităţii sale literare şi omeneşti.”7 


De timpuriu, într-un articol intitulat Ceva despre Eminescu, Vintilă Horia supune discuţiei controversele legate evaluarea, în 
epocă, a personalității scriitorului, împărțită între numeroșii prețuitori şi detractorii aflați, totuşi, în minoritate, primii, la 
rându-le, situaţi în două tabere: unii admiratori ai poetului, în defavoarea partizan ideologică a jurnalisticii, alții ai poetului şi 
publicistului deopotrivă. Vintilă Horia recuză, în context, şi „biografia subțire”, abundentă, răzbătută şi-n romane de felul 
celor semnate de E. Lovinescu (Mite, Bălăuca), exprimându-și opțiunea pentru romantismul de profunzime al vieţii poetului, 
de găsit în suferințele omului, răzbătute în operă: „Eminescu omul a fost mai deplin realizat în ciclul suferinței lui 
romantice, decât Eminescu poetul, a cărui operă este inegală şi ale cărui poeme timpul le-a distrus în parte.”8 (Am putea 
recunoaşte aici ceea ce, peste ani, George Munteanu va numi „biografia interioară” a poetului9, Hyperion 1 fiind cea mai 
complexă biografie eminesciană din toate timpurile.) De altfel, existența, sub semnul suferinței romantice, devine, pentru 
Vintilă Horia, propria condiție umană, cea a exilului. De aceea, Mihaela Albu şi Dan Anghelescu se simt îndrituiţi să 
conchidă: „Am putea spune că V. Horia şi-a trăit exilul (şi) sub semnul tutelar al lui Eminescu, citindu-i mereu poeziile sau 


scriind despre opera sa. Alteori, pornind de la scrierile eminesciene, eseistul îşi argumentează propriile teorii cu o susţinere 


în cele afirmate de gazetar.”10 Un exemplu este articolul din 1951, Eminescu şi cultura rusă, cu opinii „discutabile 
astăzi”11, consideră cei doi autori, dar tot ei invocă „climatul politic şi împrejurările în care au fost formulate”. Probabil, 
„discutabile” din perspectiva a ceea ce ne apare acum a fi cultura rusă, una dintre cele mai bogate din Europa. Numai că atât 
Eminescu, cât şi Vintilă Horia contextualizau în două momente monstruos expansioniste din istoria Rusiei şi a Uniunii 
Sovietice: raptul Basarabiei, la 1812, 1878, rapt repetat inclusiv cu Bucovina nordică la 1940, 1944. Dinspre pretențiile 
creştinismului rusesc, coincident, paradoxal, cu ateismul bolşevic, conceptul de cultură rusească devine „inadecvat şi 
suferind”, cum considera Vintilă Horia, iar Eminescu (în celebrul studiu Basarabia), un deşert sufletesc anticreştin, pospăit 
cu o grandoare sterilă, realitate pe care o confirmă şi istorici precum Uwe KluBman, Dietmar Pieper sau Mathias Schepp, 
ultimul citând exclamaţia lui Astolphe de Custine, la vederea Catedralei Sf. Vasili Blajenii, „sprijinitoarea” zidurilor sumbre 
al Kremlinului sugrumător de Basarabii: „ţara în care o astfel de clădire se numeşte Casa Domnului nu este Europa, ci India, 
Persia, China, iar oamenii care se roagă Domnului în această chisea nu pot fi creştini.”12 De aceea Vintilă Horia considera 
că „Rusia nu e o cultură şi nici un elan de profunzime.” El avea argumentul ontologic al lui Eminescu: „Răsărită din rase 
mongolice, de natura lor cuceritoare, aşezate pe stepe întinse a căror mon[oltonie are înrâurire asupra inteligenței omeneşti, 
lipsind-o de mlădoşenie şi dându-i instincte fanatice pentru idei de o vagă măreție, Rusia e în mod egal muma mândriei şi a 
lipsei de cultură, a fanatismului şi a despotiei. Frumosul e înlocuit prin măreț, precum colinele undoiate şi munţii cu 
dumbrăvi a țărilor apusene sunt acolo înlocuite prin şesuri fără de capăt. În tendenţele de cucerire, în aşa-numitele misiuni 
istorice care-şi caută marginile naturale nu e nimic dedesubt decât pur şi simplu neştiinţa şi gustul de spoliare. În zadar caută 
un popor în întinderi teritoriale, în cuceriri, în războaie ceea ce-i lipseşte în chiar sufletul lui; sub nici o zonă din lume nu va 
găsi ceea ce Dumnezeu i-a refuzat sau mai bine zicând ceea ce Dumnezeu a voit ca să fie rezultatul muncii a multe generații 
dedate la lucru.”13 


De făcut o corecție absolut necesară: vorbind despre romantismul eminescian, Vintilă Horia nu se gândeşte nicio clipă să-l 
eticheteze pe Eminescu, pe urmele istoriei şi criticii literare de până la el, drept un „romantic întârziat” sau chiar „ultimul 
mare romantic” european, adică reprezentant al unui curent literar de mult istoricizat, intrat în muzeul literaturii europene, 
grilă promovată şi astăzi de către cei interesați să distorsioneze imaginea geniului eminescian. Pentru Vintilă Horia, 
romantismul are un alt înţeles, poate mai apropiat de conceptul de „romantism fundamental” al lui Al. Philippide, dar, cu 
siguranță, convergent cu pârtia deschisă de către A.C. Cuza atât prin prima ediţie de mare complexitate a operei lui 
Eminescul14, cât, mai ales, prin ampla monografie, în două volume, rămasă în manuscris până în anul de graţie 2010, când s- 
a hotărât s-o editeze Ionel Oprişan 15, încălcând o interdicție impusă de regimul comunist. În prefața la ediția din 1914, A.C. 
Cuza îşi exprima regretul că timpul nu i-a permis să împlinească volumul de 679 de pagini (format academic) cu studiul pe 
care şi-l propusese, promițând că, că de îndată ce-l va termina, îl va publica „pe cât mai curând”16. Într-adevăr, Cuza va 
munci enorm la acest studiu între 1914 şi 1919, dar nu l-a mai publicat, fie din pricină că n-a desăvârşit o variantă finală, fie 
pentru că s-a aventurat în activitatea politică şi în obligaţiile universitare, frustrând eminescologia de o contribuție 


fundamentală, care ar fi marcat şi momentul astral călinescian, rămas încă tributar vechiului concept de romantism. 


M-am întrebat cum se explică faptul că Vintilă Horia revizuieşte conceptul de romantism dintr-o perspectivă foarte apropiată 
de aceea a lui A.C. Cuza, rămasă însă îngropată în manuscris, deci necunoscută până în 2010? Răspunsul ar putea fi acela 
că, în tinereţe, Vintilă Horia s-a apropiat, pentru o scurtă vreme, de A.C. Cuza, că vor fi discutat şi despre plămada 
romantică a poetului altfel decât o făceau contemporanii, adică în spiritul profund gândit de Eminescu însuşi: „Nu mă- 
ntoarceţi nici cu clasici,/ Nici cu stil curat şi antic —/ Toate-mi sunt deopotrivă,/ Eu rămân ce-am fost: romantic.” (Eu nu cred 
nici în Iehova, 1876). Versuri enigmatice, neînţelese nici de ideologi, nici de esteticieni şi istorici literari. Către aceste taine 
se îndreaptă monumentalul studiu al lui A.C. Cuza şi, fulgurant, concentrat, Vintilă Horia, pornind chiar de la postuma Eu 
nu cred nici în Iehova. Cuza distingea în istoria culturii universale şi europene două mari tendinţe spirituale: una romantică 
şi alta raționalist-clasică. Pornea, altfel zis, chiar de la versurile citate din Eminescu. De o parte, profunzimile ontologice ale 


fiinţei, de cealaltă — decadenţa clasică de sorginte raţionalistă17, descendentă din cartezianism şi iluminism. 


În anul când a început să-şi scrie memoriile (1985), Vintilă Horia publica articolul La 135 de ani de la naşterea poetului 
Eminescu, erou romantic18. Dar nu „citindu-l” în sensul romantismului desuet, ci ca un merit suprem de înflorire spirituală 
şi de universalism european: „Putem spune chiar, în lunga perspectivă pe care ne-o oferă cultura occidentală, că epocile 
romantice au fost binefăcătoare pentru oameni, iar cele clasice, dominate de raționalism şi de utopie, au dus către abise de 
confuzionism şi de decadenţă. Atât Hölderlin cât şi Rilke, în timpuri diferite, însă în situaţii la începuturi de perioade istorice 
importante, au pus în evidență pericolul care se degaja din excesele de umanism utopic, de deşertizare sufletească şi de fugă 
a zeilor din clopotniţe, de acoperire a omului. Pictorul Goya îşi intitula o gravură, într-o epocă de intrare a Spaniei şi a 
Europei în raționalismul revoluţionar (secolele XVIII-XIX, n.n.), Visul raţiunii produce monştri.” Or, raționaliştii au 
răstălmăcit faimosul titlu prin „somnul rațiunii naşte monştri”! Vintilă Horia nu putea fi indus în eroare, ca foarte bun 


cunoscător al limbii spaniole. 


În acelaşi spirit, scriitorul considera perioadele raționalist-utopice ca imitative, forme fără fond, pe când cele romantice, 
creatoare, originale, organice: „Romantismul, ca şi Barocul sau Evul Mediu, au fost «romantice». Primele sunt păgâne, 
celelalte religioase în sens creştin al cuvântului. Am susținut în altă parte că poporul român a fost creator în cadrul ciclurilor 
«romantice» din istoria lui şi imitator în cele neo-clasice. Şi deci e posibil să vorbim despre un gotic românesc în sensul cel 
mai vast şi mai politic al cuvântului, cât şi în sensul esoteric sau cultural al aceluiaşi concept. Putna, Moldoviţa, Horezu, 
Mircea cel Bătrân, Ştefan cel Mare, Mihai Viteazul (în cadrul unui baroc neo-gotic şi el) formează un complex fundamental, 
fără de care istoria românilor nu are sens, în timp ce refacerea unui întreg românesc e din nou posibilă, de la 1848 
încoace”19, ceea ce s-a şi întâmplat cu Mica şi Marea Unire. Vintilă Horia considera secolul luptei împotriva formelor fără 
fond, avându-i în frunte pe Titu Maiorescu, Eminescu şi Caragiale, drept unul prin excelență romantic, punct de vedere 
iarăşi controversabil dacă ne raportăm la ideologia junimistă şi la „complexele de cultură” dominante. Însă sociologi precum 


Ilie Bădescu20 şi Constantin Schifirneţ2 1 îi dau dreptate, primul considerându-l pe poet marele erou eponim al modernității 


româneşti, iar cel de al doilea — reprezentantul arhetipal al modernităţii tendenţiale organice ca reacție la mimetismul 
cultural şi politic care a dus la invazia formelor fără fond, raţionaliste şi utopice prin excelență. Din această perspectivă, 
Vintilă Horia îl privea pe Eminescu drept eroul romantic prin definiţie, „atât ca aspect exterior, cât şi ca fond poetic, ca 
suferință permanentă în fața unei lumi neînțelegătoare, ca bard al amorului disperat, ca cercetător al unui folclor dătător de 
cunoştinţe legate de un inconştient colectiv profund religios şi, în sfârşit, ca visător pe marginea unei întregiri sufleteşti care, 
în 1919, avea să fie pe picioare visul eminescian. Dincolo de ciclul gotic, sau romantic, Eminescu nu ne oferă nicio 
posibilitate de înţelegere. Iată de ce personajul în sine, poetul erou reprezentativ devine detestabil în epoci neo-clasice, cum 
este epoca comunistă, în istoria României. (...) Eroul romantic devine astfel cea mai evidentă posibilitate de apărare 
împotriva unei utopii importate, al cărei scop este, în modul cel mai evident, distrugerea psiho-fizică a României. (...) În 
timp ce alte popoare înfruntă comunismul cu arme politice sau militare, cu răscoale şi rezistențe, lucru în sine admirabil, 


românii îl opun pe Eminescu, după cum polonezii îi opun religia, sub forma cea mai anti-marxistă care este catolicismul.”22 


Tocmai de aceea, pentru Vintilă Horia şi pentru alți mari exilați, Eminescu a devenit principala armă a rezistenţei prin 
cultură, aşa cum a teoretizat-o şi Mircea Eliade. Iată de ce Vintilă Horia visa la o întoarcere în patria pierdută, „cu Eminescu 
de mână”. În definitiv, Eminescu a constituit redută de rezistență anticomunistă şi în Țară, în pofida încercărilor de a-l 
transforma în „ateist” şi „revoluţionar antiburghez” de către doctrinarii comunismului, prin răstălmăcirea discursului 
Proletarului din Împărat şi proletar, invocate fiind şi alte texte. Interpretând, în context, poema Eu nu cred nici în Iehova, 
Vintilă Horia decriptează nu răceală raționalistă de tip ateist (precum, de pildă, un Cristian Tudor Popescu, imperturbabilul 
mistic raţionalist care-şi năruieşte geniul jurnalistic în mize minore, uzând/abuzând de o logică de fier), ci esenţa 
romantismului eminescian declarat chiar de poet. Accentele critice ale lui Eminescu se îndreaptă întotdeauna nu împotriva 
creştinismului, ci a rătăcirilor raționalist-utopice ale celor care se pretind creştini sau adepți ai altor religii: „Creştin fiind, 
Eminescu nu e fanatic, nici un radical. Ştie foarte bine care e, în fiecare om, măsura rațiunii, cât şi a cea a sentimentelor, 
conştient-subconştient cum ar spune psihologii, constituind un echilibru interior dincolo de care nu e posibilă nicio existență 
individuală sănătoasă şi nicio constituire culturală sau națională valabilă. Romantic, deci religios în sensul creştin al 
cuvântului, se situează dincolo de orice extremism, romantismul fiind, în acest sens, mult mai adecvat şi mai apropiat deci 
de realitate decât raționalismul sau neo-clasicismul. Acesta din urmă fiind convins de a poseda realitatea obiectivă, care de 
fapt nu există aşa cum o demonstrează fizicienii actuali sau, dacă există, noi nu o putem cunoaşte, orice epocă raționalistă 
este făcătoare de injustiţii, pornite toate din fondul de fals obiectivism pe care se aşază aceste atitudini (revoluţia franceză, 
cea sovietică şi toate derivatele ei în timp), aşa cum suntem pe cale să aflăm din numeroasele volume ce apar asupra 
fenomenului revoluţionar în ultimii ani. Fenomene imitative, perioadele neo-clasice au fost producătoare de mari zdruncinări 
sociale şi politice, ale căror consecinţe le trăim încă într-o omenire care nu a învățat mare lucru din propria ei istorie, am 
putea spune din ce în ce mai despărțită de istorie de ideologii şi de guvernare, cu scopul de a fi instaurată în lume o perioadă 
revoluționară fără sfârşit, acesta fiind, între altele, unul din scopurile revoluţiei comuniste, expresia cea mai artificială şi deci 


cea mai brutală şi neomenească a neoclasicismului raționalist şi utopic.”23 


Cauza centrală a distrugerii României Mari (în context cu monstruoasele utopii raționaliste ale veacului, culminânde cu 
intrarea în robia sovietică, la 23 august 1944), Vintilă Horia o vedea şi în aceea că elitele politice interbelice au ignorat 
grandoarea şi limpezimea gândirii eminesciene: „Nici regii şi nici miniştrii n-au fost demni de ceea ce dăduse România de la 
1877, 1913 şi 1916. Iar de grandoarea lui Eminescu (mă refer nu numai la geniul poetic, dar şi la limpezimea gândirii 
politice al acelui cap privilegiat) nu s-a apropiat nimeni din toţi cei care, cu voie sau fără voie, ne-au dus la dezastrele care 
au curs peste noi de prin 1928 încoace.”24 La un veac de la stingerea lui Eminescu, în 1989, când autorităţile comuniste 
ascundeau de ochii lumii volumul X de Opere, Vintilă Horia voia să atragă atenţia celor care vor să schimbe mersul 
României că tot la Eminescu trebuie să se întoarcă, precum sună titlul unui nou articol, Peste o sută de ani, tot Eminescu!: 
„Matca noastră stilistică are un nume, nu numai de ţară, dar şi de om. Apariţia lui Eminescu în cultura românească coincide 
cu momentul în care redevenim o entitate politică independentă. E ca un fel de acoperire spirituală a unei viguroase 
manifestări politice. Fără Eminescu, România poate că nici nu ar fi putut exista, sau ar fi fost altceva, o înfiripare 


nestatornică în aerul timpului.”25 
Nu ştiu dacă se putea aduce un elogiu mai lucid şi mai adevărat lui Eminescu. 


Încă o dată Vintilă Horia mulțumea destinului că s-a întâlnit la vreme cu geniul eminescian, alături de generaţiile interbelice, 
salvate, cultural, de scriitorii înaintaşi în frunte cu autorul Luceafărului. Întorcându-ne la Memorii, citim: „Din fericire, repet 
din fericire, toate aceste calabalâcuri culturale erau tangenţiale esenței noastre care ne-a ținut treji, vreau să spun neadormiți 
în faţa realităţii fundamentale, numai datorită literaturii şi în special lui Eminescu. De la poezie şi de la basme până la 
articolele politice, trecând prin toată gama de apropieri şi de adânciri pe care acest geniu autentic, unul dintre geniile cele 
mai profund înrădăcinate în omenesc şi în ceresc pe care le-a dat vreodată omenirea, Eminescu ne-a ţinut departe de eroare. 
Cultul lui pentru Evul Mediu românesc, pentru Maica Domnului, pentru voievozii şi sensurile intime ale goticului românesc 
cu tot ce acest cult reprezenta din punct de vedere chiar al vieţii de toate zilele, ne-au păstrat neatinsă legătura cu trecutul 
făuritor de viitor. Ne-au permis să trăim separați, în stare de disidență (de la dissidere care înseamnă a trăi separat, 
îndepărtat), față de interludiul democratic, falsificator de valori româneşti şi de orice fel de valori naţionale sau tradiționale, 
fără de care nu se poate. Eminescu a fost o sursă de lumină din care s-au hrănit, adică au fost ajutaţi să nu cadă în întuneric, 
alţi scriitori şi alte grupări literare, după moartea poetului. Mă refer la Semănătorul şi la Gândirea ca şi la scurta încercare 


soteriologică de la Meşterul Manole, între 1939 şi 1941.”26 


Cuvintele sunt valabile şi astăzi, când pare că trăim în libertate. Memoriile lui Vintilă Horia sunt pline de observaţii 
profunde, extraordinare, ceea ce l-a determinat pe Cristian Bădiliță să le evalueze printre cele mai actuale şi mai adânci 
creaţii ale exilului românesc: „E trist să contat că un scriitor de talie internaţională, cunoscut şi apreciat în toate culturile 


mari de pe planetă, câştigător al faimosului Premiu Goncourt (1960) pentru romanul Dieu est né en exil, prieten cu Fellini, 


Heisenberg, Georges Matthieu, Gonseth, Toynbee (doar câteva din personajele volumului Viaje a los centros de la tierra, 


Călătorie la centrele pământului, Barcelona, 1971), a rămas un cvasinecunoscut în propria lui ţară.”27 


În decembrie 1989, Vintilă Horia credea că întreg coşmarul comunist care l-a condamnat la exil a luat sfârşit. Îi scrie, de la 
Villalba, la 24 aprilie 1990, Lilianei Georgescu Tulică, fiica fostului său prieten Ovid Caledoniu, profesoară de franceză la 
Tecuci: „Nu mai suport decât pe Jiinger, Heidegger şi tot ce-mi vine din România. Şi aşa este. Ca să mai schimb m'am 
apucat iarăşi de Eminescu, care tot Ţară e şi el. Vreau să spun că am intrat, brusc, într'o nouă etapă de viaţă, s'a terminat 
lungul exil, care a durat patruzeci şi şase de ani şi de care ştiam că are să se termine în anul în care murea, acum o sută de 
ani, Eminescu. Am spus-o la Paris, acum un an: Ne vom întoarce acasă cu Eminescu de mână! Şi aşa a fost. Din Martie 
1989 trăiesc această certitudine, de care ştiau toți prietenii mei. Probabil că Ovid Caledoniu comunica de undeva această 


înflorire, imposibilă şi reală.”28 


Optimism viguros, dar fragil sub vicleniile istoriei, fragilitate din care l-a „salvat” plecarea către Ovid Caledoniu, la 4 aprilie 
1992, căci urmaşii „experimentelor Piteşti II şi III”, cum le va spune Paul Goma, deja au respins mâna întinsă a lui 
Eminescu, declarându-l nul din toate punctele de vedere, deci şi pe eminescianul Vintilă Horia, care se vede, acum, din 
intermundii, alungat într-un nou exil, nu numai din Segarcea lui natală, dar şi din agora românească, împiedicându-l să 


participe la reclădirea României postdecembriste. 
Theodor CODREANU 

Mihai-Eminescu.Ro 


Credinţa lui Eminescu: “Nu se mişcă un fir de păr din 
capul nostru fără ştirea lui Dumnezeu” 


“Iată două mii de ani aproape de când ea au ridicat popoare din întunerec, le- au constituit pe principiul iubirii 
aproapelui, două mii de ani de când biografia fiului lui Dumnezeu e cartea după care se creşte omenirea. Învățăturile lui 
Buddha, viața lui Socrat şi principiile stoicilor, cărarea spre virtute a chinezului La-o-tse, deşi asemănătoare cu 
învățămintele creştinismului, n-au avut atâta influenţă, n-au ridicat atâta pe om ca Evangelia, această simplă şi populară 
biografie a blândului nazarinean a cărui inimă au fost străpunsă de cele mai mari dureri morale şi fizice, şi nu pentru el, 
pentru binele şi mântuirea altora. Și un stoic ar fi suferit chinurile lui Hristos, dar le-ar fi suferit cu mândrie şi dispreţ de 
semenii lui; şi Socrat a băut paharul de venin, dar l-a băut cu nepăsarea caracteristică virtuții civice a anticității. Nu 
nepăsare, nu despreț: suferința şi amărăciunea întreagă a morţii au pătruns inima mielului simţitor şi, în momentele 
supreme, au încolțit iubirea în inima lui şi şi-au încheiat viața pământească cerând de la Tată-Său din ceruri iertarea 
prigonitorilor. Astfel a se sacrifica pe sine pentru semenii săi, nu din mândrie, nu din sentiment de datorie civică, ci din 
iubire, a rămas de atunci cea mai înaltă formă a existenței umane, acel sâmbure de adevăr care dizolvă adânca 


dizarmonie şi asprimea luptei pentru existenţă ce bântuie natura întreagă. ” — Integral în Timpul, 12 Aprilie 1881 


Legăturile familiei Eminescu cu Biserica şi Ortodoxia 


Maica Olimpiada Iuraşeu. Călugărul Jachift luraşeu, mogul lui 
Eminescu. 


de Dumitru Manolache, 14 Ianuarie 2012 

“În cultura lumii, locuim eminescian”, spune profesorul de limba română Costel Zăgan, iar poetul Mihai Robea ne 
atenționează că “vom exista atâta timp cât îl vom apăra pe Eminescu”, subliniind esenţial necesitatea raportării 
noastre identitare şi la dimensiunea Eminescu. În această dimensiune este cuprinsă şi relaţia marelui poet cu 
Ortodoxia, cu Biserica, contestându-i-se nejust sau, dimpotrivă, exagerându-i-se deseori legătura, preocuparea 
pentru religie, pentru credinţa ortodoxă. Dincolo de toate aceste opinii, până la urmă fireşti când discutăm de un 
geniu, străluceşte imperial adevărul: Eminescu şi familia lui au trăit credința ortodoxă. 


Numai zelul sincer şi iscoditor al unor cercetători responsabili au scos la lumină, după lungi şi multe decenii de ignorare sau 
interesate omiteri, adevăruri nespuse despre poetul nepereche, scos programatic din conştiinţa multor generații de români. 
Lor trebuie să le mulțumim pentru faptul că astăzi putem afirma, cu probe, că familia Eminescu a avut dintotdeauna o 
profundă credință ortodoxă şi o strânsă legătură cu Biserica neamului, poetul însuşi reflectându-le cu scânteierea geniului în 


multe din creaţiile sale. 
Unchii şi mătuşile din mănăstire ale lui Eminescu 


Aflăm aşadar din studiile unor eminescologi, precum profesorii Nae Georgescu sau Theodor Codreanu, ca să-i pomenim 
acum doar pe cei din ale căror cercetări am extras informațiile ce urmează, că, de pildă, din familia poetului Eminescu au 
ales drumul slujirii lui Dumnezeu mai mulți membri. Astfel, doi fraţi şi trei surori ale mamei poetului, Raluca Eminovici, au 
intrat în călugărie. Este vorba despre Calinic şi Jachift, ultimul fiind chiar stareţ, şi de Fevronia, Olimpiada şi Sofia, toate 
călugărițe la Mănăstirea Agafton, iar o altă soră a mamei lui Eminescu, Safta, avea o fiică, Xenia, care s-a călugărit şi ea tot 


la Agafton. 


De altfel, Mihai Eminescu, în copilărie, cum arată profesorul Nae Georgescu, mergea foarte des la Mănăstirea Agafton, unde 
rămânea cu săptămânile, participa la viaţa de obşte, asculta poveşti, cântece şi întâmplări povestite de călugărițe, iar mătuşa 
Fevronia l-a ajutat chiar să descifreze alfabetul chirilic şi i-a înlesnit accesul la cărțile şi manuscrisele din mănăstire. La 
rându-i, maica Olimpiada Juraşcu, stareța de mai târziu a mănăstirii, l-a urmărit aproape toată viaţa pe poet, interesându-se la 


un moment dat de cumpărarea unei case în Botoşani pentru Mihai şi sora sa Harietta, care îi îngrijea sănătatea. 
Spovedirea şi împărtăşirea de la Mănăstirea Neamţ 


Tot cercetătorul Nae Georgescu vorbeşte într-unul din studiile sale despre un episod mai puţin cunoscut de lume din viaţa lui 
Eminescu, care la rândul lui atestă trăirea în comuniune creştină a poetului şi primirea Sfintelor Taine. Este vorba de anul 
1886, când Eminescu se afla la Mănăstirea Neamţ de Sfinţii Mihail şi Gavriil, unde a cerut să fie spovedit şi împărtăşit de 
preot. Consemnarea preotului referitoare la acest moment a fost făcută cunoscută de către profesorul Paul Miron şi citată de 
Nae Georgescu. lată ce scria la vremea respectivă preotul: “Pe ziua de Sfinţii Voievozi în anul 1886 m-au chemat la M-rea 
Neamţu, la bolniță, şi l-am spovedit şi l-am împărtăşit pe poetul M. Eminescu. Şi au fost acolo Ion Gheorghiţă, din 
Crăcăoani, care acum este primar. lar M. Eminescu era limpede la minte, numai tare posac şi trist. Și mi-au sărutat 
mâna şi mi-au spus: Părinte, Să mă îngropați la țărmurile mării şi să fie într-o mânăstire de maici, şi să ascult în fiecare 
seară ca la Agafton cum cântă Lumină lină. lar a doua zi...” Aici textul se întrerupe pentru că pagina următoare a cărții 
de rugăciuni pe care îşi făcuse însemnarea preotul s-a pierdut. Au rămas vii în schimb ecourile vibrante ale trăirilor din 
mănăstire ale poetului în sonetul “Răsai asupra mea”, de pe la 1879, din zona manuscris a cunoscutei “Rugăciuni”, cum 


spune Nae Georgescu: “Răsai asupra mea, lumină lină/ Can visul meu ceresc d'odinioară...” 


Poetul a gândit serios şi sincer să se călugărească 


Un alt aspect mai puţin cunoscut de către publicul larg se referă la faptul că la un moment dat Eminescu pare a fi dorit sincer 


g 


să se călugărească. Despre acest lucru a vorbit cercetătorul Theodor Codreanu în volumul “Eminescu şi mistica nebuniei ”. 


Această alternativă a mărturisit-o poetul în perioada epuizantă de la “Timpul”, în iunie 1883, când era “stricat cu toată 
lumea”, iar Maiorescu şi Simţion cloceau o viitoare internare “salvatoare” a lui Eminescu. lată ce nota criticul referitor la 
intenţia poetului: “Foarte excitat, sentiment al personalității exagerat (să înveţe albaneza!), vrea să se călugărească, dar să 


rămână la Bucureşti”. 


De ce dorea el o călugărire la Bucureşti? Ne explică profesorul Codreanu: pentru că dorea avantajul “păstrării contactului cu 


marele centru cultural al țării”. 


De altfel, gândul călugăririi l-a mărturisit şi lui Zamfir C. Arbore, un confrate de la “Românul”, în 1882, când Maiorescu nu- 
i descoperise încă semne de “alienat”. “Ştii ce, dragul meu, hai să demisionăm, tu de la “Românul”, eu de la “Timpul”, şi 
hai să ne călugărim, căci nu suntem făcuţi să trăim între lupi. La mănăstire, în chiliile solitare, să scriem letopiseţe în 
cari să înşirăm tot ce îndură nenorocitul neam românesc, pentru ca să se ştie cât amar a suferit românul, cât a trăit pe 


acest pământ“, îi spunea poetul. 


În 1884, repetă gândul salvării prin călugărire, ecoul lui răzbătând într-o scrisoare a lui Petre Missir către Maiorescu, pus 


însă pe seama nebuniei şi luat drept glumă. 


Că nu putea fi vorba doar de o simplă glumă sau de un semn al alienării, o dovedesc eroii săi din “Sărmanul Dionis”, 
“Cezara”, “Povestea magului călător în stele”, aflați în ipostaza cea mai grăitoare, aceea a călugărului, cum susține 


profesorul Codreanu. Tatăl poetului, fiu de dascăl, cu biserică lângă casă 


Încheiem această scurtă prezentare citându-l şi pe Corneliu Botez, cel care a avut initiațiva omagierii lui Mihai Eminescu, 
pentru prima dată de la moartea sa, la Galaţi. Iată ce scria acesta despre tatăl lui Eminescu, Gheorghe Eminovici, în lucrarea 
sa, “Omagiu lui Eminescu”, scrisă la 20 de ani de la moartea gânditorului, în 1909: “...obijnuia să-şi invite rudele şi 
prietenii la Ipoteşti, unde-i primea şi ospăta bine, mai ales la sărbători mari, cum e la Paşti ori la Sf. Gheorghe, când îşi 
sărbătorea ziua numelui. Îi ducea la biserică, unde asculta slujba cu multă evlavie, căci atât dânsul cât şi mama poetului erau 
religioşi, nu lipseau duminica şi în zi de sărbătoare de la biserică şi se supuneau obiceiurilor religioase în mod strict”. Iar 
Nae Georgescu aminteşte şi el că “tatăl poetului avea bisericuţă lângă casă” şi chiar “că era fiu de dascăl de biserică. Iar tatăl 
său, Vasile Eminovici, bunicul patern al poetului, a plecat din Blaj şi s-a stabilit în Bucovina, la Călineşti, prin 1802, unde a 
ridicat o căsuță şi, alături, o biserică din lemn la care a slujit. În Bucureşti, Gheorghe Eminovici trăgea la o adresă din Strada 


Biserica Enei nr. 1, unde şi Eminescu a locuit un timp”. 


Iată aşadar adevărul despre modul în care familia Eminescu, poetul însuşi, a trăit relaţia cu Ortodoxia, sincer şi evlavios, cu 
speranţă şi respect, întocmai unor buni creştini. Şi ca să nu mai fie nici un dubiu, acest lucru îl mărturiseşte însuşi Eminescu, 
atunci când spune: “Istoria omenirii este desfăşurarea cugetării lui Dumnezeu. Nu se mişcă un fir de păr din capul 
nostru fără ştirea lui Dumnezeu”. 


Ziarul Lumina 


Eminescu călugăr? 


de Arhim. Mihail Daniliuc, 15 Ianuarie 2015 


Jumătatea lui Ghenar ne prilejuieşte aduceri-aminte despre Mihai Eminescu, căci pe 15 ianuarie se împlinesc 165 (astăzi 167 


— n.n.) de ani de la naşterea celui pe care Constantin Noica l-a numit „omul deplin al culturii române“. De aceea se cade să 


aşternem câteva rânduri despre inepuizabilul stihuitor, oprindu-ne la unele aspecte legate de viața rubedeniilor sale 
călugărite, deoarece ele au contribuit într-o bună măsură la conturarea convingerilor religioase ale poetului căci, prin 


intermediul lor, a cunoscut rugăciunea şoptită, rânduielile mănăstireşti şi tihna patriarhală a aşezărilor noastre cenobitice. 


Cu acestea s-a întâlnit prima oară în Mănăstirea Agafton din ţinutul Botoşanilor, acolo unde îmbrăcaseră haina cernită patru 
din surorile mamei sale, Raluca, care provenea dintr-o familie profund religioasă, cu nouă copii, şase din ei călugărindu-se. 
Însă, înainte de orice altceva, dorim să evidențiem relaţia specială existentă între bunicul lui Eminescu, Vasile luraşcu, şi 
Mitropolitul Moldovei, Veniamin Costachi. Se pare că al doilea copil al său, Iordachi, a avut un comportament agresiv față 
de părinţi, fapt ce l-a determinat pe bătrânul stolnic să-i scrie mitropolitului prin 1837, plângându-se de violenţa progeniturii, 
rugându-l să-l ajute la îndreptarea răzvrătitului fecior. Formula de încheiere a jalbei ne dezvăluie legătura deosebită, 
profundă, dintre vlădică şi bunicul lui Eminescu: „al Înaltpreasfinţiei Voastre nevrednic fiu sufletesc, Vasile Iuraşcu, 
Stolnic“. Mitropolitul Veniamin intervine la aşa-numitul „Dipartament al Trebilor din Lăuntru“, sugerând organelor abilitate 


să trimită pe împricinat la Mănăstirea Secu spre pocăință şi îndreptare. 


Cât priveşte pe monahii şi monabhiile rude ale poetului, din documente vechi aflăm că al treilea fiu al lui Vasile şi Ioana 
Iuraşcu, pe nume Costachi, s-a născut la 22 ianuarie 1807. Atras de viaţa sihăstrească, s-a închinoviat în Mănăstirea Vorona, 


din apropiere, încă din anii tinereţii. Din pricina viețuirii sale discrete, probabil, nu ni s-au păstrat alte informaţii despre el. 


Următorul copil al numeroasei familii botoşănene care a ales călugăria a fost Fevronia, născută în 1812. La doar 16 ani, în 
1828, a intrat în obştea Mănăstirii Agafton, primind aici chipul îngeresc, iar apoi, arătându-se râvnitoare în cele 
duhovniceşti, a luat schima cea mare. Însemnările vremii ne spun că Fevronia a participat la botezul nepotului Mihai, fapt 
care a îndemnat-o să îl ocrotească, simţindu-l foarte aproape de suflet. Aşa se explică de ce, mai târziu, poetul, ajuns la 
Agafton, găzduia doar în casa acestei mătuşi. Fugit de la gimnaziul din Cernăuţi, junele Mihai s-a oploşit tot la ea, 
întâmplare care o determină să-şi informeze cumnatul, căminarul Gheorghe Eminovici, despre „fugarul şcolar“. Tot în chilia 
monahiei Fevronia, Eminescu a poposit prin anii 1875, când, participând la o clacă de tors lână, a auzit din gura maicii 
Zenaida povestea lui Călin, ulterior versificând-o în cunoscutul poem omonim. În 1895, la vârsta de 83 de ani, schimonahia 


Fevronia luraşcu s-a mutat la Domnul. 


Printre surorile călugărite ale Ralucăi Iuraşcu se numără şi Sofia, născută în 1821, tunsă în monahism pe la anul 1840. 
Tradiţia aşezământului şi-o aminteşte ca pe o maică milostivă, deosebit de muncitoare, deşi cam bolnăvicioasă. Înainte de 


moarte a cerut schima mare. A trecut la cele veşnice pe 20 august 1878, la 57 de ani. 


O altă soră de-a Ralucăi intrată în mănăstire a fost Olimpiada, născută în 1827. La doar 13 ani s-a închinoviat în Schitul 
Orăşeni, iar apoi a primit ascultare la Agafton. Dovedind o iscusinţă nativă şi pricepere administrativă, înțeleptul Mitropolit 
Iosif Naniescu a aşezat-o în scaunul stăreţesc al chinoviei botoşănene, prețuindu-i smerenia şi cumsecădenia. A trecut la 


Domnul prin 1902, fiind şi ea schimonahie. 


Pilda viețuirii celor trei fiice Iuraşcu a urmat-o şi cea de-a patra, Safta; căsătorită iniţial cu Vasile Velisarie din Bacău, au 
avut mai mulţi prunci. După ce copiii crescuseră mari, mistuită de dorul vieţuirii îngereşti, ia încuviinţare de la soț şi se 


călugăreşte. Odată cu ea a păşit în mănăstire şi una din fiicele sale, Xenia. 


Pentru vieţuirea lor frumoasă, pentru smerenia, dragostea şi nestinsul dor de Cer, trei dintre mătuşile lui Eminescu, 


schimonahiile Olimpiada, Fevronia şi Sofia, dar şi monahia Xenia Velisarie au fost trecute în Patericul Românesc. 


În fine, ultimul membru al iurăştenilor călugărit a fost Iancu, născut în decembrie 1819. În adolescenţă a intrat în obştea 
Mănăstirii Coşula, devenind monahul Iachint. După un timp, a primit hirotonia întru ieromonah, apoi aşezarea în scaunul 
stărețesc al locaşului. Mai târziu, Mitropolitul Calinic Miclescu l-a transferat la Iaşi, rânduindu-i ascultarea de administrator 
al Seminarului Teologic de la Socola şi hirotesindu-l arhimandrit. A trecut la Domnul la nici 67 de ani, în 1886, răpus de 


astm bronşic. 


Cu atâtea rubedenii călugărite, se pare că şi Eminescu, într-un moment al vieții, ar fi voit să le urmeze pilda. Iată ce-i spunea 
unui amic de-al său prin 1882: „...ştii ce, dragul meu, hai să demisionăm, tu de la Românul, eu de la Timpul, şi hai să ne 
călugărim, căci nu suntem făcuți să trăim între lupi. La mănăstire, în chiliile solitare, să scriem letopiseţe în cari să 
înşirăm tot ce îndură nenorocitul neam românesc, pentru ca să se ştie cât amar a suferit românul cât a trăit pe acest 


pământ“. 


O, ce călugăr ar fi fost! Ce scrieri profunde ar fi plămădit în tihna unei chilii! Ce stareţ, ce egumen nu şi l-ar fi dorit pe 


Eminescu monah în obştea vreunei chinovii? Sau poate că nu! Depinde cât şi câți l-ar fi înţeles. 
Ziarul Lumina 
Preluare: Ziaristi Online 


Mihai-Eminescu.Ro 


